Amɛkɛ Amɛhe Ha yɛ Amɛsuɔmɔ Naa yɛ Philippines | Nikasemɔ\nBuu-Mɔɔ—Nikasemɔ Nɔ | October 2013\nAmɛkɛ Amɛhe Ha yɛ Amɛsuɔmɔ Naa yɛ Philippines\nAAAFEE afii nyɔŋma ni eho nɛ lɛ, Gregorio kɛ eŋa Marilou, ni ji gbalashihilɛ mli hefatalɔi ni amɛye fe afii 30 lɛ fɛɛ sɔmɔ akɛ gbɛgbalɔi yɛ Manila, beni amɛkɛ amɛbe fɛɛ hu miitsu heloonaa nitsumɔ lɛ. Amɛnáaa gbɛgbamɔ nitsumɔ lɛ mlɛo, shi amɛnyɛ amɛtsu kɛ̃. Nakai beaŋ nɔŋŋ lɛ, awo Marilou onukpa yɛ shikatoohe ni etsuɔ nii yɛ lɛ. Marilou kɛɛ akɛ: “Akɛni awoɔ wɔ nyɔmɔ pii yɛ wɔnitsumɔi lɛ amli hewɔ lɛ, wɔná ogbɔjɔ shihilɛ.” Anɔkwa, amɛná shika aahu akɛ amɛkpɛ amɛyiŋ akɛ amɛbaama tsũ ko ni kã amɛtsui nɔ lɛ yɛ he ko ni sa yɛ Manila bokagbɛ aaafee kilomitai 19. Amɛkɛwo kɔmpene ko ni maa tsũ dɛŋ akɛ ema tsũ lɛ eha amɛ koni amɛwo lɛ nyɔmɔ fiofio daa nyɔɔŋ kɛyashi afii nyɔŋma.\n“MINU HE AKƐ MIITSWA YEHOWA OJO”\nMarilou kɛɛ akɛ: “Nitsumɔ [ni akɛwo midɛŋ akɛ onukpa] lɛ he mibe fɛɛ ni egbala mimli aahu akɛ, ekãa ni mikɛsɔmɔɔ Yehowa lɛ naa ba shi. Minu he akɛ miitswa Yehowa ojo.” Etsɔɔ mli akɛ: “Minyɛɛɛ mikɛ be ni miwo Yehowa shi akɛ mikɛbaatsu nii yɛ esɔɔmɔ lɛ mli lɛ atsu nii dɔŋŋ.” Gregorio kɛ Marilou eyanáaa shihilɛ nɛɛ he miishɛɛ, no hewɔ lɛ, gbi ko lɛ amɛta shi amɛsusu shihilɛ mli ni amɛyɔɔ lɛ he. Gregorio kɛɛ akɛ: “Wɔmiitao wɔtsake bɔ ni wɔhiɔ shi wɔhaa lɛ, shi wɔnaaa nɔ tuuntu ni wɔbaafee. Wɔsusu bɔ ni wɔɔfee wɔsɔmɔ Yehowa jogbaŋŋ fe tsutsu lɛ he, titri lɛ, akɛni wɔbɛ bii lɛ hewɔ. Wɔsɔle wɔbi Yehowa koni etsɔɔ wɔ gbɛ.”\nNakai beaŋ lɛ, aha wiemɔi srɔtoi ni kɔɔ sɔɔmɔ ni aaasɔmɔ yɛ he ni Maŋtsɛyeli shiɛlɔi ahe hiaa waa yɛ lɛ he. Gregorio kɛɛ akɛ: “Wɔnu he akɛ Yehowa miitsɔ wiemɔi nɛɛ anɔ eeha wɔsɔlemɔi lɛ ahetoo.” Hefatalɔi nɛɛ sɔle koni aha amɛ hemɔkɛyeli pii bɔni afee ni amɛnyɛ amɛkpɛ yiŋ ni ja. Shi shĩa ni amɛmaa lɛ bafee naagba wulu kɛha amɛ. No mli lɛ, amɛwo afii etɛ nyɔmɔ momo. Mɛni amɛbaafee? Marilou wie akɛ: “Kɛ́ wɔfɔ̃ɔ tsu lɛ maa lɛ, shika ni wɔwo lɛ fɛɛ baashã—ni enɛ jeee shika bibioo. Shi wɔna akɛ esa akɛ wɔkpɛ wɔyiŋ kɛji wɔbaafee Yehowa suɔmɔnaa nii loo wɔ diɛŋtsɛ wɔnɔ.” Amɛkai nɔ ni bɔfo Paulo wie akɛ ‘nii fɛɛ ebɔ lɛ’ lɛ, ni no hewɔ lɛ, amɛkpa tsũ lɛ maa, amɛkpa amɛnitsumɔi lɛ, amɛhɔ̃ɔ amɛnibii babaoo, ni amɛshi kɛtee akrowa ko ni yɔɔ Palawan, ni ji ŋshɔkpɔ ko ni yɔɔ Manila wuoyigbɛ aaafee kilomitai 480 lɛ nɔ.—Fil. 3:8.\n“WƆKASE BƆ NI WƆƆFEE WƆHA WƆMII ASHƐ NII NI WƆYƆƆ LƐ AHE”\nDani Gregorio kɛ Marilou baafã lɛ, amɛbɔ mɔdɛŋ akɛ amɛbaaha amɛshihilɛ afee mlɛo, shi amɛyashɛ jɛi dani amɛna akɛ shihilɛ ni yɔɔ jɛi lɛ baa shi kwraa fe bɔ ni amɛsusu lɛ. Marilou kɛɛ akɛ: “Wɔnaa kpɛ wɔhe waa.” Ni ekɛfata he akɛ: “Kane bɛ jɛi, ni jɛmɛ shihilɛ lɛ bɛ mlɛo.” Amɛnáaa nibii ni yɔɔ maŋ wulu lɛ mli ni haa shihilɛ feɔ ogbɔjɔ lɛ eko. Akɛ nɔkwɛmɔnɔ lɛ, amɛyalɛɔ lai kɛbahoɔ nii, amɛnyɛɛɛ amɛyaye jara yɛ shwapoi wuji amli, kɛ nii kɛ nii. Shi amɛha yiŋtoo hewɔ ni amɛfã kɛtee jɛmɛ lɛ hi amɛjwɛŋmɔ mli, ni etsɛɛɛ ni amɛkase jɛmɛ shihilɛ. Marilou kɛɛ akɛ: “Amrɔ nɛɛ, minaa bɔ ni adebɔɔ yɔɔ fɛo ha, ni kɛ́ je na ni mikwɛ bɔ ni ŋulamii lɛ kpɛlɛɔ lɛ, eyɛ fɛo pam. Nɔ ni fe fɛɛ lɛ, mimii shɛɔ mihe waa kɛ́ mina bɔ ni mɛi ni wɔshiɛɔ wɔhaa lɛ amii eshɛ amɛhe lɛ. Biɛ ni wɔbasɔmɔ yɛ lɛ eha wɔkase bɔ ni wɔɔfee wɔha wɔmii ashɛ nii ni wɔyɔɔ lɛ ahe.”—Fil. 4:12.\n“Anyɛŋ akɛ nɔ ko ato miishɛɛ ni anáa kɛji mɛi hei babaoo ba asafo lɛ mli lɛ he. Amrɔ nɛɛ wɔmiinu he akɛ wɔtsui enyɔ wɔmli kwraa fe tsutsu lɛ.”—Gregorio kɛ Marilou\nGregorio wie akɛ: “Beni wɔba biɛ lɛ, Odasefoi ejwɛ pɛ yɔɔ biɛ. Amɛmii shɛ amɛhe waa beni mibɔi maŋshiɛmɔ hamɔ daa otsi ni mitswaa migitai lɛ kɛ́ aalá Maŋtsɛyeli lalai lɛ.” Yɛ afi pɛ mli lɛ, amɛye amɛbua kuu fioo nɛɛ ni eda ebatsɔ asafo kɛ emli shiɛlɔi 24. Gregorio kɛɛ akɛ: “Wɔhiɛ sɔ suɔmɔ ni nyɛmimɛi ni yɔɔ asafo nɛɛ mli lɛ jie lɛ kpo amɛtsɔɔ wɔ lɛ waa.” Ŋmɛnɛ lɛ, kɛ́ amɛsusu afii ekpaa ni amɛkɛsɔmɔ yɛ nakai akrowa lɛ mli lɛ he lɛ, nɔ ni amɛkɛɔ ji akɛ: “Anyɛŋ akɛ nɔ ko ato miishɛɛ ni anáa kɛji mɛi hei babaoo ba asafo lɛ mli lɛ he. Amrɔ nɛɛ wɔmiinu he akɛ wɔtsui enyɔ wɔmli kwraa fe tsutsu lɛ.”\n“‘MISA MINAA, NI MINA AKƐ YEHOWA HI’!”\nYɛ Philippines lɛ, nyɛmimɛi hii kɛ yei ni miihe ashɛ 3,000 efã kɛtee he ni Maŋtsɛyeli shiɛlɔi ahe hiaa waa yɛ. Amɛteŋ mɛi aaafee 500 ji nyɛmimɛi yei oshijafoi. Amɛteŋ mɔ kome ji Karen.\nAmrɔ nɛɛ, nyɛmi yoo Karen eye aaafee afii 25, ni eda yɛ Baggao yɛ Cagayan. Beni enako afii 20 po lɛ, esusuɔ bɔ ni eeefee elɛɛ esɔɔmɔ lɛ mli lɛ he yɛ be kɛ beaŋ. Ewie akɛ: “Akɛni mile akɛ be ni eshwɛ lɛ faaa dɔŋŋ, ni akɛ, esa akɛ mɛi srɔtoi fɛɛ anu Maŋtsɛyeli sane lɛ hewɔ lɛ, misusu bɔ ni mafee mayasɔmɔ yɛ he ko ni shiɛlɔi babaoo ahe hiaa yɛ lɛ he.” Karen wekumɛi lɛ ekomɛi wo lɛ hewalɛ ni eya yunivɛsiti moŋ fe ni ebaayashiɛ yɛ he ko ni hiamɔ lɛ da yɛ, shi esɔle koni Yehowa atsɔɔ lɛ gbɛ. Ekɛ mɛi ni sɔmɔɔ yɛ hei ni etse amɛhe banee lɛ hu gba he sane. Beni eye afii 18 lɛ, efã kɛtee he ko ni etse ehe banee ni kɛ emaŋ jɛkɛmɔ aaafee kilomitai 64.\nAsafo bibioo ni Karen yaye ebua lɛ yashiɛɔ yɛ gɔji komɛi ni yɔɔ Pacific Ŋshɔ lɛ naa lɛ anɔ. Karen wie akɛ: “Kɛ́ wɔjɛ Baggao kɛmiiya he ni asafo hee lɛ yɔɔ lɛ, wɔnyiɛɔ gbii etɛ kɛtsɔɔ gɔji anɔ, ni wɔfoɔ fai fe shii 30.” Ekɛfata he akɛ: “Minyiɛɔ ŋmɛlɛtswai ekpaa dani miyashɛɔ mi-Biblia mli nikaselɔi komɛi aŋɔɔ, ni kɛ́ mitee lɛ, miwɔɔ jɛmɛ ni enɔ jetsɛremɔ lɛ, misaa minyiɛɔ ŋmɛlɛtswai ekpaa kɛbaa shĩa.” Ani Karen ná enɛ he sɛɛ? Ekɛ miishɛɛ wie akɛ: “Bei komɛi lɛ, minaji waa mihe moŋ, shi mikɛ mɛi 18 sɔŋŋ ekase Biblia lɛ. ‘Misa minaa, ni mina akɛ Yehowa hi’!”—Lala 34:9.\n“MIKƐ MIHE FƆ̃ YEHOWA NƆ”\nMɛni tsirɛ nyɛmi yoo oshijafo ko ni atsɛɔ lɛ Sukhi ni eye afii 40 kɛ sɛɛ ni yɔɔ United States lɛ ni efã kɛtee Philippines? Etee kpokpaa nɔ kpee ko yɛ afi 2011 ni abibii nuu ko kɛ eŋa saji yɛ kpee lɛ shishi. Amɛgba bɔ ni amɛhɔ̃ɔ amɛnibii babaoo ni amɛfã kɛtee Mexico amɛyashiɛ yɛ jɛi. Sukhi kɛɛ akɛ: “Nakai saji ni abibii amɛ lɛ ha mibɔi otii komɛi ni misusuko he pɛŋ lɛ ahe susumɔ.” Beni Sukhi, ni eji Indianyo lɛ ná le akɛ aatao mɛi ni wieɔ Punjabi koni amɛyashiɛ amɛha Punjabibii ni yɔɔ Philippines lɛ, ekpɛ eyiŋ akɛ ebaaya. Ani ekɛ naagbai kpe?\nSukhi wie akɛ: “Ebawa kɛha mi akɛ makpɛ miyiŋ yɛ minibii lɛ ateŋ nɔ ni mahɔ̃ɔ kɛ nɔ ni mashi lɛ he.” Ekɛfata he akɛ: “Agbɛnɛ hu, beni mikome too mihi ogbɔjɔ shihilɛ mli afii 13 yɛ mi diɛŋtsɛ mishĩa lɛ, mifã ni mikɛ miwekumɛi yahi shi be fioo. Mináaa shihilɛ lɛ mlɛo yɛ jɛmɛ, shi no ha mikase bɔ ni maha mishihilɛ afee mlɛo.” Mɛɛ naagbai ekɛkpe beni efã kɛtee Philippines lɛ? Ekɛɛ akɛ: “Naagbai ni fe fɛɛ ni mikɛkpe ji akɛ, misheɔ klilii kɛ agãi kɛ amɛhenɔi lɛ gbeyei, ni mihiɛ tseɔ shĩa hu waa. Mikɛ mihe fɔ̃ Yehowa nɔ waa fe be ko ni eho!” Ani nɔ ko kpakpa jɛ mli kɛba? Sukhi kɛ miishɛɛ wie akɛ: “Yehowa kɛɔ wɔ akɛ, ‘Nyɛkaa mi nyɛkwɛa akɛ, migbeleŋ ŋwɛi samfɛji lɛ mihaŋ nyɛ lo.’ Be fɛ be ni shĩatsɛ ko baabi mi akɛ, ‘Mɛɛ be obaaba ekoŋŋ? ejaakɛ miyɛ saji pii ni mabi bo’ lɛ, ehaa minaa bɔ ni wiemɔi nɛɛ ji anɔkwale ha. Yelikɛbuamɔ ni mikɛhaa mɛi ni mumɔŋ hɔmɔ yeɔ amɛ lɛ haa mináa miishɛɛ waa, ni ehaa mitsui nyɔɔ mimli!” (Mal. 3:10) Sukhi kɛfata he akɛ: “Anɔkwa, shishijee lɛ ewa waa kɛha mi akɛ mafã kɛya jɛi. Shi beni mitee lɛ, minaa kpɛ mihe waa yɛ bɔ ni Yehowa to nɔ fɛɛ nɔ he gbɛjianɔ eha mi lɛ he.”\n“MIYE GBEYEI NI MISHE . . . LƐ NƆ”\nNyɛmi nuu ko ni atsɛɔ lɛ Sime ni ebote gbalashihilɛ mli ni eye aaafee afii 38 lɛ shi Philippines kɛtee maŋ ko ni yɔɔ Asia wuoyi-anaigbɛ lɛ nɔ koni eyatsu nitsumɔ ko ni awoɔ mɔ nyɔmɔ babaoo. Beni Sime yɔɔ jɛmɛ lɛ, hewalɛ ni kpokpaa nɔkwɛlɔ ko wo lɛ, kɛ wiemɔ ko ni Gbɛtsɔɔmɔ Kuu lɛ mli nyo ko ha lɛ kanya lɛ ni ena akɛ esa akɛ ekɛ Yehowa aye klɛŋklɛŋ gbɛhe yɛ eshihilɛ mli. Sime kɛɛ akɛ: “Shi kɛ́ mijwɛŋ minitsumɔ lɛ ni makpa lɛ he lɛ, kɛkɛ lɛ mitsui efa.” Shi enɛ fɛɛ sɛɛ po lɛ, ekpa nitsumɔ lɛ ni eku esɛɛ kɛtee Philippines ekoŋŋ. Ŋmɛnɛ lɛ, Sime kɛ eŋa Haidee fɛɛ miisɔmɔ yɛ Davao del Sur ni yɔɔ Philippines wuoyigbɛ, he ni Maŋtsɛyeli shiɛlɔi babaoo ahe hiaa waa yɛ lɛ. Sime kɛɛ akɛ: “Kɛ́ misusu be ni eho lɛ he lɛ, mimii shɛɔ mihe waa akɛ miye gbeyei ni mishe akɛ makpa minitsumɔ lɛ nɔ, ni mikɛ Yehowa ye klɛŋklɛŋ gbɛhe. Nɔ ko nɔ ko bɛ ni haa mɔ tsui nyɔɔ emli yɛ shihilɛ mli fe ni mɔ kɛ enyɛmɔ fɛɛ aaasɔmɔ Yehowa!”\nSime kɛ Haidee\n“EHA WƆTSUI ENYƆ WƆMLI WAA!”\nBeni Ramilo kɛ eŋa Juliet ni amɛ fɛɛ amɛji gbɛgbalɔi ni amɛye aaafee afii 32 lɛ ná le akɛ yelikɛbuamɔ he miihia asafo ko ni kɛ amɛteŋ jɛkɛmɔ aaafee kilomitai 30 lɛ, amɛkpɛ mli akɛ amɛbaayaye amɛbua. No hewɔ lɛ daa otsi lɛ, hulu miitso jio, nugbɔ miinɛ jio lɛ, Ramilo kɛ eŋa Juliet taa moto kɛyaa asafoŋ kpeei yɛ jɛmɛ ni amɛkɛ amɛ yaa shiɛmɔ. Eyɛ mli akɛ gbɛ lɛ yɛ dokoidokoi ni amɛtsɔmɔɔ brijii ni kpãa pɛ hiɛ amɛmli lɛ anɔ moŋ, shi amɛyɛ miishɛɛ akɛ amɛmiilɛɛ amɛsɔɔmɔ lɛ mli yɛ jɛmɛ. Ramilo kɛɛ akɛ: “Mikɛ miŋa fɛɛ kɛ mɛi 11 kaseɔ Biblia lɛ! Eyɛ mli akɛ sɔɔmɔ ni wɔsɔmɔɔ yɛ he ko ni hiamɔ lɛ da yɛ lɛ biɔ ni wɔkɛ nibii ashã afɔle moŋ, shi eha wɔtsui enyɔ wɔmli waa!”—1 Kor. 15:58.\nJuliet kɛ Ramilo\nAni obaasumɔ ni ole bɔ ni ooofee oyasɔmɔ yɛ he ko ni Maŋtsɛyeli shiɛlɔi babaoo ahe hiaa waa yɛ, yɛ omaŋ loo maŋsɛɛ? Kɛ́ nakai ni lɛ, okɛ nyɛkpokpaa nɔkwɛlɔ lɛ agba he sane, ni okane sane ni ji, “Ani Obaanyɛ ‘Oya Makedonia’?” ni je kpo yɛ August 2011 Wɔ Maŋtsɛyeli Sɔɔmɔ lɛ mli lɛ.\nNƆ NI MƐI KOMƐI FEƆ KƐKWƐƆ AMƐHE\nNyɛmimɛi aaafee 70 ni amɛteŋ mɛi babaoo eye kɛjɛ afii 18 kɛmiimɔ afii 50 lɛ eshi amɛmaŋ ni amɛmiisɔmɔ yɛ Philippines. Nyɛmi nuu ko ni atsɛɔ lɛ Robert kɛ eŋa Mirjam ni amɛ fɛɛ amɛye aaafee 45 ni jɛ Germany lɛ tsɔɔ mli akɛ, amɛshi amɛmaŋ kɛtee Philippines koni amɛyasɔmɔ yɛ jɛmɛ afi. Shi afii 14 sɔŋŋ eho ni amɛyɛ jɛmɛ lolo! Te amɛfeɔ tɛŋŋ amɛkwɛɔ amɛhe lɛ? Robert kɛɛ akɛ: “Akɛni nitsumɔ namɔ wa yɛ biɛ hewɔ lɛ, wɔyaa Germany shi kome daa afi ni wɔkɛ nyɔji etɛ yatsuɔ nii. Shika ni wɔnáa lɛ haa wɔhiɔ shi yɛ gbɛ ni yɔɔ mlɛo nɔ, ni wɔnyɛɔ wɔsɔmɔɔ yɛ nyɔji ni eshwɛ yɛ afi lɛ mli lɛ amli yɛ Philippines.” Eyɛ mli akɛ kɛ́ oyahi maŋsɛɛ lɛ ebɛ mlɛo moŋ, shi Mirjam kɛɛ akɛ, “Mitsui enyɔ mimli, ni miina akɛ Yehowa miiye eebua wɔ.” Robert hu kɛ lɛ kpãa gbee, ni ekɛshi sɛɛ akɛ, “Sɔɔmɔ ni wɔsɔmɔɔ yɛ biɛ lɛ ewaje wɔhemɔkɛyeli lɛ.”\nKɛmaje Mɔ Ko Kɛmaje Mɔ Ko Amɛkɛ Amɛhe Ha yɛ Amɛsuɔmɔ Naa yɛ Philippines\n‘Nyɛsɔmɔa Nuŋtsɔ Yehowa Tamɔ Nyɔji’\nWALA SHIHILƐ HE SANE Wɔhe ni Wɔkɛfɔ̃ Yehowa nɔ lɛ Eha Wɔná Jɔɔmɔi Babaoo\nNɔ ni Wɔkaseɔ Kɛjɛɔ Sɔlemɔ ko ni Sa Mli\nHii Shi yɛ Yesu Sɔlemɔ lɛ Naa\nAni Obaanyɛ Ofee Babaoo Kɛbɔ Mɛi Kɔkɔ?\nNiŋmaa Woji ni afee yɛ henɔi srɔtoi amli ni obaanyɛ oŋɔ eko BUU-MƆƆ—NIKASEMƆ NƆ October 2013\nKɛmaje Mɔ Ko Kɛmaje Mɔ Ko BUU-MƆƆ—NIKASEMƆ NƆ October 2013\nBUU-MƆƆ—NIKASEMƆ NƆ October 2013


Titus Agbó Ni Yɔɔ Rome Lɛ—Nɔ Ko Ni Yeɔ Gbalɛ Ko Ni Ba Mli He Odase\nKANEMƆ YƐ Acholi Afrikaans Albania Amerika Mumuii Awiemɔ Amharic Arabic Argentina Mumuii Awiemɔ Armenia Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Bengali Biak Bicol Bislama Blɔfo Boulou Brazil Mumuii Awiemɔ Bulgaria Cambodia Catalan Cebuano Changana (Mozambique) Chichewa Chin (Hakha) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuukese Chuvash Cibemba Cinyanja Colombia Mumuii Awiemɔ Croatia Czech Dangme Denmark Digor Drehu Dutch Efik Estonia Ewe Fiji Finland Fon French Ga Garifuna Georgia Germany Germany Mumuii Awiemɔ Greenland Guarani Gujarat Gun Haitian Creole Hausa Hebri Hela Herero Hiligaynon Hindi Hiri Motu Hmong (White) Hungary Hungary Mumuii Awiemɔ Iban Ibanag Iceland Igbo Iloko Indonesia Isoko Italia Italia Mumuii Awiemɔ Japan Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korea Korea Mumuii Awiemɔ Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvia Lhukonzo Lingala Lithuania Lomwe Luganda Lunda Luo Luvale Macedonia Macua Malagasy Malay Malayalam Malta Mam Mambwe-Lungu Mapudungun Marathi Marshallese Mauritia Creole Maya Mazatec (Huautla) Mbunda Mexico Mumuii Awiemɔ Mizo Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele Ndebele (Zimbabwe) Ndonga Nepali Ngangela Nias Niue Norway Nyaneka Nzema Oromo Ossetia Otetela Pangasinan Papiamento (Aruba) Papiamento (Curaçao) Persia Pohnpei Poland Portugal Portugal (Portugal) Punjabi Quebec Mumuii Awiemɔ Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romania Runyankore Russia Russia Mumuii Awiemɔ Rutoro Samoa Sango Saramacca Sepedi Serbia (Roma) Serbian (Cyrillic) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenia Solomon Islands Pidgin Spania Spania Mumuii Awiemɔ Sranantongo Swahili Swahili (Congo) Swati Sweden Tagalog Tahiti Tamil Tatar Telugu Tetun Dili Thailand Tigrinya Tiv Tlapanec Tojolabal Tok Pisin Tonga Totonac Tshiluba Tshwa Tsonga Turkey Tuvalu Twi Tzeltal Tzotzil Ukrain Umbundu Urhobo Uruund Uzbek Venda Venezuela Mumuii Awiemɔ Vietnam Wallis Waray-Waray Wayuunaiki Welsh Wolaita Xhosa Yoruba Zande Zapotec (Isthmus) Zulu\nMƐI JƐƆ JE LƐŊ HEI SRƆTOI AMƐYAKWƐƆ KUNIMYELI AGBÓ KO NI ATSWA YƐ CENTRAL ROME, YƐ ITALY. ATSWA AGBÓ NƐƐ KONI AKƐWO NƆYELƆ KO NI ROMABII LƐ SHWƐƐƐ EHE KWRAA NI ATSƐƆ LƐ TITUS LƐ HIƐ NYAM.\nAkpɛ́ nibii wuji enyɔ komɛi ni miitsɔɔ yinɔsane mli nɔ ko ni ale waa lɛ yɛ Titus Agbó lɛ he. Shi mɛi pii leee akɛ tsakpaa yɛ agbó nɛɛ kɛ Biblia lɛ teŋ, no ji, Titus Agbó lɛ ji odaseyeli ni tsɔɔ akɛ, Biblia mli gbalɛi baa mli fitsofitso.\nABU MAŊ KO FƆ\nYɛ klɛŋklɛŋ afii 100 Ŋ.B. shishijee gbɛ lɛ, Roma Nɔyeli lɛ ye nɔ kɛjɛ Britain kɛ Gaul (amrɔ nɛɛ atsɛɔ lɛ France) aahu kɛtee Ejipt, ni kpokpaa nɛɛ nɔ bii lɛ atoiiaŋ jɔ amɛ, ni amɛshwere bɔ ni anako enɔ dã. Shi no mli lɛ, kpokpaa kome ko ni etse ehe banee lɛ nɔ ejɔɔɔ kwraa, ni enɛ su Roma Nɔyeli lɛ tsui waa. Kpokpaa nɛɛ ji Yudea kpokpaa lɛ.\nWolo ko (Encyclopedia of Ancient Rome) wie akɛ: “No mli lɛ, béi ni mli wa waa yɛ Yudea kpokpaa lɛ kɛ Roma nɔyeli lɛ teŋ, ni maji ni yɔɔ Roma nɔyeli lɛ shishi lɛ fioo ko pɛ yɔɔ nakai naagba lɛ. Yudafoi lɛ sumɔɔɔ ni maŋsɛɛ bii yeɔ amɛnɔ, ejaakɛ mɛi nɛɛ ebuuu amɛkusumii lɛ kwraa. Ni Romabii lɛ hu hãaa Yudafoi lɛ hiɛ kwraa, ejaakɛ amɛna amɛ akɛ kuɛŋtilɔi.” Yudafoi lɛ miihi Romabii lɛ kwraa, ni amɛteŋ mɛi pii kpa gbɛ akɛ mɔ ko baaba ebahere amɛ, ní eshwie Romabii lɛ koni amɛhe ajɔ amɛ. Shi yɛ afi 33 Ŋ.B. lɛ, Yesu Kristo wie akɛ amanehulu kpele ko baaba Yerusalem nɔ.\nYesu wie akɛ: “Gbii baaba, be ni ohenyɛlɔi lɛ kɛ tsei jaŋŋi kɛ amɛnaa piɔpiɔi baafo afabaŋ amɛwo ohe, ni amɛbaabɔle bo kɛkpe, ni amɛbaasa onaa yɛ he fɛɛ he. Amɛkɛ bo kɛ obii ni yɔɔ omli lɛ baatswa shi, ni amɛshiŋ tɛ kome yɛ eko nɔ yɛ omli.”—Luka 19:43, 44.\nEkã shi faŋŋ akɛ, nɔ ni Yesu wie lɛ hã ekaselɔi lɛ ahiɛ fee amɛ yaa. Gbii enyɔ sɛɛ be ni amɛna sɔlemɔ shĩa ni yɔɔ Yerusalem lɛ, amɛteŋ mɔ kome wie akɛ: “Tsɔɔlɔ, kwɛmɔ! mɛɛ tɛi kɛ tsũi fɛfɛji po nɛ!” Anɔkwa, akɛɛ tɛi ni akɛma sɔlemɔ shĩa lɛ ekomɛi kɛlɛ fe nanetalɔi 35 (mitai 11), ni amɛlɛɛ fe nanetalɔi 15 (mitai 5), ni amɛkwɔlɔ fe nanetalɔi 10 (mitai 3)! Shi Yesu hã amɛ hetoo akɛ: “Nibii nɛɛ ni nyɛnaa amrɔ nɛɛ, gbii baaba ni ashiŋ tɛ kome yɛ eko nɔ ni atsiŋ atswaŋ shi.”—Marko 13:1; Luka 21:6.\nYesu kɛɛ amɛ hu akɛ: “Kɛ́ nyɛna akɛ asraafoi ebɔ nsara ewo Yerusalem he kɛkpe lɛ, belɛ nyɛnáa nyɛlea akɛ emaŋfɔfeemɔ lɛ ebɛŋkɛ. No lɛ, mɛi ni yɔɔ Yudea lɛ abɔi foijee kɛya gɔji lɛ anɔ, ni mɛi ni yɔɔ maŋ lɛ mli lɛ aje kpo, ni mɛi ni yɔɔ hei ni etse amɛhe banee lɛ akabote maŋ lɛ mli.” (Luka 21:20, 21) Ani Yesu wiemɔi lɛ ba mli?\nAKPÃTÃ MAŊ KO HIƐ\nAfii 33 baho ní Yudeabii lɛ bɛ miishɛɛ yɛ Roma nɔyeli shishi lolo. Shi yɛ afi 66 Ŋ.B. be ni Roma amralo ni kwɛɔ Yudea nɔ, ni atsɛɔ lɛ Gessius Florus lɛ yashɔ̃ shika yɛ sɔlemɔ shĩa lɛ he ni akɛ oniai lɛ yawoɔ lɛ, Yudafoi lɛ atsui ba; amɛnu he akɛ Romabii lɛ efee tsɔ. Etsɛɛɛ ni Yudafoi lɛ ke yuu kɛba Yerusalem, amɛbagbe Roma asraafoi ni kwɛɔ maŋ lɛ nɔ lɛ, ni amɛhã ale akɛ, amɛye amɛhe kɛje Roma nɔyeli lɛ shishi.\nAaafee nyɔji etɛ sɛɛ lɛ, Cestius Gallus nyiɛ Roma asraafoi ni yi fa fe 30,000 ahiɛ kɛba Yerusalem koni amɛbafo atuatsemɔ lɛ sɛɛ. Oya nɔŋŋ ni Romabii lɛ bote maŋ lɛ mli, ni amɛbɔi gbogboi ni bɔle sɔlemɔ shĩa lɛ he lɛ ashishi tsaa. Shi aleee nɔ ni ba, kɛkɛ ni amɛku amɛsɛɛ. Yudafoi atuatselɔi lɛ nya waa, ni amɛtiu amɛ amrɔ nɔŋŋ. Akɛni kui enyɔ ni kɛ amɛhe wuɔ lɛ eshi Yerusalem hewɔ lɛ, Kristofoi lɛ ná hegbɛ amɛjo foi kɛshi jɛmɛ kɛtee gɔji lɛ anɔ yɛ Yordan Faa lɛ sɛɛ, tamɔ bɔ ni Yesu fã amɛ akɛ amɛfee lɛ.—Mateo 24:15, 16.\nEnɔ afi lɛ, Romabii lɛ ku amɛsɛɛ koni amɛyatutua Yudea ekoŋŋ, ni mɔ ni nyiɛ amɛhiɛ ji Tatsɛ Vespasian kɛ ebinuu Titus. Shi be ni Nɔyelɔ Nero gbo yɛ afi 68 Ŋ.B. lɛ sɛɛ etsɛɛɛ lɛ, Vespasian ku esɛɛ kɛtee Roma koni eyaŋɔ maŋtsɛsɛi lɛ, ni eshi asraafoi aaafee 60,000 ewo ebinuu Titus dɛŋ koni enyiɛ amɛhiɛ kɛyatutua Yudea.\nYɛ June 70 Ŋ.B. lɛ, Titus fã esraafoi lɛ ni amɛyafolɔ tsei fɛɛ ni yɔɔ Yudea koi lɛ amli lɛ. Amɛjɔɔ tsei nɛɛ anaa piɔpiɔ ni amɛkɛmamɔ maŋ lɛ he fɛɛ kɛkpe, aaafee kilomitai 7 kɛlɛ. Be ni shɛɔ September lɛ, Romabii lɛ eloo maŋ lɛ mli nɔ fɛɛ nɔ, ni amɛshã maŋ lɛ kɛ sɔlemɔ shĩa lɛ; amɛshiii tɛ kome po yɛ ekroko nɔ, tamɔ bɔ ni Yesu etsɔ hiɛ egba lɛ pɛpɛɛpɛ. (Luka 19:43, 44) Akɔntaabuu ko tsɔɔ akɛ, eeenyɛ efee akɛ, “mɛi 250,000 kɛmiimɔ 500,000 ahiɛ kpãtã yɛ Yerusalem kɛ Yudea hei krokomɛi.”\nKUNIMYELI KPELE KO\nYɛ afi 71 Ŋ.B. lɛ, Titus ku esɛɛ kɛtee Italy, ni Romabii lɛ kɛ nyamɔ kpele bakpee lɛ. Akoŋ ni ashi nakai gbi lɛ ji kunimyeli akoŋshimɔ wuji ni etee nɔ yɛ maŋtiase lɛ mli lɛ ateŋ ekome, ni maŋ muu lɛ fɛɛ kɛ nyamɔ je kpo kɛbakwɛ.\nBe ni maŋbii lɛ na nibii pii ni ayaloo ni akɛnyiɛ Roma gbɛjegbɛi lɛ anɔ lɛ, amɛnaa kpɛ amɛhe. Amɛkwɛ lɛji ni ayaloo kɛba lɛ, mɛi ni miifee nibii ni tee nɔ yɛ ta lɛ mli lɛ ahe drama lɛ, kɛ nibii ni ayaloo kɛjɛ sɔlemɔ shĩa ni yɔɔ Yerusalem lɛ, ni enɛ hã amɛmii shɛ amɛhe waa.\nYɛ afi 79 Ŋ.B. lɛ, Titus baye Roma nɔ yɛ epapa Vespasian sɛɛ. Shi afii enyɔ pɛ sɛɛ lɛ, Titus gbo trukaa. Enyɛmi nuu Domitian baye nɔ yɛ esɛɛ, ni amrɔ nɔŋŋ lɛ, ema kunimyeli agbó ko kɛwo Titus hiɛ nyam.\nBƆ NI AGBÓ LƐ YƆƆ ŊMƐNƐ\nBɔ ni Titus Agbó ni yɔɔ Rome lɛ ji ŋmɛnɛ\nDaa afi lɛ, mɛi akpei ohai abɔ yasharaa shi yɛ Rome he ko ni blema tsũi yɔɔ ni atsɛɔ jɛmɛ Roman Forum lɛ, ni amɛnyaa Titus Agbó ni yɔɔ jɛmɛ lɛ he waa. Mɛi komɛi naa agbó nɛɛ akɛ ŋaa nitsumɔ ko ni nɔ bɛ, ni mɛi komɛi hu naa lɛ akɛ ehãa akaiɔ hewalɛ ni Roma nɔyeli lɛ yɔɔ lɛ. Mɛi krokomɛi hu naa lɛ akɛ ehãa akaiɔ Yerusalem kɛ sɔlemɔ shĩa ni akpãtã hiɛ lɛ.\nShi mɛi ni kaseɔ Biblia lɛ jogbaŋŋ lɛ naa Titus Agbó lɛ akɛ ehe hiaa kwraa fe bɔ ni mɛi krokomɛi naa lɛ lɛ. Eji odaseyeli ni tsɔɔ akɛ, Biblia mli gbalɛi ja ni abaanyɛ akɛ he afɔ nɔ, ni ehãa anaa hu akɛ, gbalɛi nɛɛ jɛ Nyɔŋmɔ ŋɔɔ.—2 Petro 1:19-21.


Nɔ ko ni “Hiɛ Kpaŋ Nɔ” Ba yɛ Be Naa | Ajie Kɛjɛ Wɔnitoohe Lɛ\nBuu-Mɔɔ—Nikasemɔ Nɔ | February 2013\nKANEMƆ YƐ Afrikaans Albania Amharic Arabic Armenia Armenia (West) Azerbaijani Azerbaijani (Cyrillic) Bicol Bislama Blɔfo Bulgaria Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatia Czech Denmark Dutch Efik Estonia Ewe Finland French Ga Georgia Germany Greenland Guarani Haitian Creole Hela Hiligaynon Hungary Iceland Igbo Iloko Indonesia Italia Japan Kazakh Kikuyu Kinyarwanda Kirghiz Korea Kwangali Kwanyama Latvia Lingala Lithuania Luo Malagasy Malay Malta Myanmar Ndebele Ndonga Nepali Ngabere Norway Nzema Oromo Ossetia Pangasinan Papiamento (Curaçao) Poland Portuguese (Brazil) Punjabi Quechua (Ayacucho) Quechua (Bolivia) Rarotongan Romania Russia Samoa Sepedi Serbia (Roma) Serbian (Cyrillic) Sesotho (Lesotho) Setswana Seychelles Creole Shona Silozi Sinhala Slovak Slovenia Spania Sranantongo Swahili Swati Sweden Tagalog Tahiti Tajiki Tatar Tetun Dili Thailand Tigrinya Tiv Tsonga Turkey Twi Ukrain Umbundu Uzbek Venda Vietnam Wolaita Xhosa Yoruba Zulu\nNɔ ko ni “Hiɛ Kpaŋ Nɔ” Ba yɛ Be Naa\nMƐI babaoo ni kwɛ “Creation Drama” lɛ wie akɛ eji nɔ ko ni “hiɛ kpaŋ nɔ” kɔkɔɔkɔ. Eba yɛ be naa, ni eka mɛi ni kwɛ lɛ ajwɛŋmɔŋ. Anɔkwa, yɛ be kukuoo ni tsɔ be ni Hitler nɔyeli lɛ te shi ewo Yehowa webii ni yɔɔ Yuropa lɛ hiɛ lɛ mli lɛ, akɛ “Creation Drama” lɛ ye Yehowa he odase kpele. Shi mɛni ji “Creation Drama” lɛ?\nAkɛ wolo ni ji Schöpfung (Creation) lɛ gbɛ́i wo drama hee lɛ\nYehowa webii lɛ anitsumɔhe yitso ni yɔɔ Brooklyn yɛ New York yɛ U.S.A. lɛ jie “Photo-Drama of Creation” lɛ kpo yɛ afi 1914. Eji sini ko ni baa yɛ kɔla mli ni anuɔ gbɛɛmɔi ni yɔɔ mli ni akɛ foto fee ehei komɛi, ni heɔ ŋmɛlɛtswai kpaanyɔ. Mɛi akpekpei abɔ kwɛ “Photo-Drama” lɛ yɛ jeŋ fɛɛ. Ajie ekroko kpo yɛ afi 1914 ni sɛɛ kɛɛɛ, ni atsɛ lɛ akɛ “Eureka Drama.” Shi beni shɛɔ afi 1920 afii lɛ amli lɛ, sini lɛ kɛ ehe tsɔnei ni akɛjieɔ lɛ fɛɛ egbɔ. Kɛlɛ, mɛi babaoo bi “Photo-Drama” lɛ shi. Akɛ nɔkwɛmɔnɔ lɛ, mɛi ni yɔɔ Ludwigsburg yɛ Germany lɛ bi akɛ, “Mɛɛ be abaajie ‘Photo-Drama’ lɛ ekoŋŋ?” Mɛni abaafee?\nBɔni afee ni anyɛ ajie Drama nɛɛ aha mɛi ekoŋŋ lɛ, yɛ afi 1920 afii lɛ amli lɛ, Betel weku ni yɔɔ Magdeburg yɛ Germany lɛ najiaŋdamɔlɔi yahe kasɛti ni akɛrikɔdiɔ sini yɛ adafitswaa nitsumɔhe ko ni yɔɔ Paris yɛ France lɛ, ni amɛhe ehe nibii lɛ ekomɛi hu yɛ Leipzig kɛ Dresden. Amɛkɛ fotoi komɛi ni yɔɔ blema “Photo-Drama” lɛ mli ni fiteko lɛ fata he.\nNyɛminuu Erich Frost, ni he esa waa yɛ lalafoo mli lɛ fo lala ko ni akɛfata sini kɛ emli foto lɛ he. Ajie emli saji lɛ ekomɛi kɛjɛ wɔblema wolo ko ni atsɛɔ lɛ Creation lɛ mli. No hewɔ ni awo “Photo-Drama” lɛ henɔ hee ni afee lɛ akɛ “Creation Drama” lɛ.\nDrama hee nɛɛ sɛɛkɛlɛ kɛ tsutsu nɔ lɛ, ni ji “Photo-Drama” lɛ, fɛɛ ekome—ŋmɛlɛtswai kpaanyɔ—ni ajieɔ lɛ fiofio daa gbɛkɛ kɛyashiɔ agbeɔ naa. Ewie adebɔɔ gbii lɛ ahe saji fitsofitso, ewie Biblia lɛ kɛ jeŋ yinɔsaji ahe, ni ekpa apasa jamɔ he mama. Ajie “Creation Drama” lɛ yɛ Austria, Germany, Luxemburg, kɛ Switzerland, ni ajie yɛ hei krokomɛi ni awieɔ German yɛ lɛ hu.\nErich Frost kɛ lalai ni efo ni akɛwo “Creation Drama” lɛ nɔ lɛ\nErich Frost tsɔɔ mli akɛ: “Beni ajieɔ Drama lɛ, miwo miwebii, titri lɛ lalatswalɔi lɛ, hewalɛ ni amɛkɛ be fioo ni akɛjɔɔ he lɛ ajara wɔwoji kɛ woji bibii ni nɔ bɛ lɛ amɛha mɛi ni eba sini lɛ kwɛmɔ lɛ. Enɛ ha wɔjara woji babaoo fe bɔ ni wɔnyɛɔ wɔfeɔ kɛ́ wɔtee shĩa kɛ shĩa lɛ.” Nyɛmi nuu ko ni atsɛɔ lɛ Johannes Rauthe ni to gbɛjianɔ koni ajie sini lɛ yɛ Poland kɛ maŋ ni amrɔ nɛɛ atsɛɔ lɛ Czech Republic lɛ mli lɛ tsɔɔ mli akɛ, mɛi ni bakwɛ sini lɛ ateŋ mɛi babaoo tsɔɔ he ni abaana amɛ yɛ bɔni afee ni akɛ amɛ abakase nii. Enɛ ha amɛnyɛ amɛfee sɛɛkuukɛsaramɔi babaoo.\nYɛ afi 1930 afii lɛ amli fɛɛ lɛ, hei ni ajie “Creation Drama” lɛ yɛ lɛ yi kɛ mɛi babaoo, ni Yehowa Odasefoi lɛ ahe saji gbɛ eshwã maŋ lɛ mli fɛɛ. Beni shɛɔ afi 1933 lɛ, mɛi ni miihe ashɛ akpekpe kome eyakwɛ sini nɛɛ ni Germany nitsumɔhe nine lɛ to he gbɛjianɔ lɛ eko. Nyɛmi yoo ko ni atsɛɔ lɛ Käthe Krauss lɛ kɛɛ akɛ: “Ehe bahia ni wɔnyiɛ kilomitai 10 kɛtsɔ koi kɛ gɔji kɛ jɔi amli kɛya kɛba yɛ gbii enumɔ ni akɛjie sini lɛ mli.” Nyɛmi yoo ko hu ni atsɛɔ lɛ Else Billharz lɛ kɛɛ akɛ: “‘Creation Drama’ lɛ ji nɔ ni ha mimɔ anɔkwale lɛ mli.”\nNyɛmi nuu ko ni atsɛɔ lɛ Alfred Almendinger lɛ tsɔɔ mli akɛ, beni emami yakwɛ Drama lɛ eko lɛ, ená “miishɛɛ aahu akɛ eyahe Biblia, ni etao he ni wiemɔ ni ji ‘hetsuumɔhe’ lɛ jeɔ kpo yɛ.” Akɛni enaaa yɛ Biblia lɛ mli hewɔ lɛ, ekpa sɔlemɔyaa ni eha abaptisi lɛ. Erich Frost wie akɛ: “‘Creation Drama’ lɛ ha mɛi babaoo ba anɔkwale lɛ mli.”—3 Yoh. 1-3.\n“Creation Drama” lɛ hé shi etsɛɛɛ nɔŋŋ kɛkɛ ni Nazi nɔyeli lɛ hu bɔi shihemɔ yɛ Yuropa, ni amɛbɔi mɛi anaa gbamɔ. Atsĩ Odasefoi ni yɔɔ Germany lɛ anitsumɔ lɛ naa kɛjɛ afi 1933 kɛyaa. Kɛjɛ nakai be lɛ aahu kɛyashi jeŋ ta ni ji enyɔ lɛ ba naagbee yɛ afi 1945 lɛ, awa Yehowa tsuji ni yɔɔ Yuropa lɛ ayi waa. Erich Frost ye aaafee afii kpaanyɔ yɛ tsuŋwoo mli. Shi etsɔ mli shweshweeshwe, ni sɛɛ mli lɛ eyasɔmɔ yɛ Wiesbaden Betel, yɛ Germany. Kwɛ bɔ ni ehi jogbaŋŋ akɛ “Creation Drama” ni hiɛ kpaŋ nɔ kɔkɔɔkɔ lɛ ba yɛ be naa, ni ebawo Kristofoi babaoo ni kɛ amɛhemɔkɛyeli lɛ he kaa kpe yɛ Jeŋ Ta II lɛ mli lɛ hewalɛ!—Ajie kɛjɛ wɔnitoohe lɛ yɛ Germany.\nKɛmaje Mɔ Ko Kɛmaje Mɔ Ko Nɔ ko ni “Hiɛ Kpaŋ Nɔ” Ba yɛ Be Naa\nEnɛ Ji Wɔmumɔŋ Gboshinii Lɛ\nAye Pretorio Asraafoi lɛ Odase\nHii Yehowa Hebuu Jɔɔ Lɛ Mli\nKaaha Nɔ Ko Miitsĩ Onaa Kɛmiijɛ Hiɛnyam Namɔ He\nEjɛ Kaiafa Weku lɛ Mli\nAJIE KƐJƐ WƆNITOOHE LƐ Nɔ ko ni “Hiɛ Kpaŋ Nɔ” Ba yɛ Be Naa\nNiŋmaa Woji ni afee yɛ henɔi srɔtoi amli ni obaanyɛ oŋɔ eko BUU-MƆƆ—NIKASEMƆ NƆ February 2013\nKɛmaje Mɔ Ko Kɛmaje Mɔ Ko BUU-MƆƆ—NIKASEMƆ NƆ February 2013\nBUU-MƆƆ—NIKASEMƆ NƆ February 2013


1 Mose 33 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nYakob kɛ Esau yakpe (1-16)\nYakob tsa egbɛfãa lɛ nɔ kɛtee Shekem (17-20)\n33 Agbɛnɛ, Yakob hole ehiŋmɛii anɔ ni ena Esau miiba, ni hii 400 fata ehe.+ No hewɔ lɛ, ejara gbekɛbii lɛ amli ehã Lea, Rahel, kɛ tsuji yei enyɔ lɛ.+ 2 Ekɛ tsuji yei lɛ kɛ amɛbii lɛ ye hiɛgbɛ,+ Lea kɛ ebii lɛ nyiɛ amɛsɛɛ,+ ni Rahel+ kɛ Yosef hu nyiɛ sɛɛ. 3 Kɛkɛ ni lɛ diɛŋtsɛ eyi amɛhiɛ ni ekula shi ekɛ ehiɛ bu shi, ni efee nakai shii kpawo be ni ebɛŋkɛɔ enyɛmi nuu lɛ. 4 Shi Esau sha foi ekɛ lɛ bakpe, ni efua lɛ ni eshɔ enaa, ni amɛjwa yaafo. 5 Be ni ehole ehiŋmɛii anɔ ní ena yei lɛ kɛ gbekɛbii lɛ, ekɛɛ: “Namɛi ji mɛi ní fata ohe nɛɛ?” kɛkɛ ni ekɛɛ: “Bii ni Nyɔŋmɔ kɛdro otsulɔ lɛ ni.”+ 6 Kɛkɛ ni tsuji yei lɛ kɛ amɛbii lɛ tsi kɛba hiɛ ni amɛbakoto shi, 7 ni Lea hu kɛ ebii lɛ tsi kɛba hiɛ ni amɛbakoto shi. No sɛɛ lɛ, Yosef kɛ Rahel tsi kɛba hiɛ ni amɛbakoto shi.+ 8 Esau kɛɛ: “Mɛni ji kuikui nɛɛ fɛɛ ní mikɛkpe lɛ shishi?”+ Ehã hetoo akɛ: “Bɔ ni afee ní mihiɛ aba nyam yɛ minuŋtsɔ hiɛ.”+ 9 Kɛkɛ ni Esau kɛɛ: “Minyɛmi nuu, miyɛ nii babaoo diɛŋtsɛ.+ Hã onɔ lɛ ahi shi ahã bo.” 10 Shi Yakob kɛɛ: “Ofainɛ, dabi. Kɛ́ mihiɛ eba nyam yɛ ohiɛ lɛ, no lɛ, hemɔ minikeenii lɛ yɛ midɛŋ, ejaakɛ mikɛba koni manyɛ mana ohiɛ. Ni ohiɛ ní mina lɛ tamɔ nɔ ni mina Nyɔŋmɔ hiɛ, ejaakɛ ohere mi kɛ miishɛɛ.+ 11 Ofainɛ, hemɔ minikeenii* lɛ ní akɛbahã bo lɛ,+ ejaakɛ Nyɔŋmɔ edro mi, ni miyɛ nɔ fɛɛ nɔ ni he hiaa mi.”+ Ni ekpa lɛ fai aahu, ni ehe. 12 Sɛɛ mli lɛ, Esau kɛɛ: “Hã wɔshi wɔya, ni hã matsɔ ohiɛ.” 13 Shi ekɛɛ lɛ akɛ: “Minuŋtsɔ le akɛ gbekɛbii lɛ darako ni amɛhe waaa,+ ni mihiɛ toi kɛ tsinai ní miihã amɛbii fufɔ. Kɛ́ akpala amɛ oyayaayai gbi kome lɛ, no lɛ, koolooku muu lɛ fɛɛ baagboi. 14 Ofainɛ, hã minuŋtsɔ atsɔ etsulɔ hiɛ kɛya, shi mi lɛ, matsa nyiɛmɔ lɛ nɔ blɛooblɛoo bɔ ni mikooloi lɛ kɛ gbekɛbii lɛ baanyɛ, kɛyashi maba minuŋtsɔ ŋɔɔ yɛ Seir.”+ 15 Ni Esau kɛɛ: “Ofainɛ, hã mashi miwebii lɛ eko mahã bo.” Kɛkɛ ni ekɛɛ: “Mɛni hewɔ obaafee enɛ? Hã mihiɛ aba nyam yɛ minuŋtsɔ hiɛ kɛkɛ.” 16 No hewɔ lɛ, nakai gbi lɛ Esau ku esɛɛ kɛtee Seir. 17 Ni Yakob yiŋ kɛtee Sukot,+ ni eyama shĩa ehã ehe ni efee tsũi hu ehã ekooloi lɛ. No hewɔ ni ewo jɛmɛ Sukot* lɛ. 18 Be ni Yakob fã kɛshi Padan-aram+ lɛ, ebashɛ Shekem+ maŋ ní yɔɔ Kanaan+ shikpɔŋ lɛ nɔ lɛ shweshweeshwe, ni ebɔ nsara yɛ he ko ni bɛŋkɛ maŋ lɛ. 19 Ni ekɛ kapɛji 100 hé shikpɔŋ ní efee emama tsũ lɛ yɛ nɔ lɛ fã ko yɛ Shekem tsɛ Hamor bihii lɛ adɛŋ.+ 20 Ema afɔleshaa latɛ yɛ jɛmɛ ni ewo lɛ gbɛ́i akɛ Nyɔŋmɔ, Israel Nyɔŋmɔ lɛ.+\n^ Hebri sht. ŋm., “mijɔɔmɔ.”\n^ Eshishi ji, “Agbai.”


“Nɔ fɛɛ nɔ yɛ ebe ní ato, . . . fɔmɔ be yɛ, ni gbele be hu yɛ.” Mɛi komɛi nuɔ wiemɔ ni ajɛ mumɔŋ aŋma nɛɛ shishi yɛ gbɛ ni ejaaa nɔ. Amɛmuɔ sane naa akɛ, Nyɔŋmɔ eto be tuuntu ni mɔ fɛɛ mɔ kɛbaagbo. (Jajelɔ 3:1, 2) Shi ŋmalɛ nɛɛ miiwie bɔ ni adesa wala shihilɛ ji hã lɛ he, ni eetsɔɔ akɛ, gbele ji nɔ ni muɔ nɔ fɛɛ nɔ naa. Nyɔŋmɔ Wiemɔ lɛ hu tsɔɔ akɛ, wɔ diɛŋtsɛ wɔyiŋkpɛi baanyɛ asa wɔwala he. Akɛ nɔkwɛmɔnɔ lɛ, Biblia lɛ kɛɔ akɛ: “Yehowa gbeyeishemɔ hãa gbii asɛɛ tsɛɔ.” (Abɛi 10:27; Lala 90:10; Yesaia 55:3) Yɛ mɛɛ gbɛ nɔ? Kɛ́ wɔyɛ bulɛ kɛhã Nyɔŋmɔ Wiemɔ lɛ, ebaatsirɛ wɔ ni wɔtsi wɔhe kɛje nifeemɔi ni esaaa, tamɔ dãatɔɔ kɛ jeŋba sha he.—1 Korintobii 6:9, 10.\nAto Biblia lɛ he gbɛjianɔ koni mɛi ni baa amɛhe shi kɛ mɛi ni miisumɔ ni amɛkase nii lɛ anu shishi. Yesu kɛɛ e-Tsɛ akɛ: “Miijie oyi yɛ faŋŋ, Ataa, ŋwɛi kɛ shikpɔŋ Nuŋtsɔ, ejaakɛ oŋɔ nibii nɛɛ otee hiɛshikalɔi kɛ nilelɔi jogbaŋŋ, ni ojie amɛ kpo otsɔɔ gbekɛbii bibii.” (Luka 10:21) Aŋma Biblia lɛ bɔ ni mɛi ni hiɛ jwɛŋmɔ ni ja lɛ pɛ baanyɛ anu emli sane lɛ shishi. Bei pii lɛ, mɛi ni woɔ amɛhe nɔ lɛ nuɔ Biblia lɛ shishi yɛ gbɛ ni ejaaa nɔ, ni anaa henɔwomɔ su nɛɛ yɛ mɛi ni ji “hiɛshikalɔi kɛ nilelɔi” ahe titri. Shi kɛ́ mɛi ni kaneɔ Biblia lɛ fee amɛnii tamɔ “gbekɛbii bibii”—ni ji mɛi ni baa amɛhe shi kɛ mɛi ni miisumɔ ni amɛkase nii lɛ—amɛnuɔ Nyɔŋmɔ sane lɛ shishi yɛ gbɛ ni ja nɔ. Kwɛ bɔ ni Nyɔŋmɔ eto Biblia lɛ he gbɛjianɔ jogbaŋŋ!\nAŋma Biblia lɛ bɔ ni mɛi ni miisumɔ ni Nyɔŋmɔ aye abua amɛ lɛɛlɛŋ lɛ baanu shishi. Yesu hã ana akɛ, ebaabi ni aye abua mɛi koni amɛnu nɔ ni etsɔɔ lɛ shishi jogbaŋŋ. Te abaafee tɛŋŋ aye abua amɛ lɛ? Yesu tsɔɔ mli akɛ: “Yelikɛbualɔ lɛ, mumɔ krɔŋkrɔŋ lɛ, ni Tsɛ lɛ baatsu yɛ migbɛ́i mli lɛ, lɛ ebaatsɔɔ nyɛ nibii fɛɛ.” (Yohane 14:26) No hewɔ lɛ, Nyɔŋmɔ kɛ emumɔ krɔŋkrɔŋ lɛ—ni ji ehewalɛ kpele ni miitsu nii lɛ—hãa koni eye ebua mɛi ni amɛnu nɔ ni amɛkaneɔ yɛ Biblia lɛ mli lɛ shishi. Shi Nyɔŋmɔ kɛ emumɔ lɛ hãaa mɛi ni kɛ amɛhiɛ efɔ̃ɔɔ enɔ kɛhã yelikɛbuamɔ lɛ, hewɔ lɛ bei pii lɛ amɛnuuu Biblia lɛ shishi. Mumɔ krɔŋkrɔŋ lɛ tsirɛɔ Kristofoi ni le Biblia lɛ mli jogbaŋŋ lɛ koni amɛyaye amɛbua mɛi ni miitao amɛnu Biblia lɛ shishi lɛ.—Bɔfoi 8:26-35.\nAni Yehowa Odasefoi lɛ enu Biblia lɛ shishi yɛ gbɛ ni ejaaa nɔ dã? Hɛɛ. Shi be ni be ni Nyɔŋmɔ eto akɛ ebaahã anu nibii ashishi lɛ shɛ lɛ, Odasefoi lɛ fee tsakemɔi oya nɔŋŋ yɛ amɛsusumɔi lɛ ahe. Amɛheɔ amɛyeɔ akɛ amɛmiikase Kristo bɔfoi lɛ, ni jɛɔ heshibaa mli amɛtsakeɔ amɛsusumɔ be fɛɛ be ni Yesu baajaje amɛ lɛ.—Bɔfoi 1:6, 7.\nEkolɛ nɔ ni gbekɛ yoo fioo lɛ susu yɛ he ni lasu lɛ jɛɔ kɛbaa lɛ he lɛ yɛ ŋmɔlɔ, ni eji nɔ ko ni eyanuuu shishi. Shi nɔ ni Biblia lɛ tsɔɔ lɛ ji nɔ ko ni he yɔɔ sɛɛnamɔ waa kɛhã bo. Biblia mli sane lɛ he miihia aahu akɛ, esaaa akɛ mɔ ko susuɔ akɛ ekome pɛ ebaanyɛ ekane ni enu shishi jogbaŋŋ. No hewɔ lɛ, bi ni aye abua bo ni onu nɔ ni okaneɔ lɛ shishi jogbaŋŋ. Taomɔ mɛi ni jɛɔ heshibaa mli amɛkaseɔ Biblia lɛ, ni hãa Nyɔŋmɔ mumɔ krɔŋkrɔŋ lɛ yeɔ ebuaa amɛ koni amɛnu Biblia lɛ shishi, ni amɛna faŋŋ akɛ, wɔyɛ be ni Nyɔŋmɔ miisumɔ ni wɔnu Biblia lɛ shishi fe bei fɛɛ ni eho lɛ mli lɛ asɛɛgbɛ. Kaashashao shi akɛ okɛ Yehowa Odasefoi lɛ baagba sane loo ni ookane amɛwoji ni yɔɔ jw.org wɛbsaiti lɛ nɔ ní atao nii amli jogbaŋŋ dani aŋmala lɛ. Biblia lɛ ewo shi akɛ: ‘Kɛ́ obolɔ otsɛ́ saneshishinumɔ lɛ, oooná Nyɔŋmɔ he nilee.’—Abɛi 2:3-5.\nmailto:?body=Nɔ Hewɔ Ni Esa Akɛ Onu Nɔ Ni Okaneɔ Lɛ Shishi Jogbaŋŋ%0a%0ahttps%3A%2F%2Fwww.jw.org%2Ffinder%3Fdocid%3D2017011%26wtlocale%3DGA%26srcid=share⊂ject=Nɔ Hewɔ Ni Esa Akɛ Onu Nɔ Ni Okaneɔ Lɛ Shishi Jogbaŋŋ


KANEMƆ YƐ Afrikaans Albania Amharic Arabic Armenia Armenia (West) Bicol Blɔfo Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Colombia Mumuii Awiemɔ Croatia Czech Denmark Dutch Estonia Ewe Finland French Ga Georgia Germany Greenland Haitian Creole Hela Hiligaynon Hungary Igbo Iloko Indonesia Italia Japan Kinyarwanda Kirghiz Korea Kwangali Kwanyama Latvia Lingala Lithuania Malagasy Malay Mixe (North Central) Mizo Moore Myanmar Ndebele Ndonga Norway Nzema Oromo Ossetia Pangasinan Persia Poland Portuguese (Brazil) Quechua (Ayacucho) Quechua (Bolivia) Rarotongan Romania Russia Russia Mumuii Awiemɔ Samoa Sepedi Serbian (Cyrillic) Sesotho (Lesotho) Setswana Shona Silozi Slovak Slovenia Spania Swahili Swati Sweden Tagalog Tatar Thailand Tsonga Turkey Twi Ukrain Urdu Venda Vietnam Waray-Waray Xhosa Zulu\n“Nyɛhaa nyɛwiemɔ afea: Hɛɛ, hɛɛ! dabi, dabi!”—MAT. 5:37.\nKWƐMƆ AKƐ OBAANYƐ OHA HETOO LO:\nMɛni Yesu wie yɛ kitakamɔ he?\nMɛɛ gbɛ nɔ Yesu ha ewiemɔ fee hɛɛ, hɛɛ ni ekɛfee nɔkwɛmɔnɔ kpakpa eha wɔ?\nMɛɛ shihilɛi amli esa akɛ wɔha wɔwiemɔ afee hɛɛ, hɛɛ?\n1. Mɛni Yesu kɛɛ yɛ kitakamɔ he, ni mɛni hewɔ?\nBEI pii lɛ, ehe ehiaaa ni anɔkwa Kristofoi akã kita. Ejaakɛ amɛyeɔ Yesu fãmɔ akɛ: ‘Nyɛhaa nyɛwiemɔ afea: Hɛɛ, hɛɛ’ lɛ nɔ. Nɔ ni ekɛɛ lɛ tsɔɔ akɛ, kɛ́ mɔ ko wie nɔ ko lɛ, esa akɛ eye nɔ. No mli lɛ, Yesu etsɔ hiɛ ewie akɛ: “Nyɛkakãa kitã kwraa!” Ewie enɛ ejaakɛ mɛi ni yɔɔ ebeaŋ lɛ kãa kita kɛkɛ ní amɛfeko amɛjwɛŋmɔ po akɛ amɛbaaye nɔ ni amɛkɛɔ lɛ nɔ. Kɛ́ mɔ ko kã kita yɛ nɔ ko he ni eyeee nɔ lɛ, mɔ lɛ tsɔɔ diɛŋtsɛ akɛ anyɛŋ amu afɔ enɔ, ni ákɛ, “mɔ fɔŋ” lɛ miikudɔ lɛ.—Nyɛkanea Mateo 5:33-37.\n2. Mɛni hewɔ ejeee tɔmɔ akɛ mɔ ko baakã kita bei komɛi lɛ?\n2 Ani Yesu miitsɔɔ akɛ be fɛɛ be ni mɔ ko baakã kita lɛ etɔ̃? Jeee nakai etsɔɔ. Taakɛ wɔkase yɛ nikasemɔ ni tsɔ hiɛ lɛ mli lɛ, Yehowa Nyɔŋmɔ kɛ etsulɔ anɔkwafo Abraham fɛɛ kãmɔ kita yɛ saji ni he hiaa ahe. Kɛfata he lɛ, Nyɔŋmɔ Mla lɛ bi ni akã kita kɛtsu naagbai komɛi ahe nii. (2 Mose 22:10, 11; 4 Mose 5:21, 22) No hewɔ lɛ, ekolɛ ehe baahia ni Kristofonyo ko akã kita yɛ saneyelihe kɛma nɔ mi akɛ ebaawie anɔkwale. Aloo yɛ shihilɛi ni efɔɔɔ kaa amli lɛ, ekolɛ ehe baahia ni Kristofonyo ko akã kita kɛma nɔ ko ni etaoɔ efee lɛ nɔ mi, loo koni ekɛtsɔɔ akɛ nɔ ni ebaawie lɛ ji anɔkwale. Beni osɔfonukpa ni yɔɔ Yudafoi Akuashɔŋ lɛ mli lɛ kɛ kitakamɔ bi ni Yesu awie anɔkwale lɛ, ewie anɔkwale. (Mat. 26:63, 64) Kɛlɛ, ehe ehiaaa ni Yesu akã kita, ejaakɛ ewieɔ anɔkwale daa. Shi bei komɛi lɛ, ekɛ wiemɔ ni ji “Lɛlɛŋ, lɛlɛŋ, miikɛɛ nyɛ akɛ” lɛ jeɔ ewiemɔ shishi koni ekɛma esane lɛ nɔ mi. (Yoh. 1:51; 13:16, 20, 21, 38) Nyɛhaa wɔsusua nibii krokomɛi ni wɔbaanyɛ wɔkase kɛjɛ Yesu, Paulo, kɛ mɛi krokomɛi ni ha amɛwiemɔ fee hɛɛ, hɛɛ lɛ aŋɔɔ.\nYESU HA EWIEMƆ FEE HƐƐ, HƐƐ\n3. Mɛɛ shi Yesu wo Nyɔŋmɔ yɛ sɔlemɔ mli, ni te eŋwɛi Tsɛ lɛ here sɔlemɔ lɛ nɔ eha tɛŋŋ?\n3 “Naa, miba . . . ní mibafee bo, Nyɔŋmɔ osuɔmɔnaa nii.” (Heb. 10:7) Yesu tsɔ sɔlemɔ nɛɛ nɔ ewo Nyɔŋmɔ shi akɛ ebaatsu nɔ fɛɛ nɔ ni agba yɛ shiwoo Seshi lɛ he, ní “enanetsitsi nɔ” ni Satan ‘baatswa’ lɛ hu fata he lɛ he nii. (1 Mose 3:15) Adesa ko kwraa bɛ ni eŋɔ sɔ̃ ni tsii tamɔ nɛkɛ efɔ̃ enɔ pɛŋ. Yehowa wie kɛjɛ ŋwɛi kɛtsɔɔ akɛ eyɛ hekɛnɔfɔɔ yɛ e-Bi lɛ mli, eyɛ mli akɛ ebiii ni Yesu akã kita akɛ ebaaye eshiwoo lɛ nɔ.—Luka 3:21, 22.\n4. Mɛni Yesu fee koni no aha ewiemɔ afee hɛɛ, hɛɛ?\n4 Yesu ha ewiemɔ fee hɛɛ, hɛɛ, kɛtsɔ nɔ ni eshiɛ lɛ ni ehi shi yɛ naa be fɛɛ be lɛ nɔ. Yesu haaa nɔ ko agbala ejwɛŋmɔ kɛjɛ nitsumɔ ni e-Tsɛ lɛ kɛwo edɛŋ akɛ eshiɛ Nyɔŋmɔ Maŋtsɛyeli lɛ he sanekpakpa lɛ nɔ, ni efee mɛi ni Nyɔŋmɔ gbala kɛba eŋɔɔ lɛ kaselɔi. (Yoh. 6:44) Biblia lɛ haa wɔnaa bɔ ni Yesu ye shi ni ewo lɛ nɔ kɛtsɔ wiemɔi nyiɛ sɛɛ nɛɛ anɔ akɛ: “Nyɔŋmɔ shiwoi abɔ ni yɔɔ nɛɛ, emli hɛɛ lɛ yɔɔ.” (2 Kor. 1:20) Kɛ́ aawie mɛi ni wo Nyɔŋmɔ shi ni amɛye nɔ lɛ ahe lɛ, Yesu ji mɔ ni fe fɛɛ lɛɛlɛŋ. Agbɛnɛ, nyɛhaa wɔsusua mɔ ko ni bɔ mɔdɛŋ waa ekase Yesu lɛ he wɔkwɛa.\nPAULO HA EWIEMƆ FEE HƐƐ, HƐƐ\n5. Mɛɛ nɔkwɛmɔnɔ Paulo fee eha wɔ?\n5 “Mɛni mafee, Nuŋtsɔ?” (Bɔf. 22:10) Enɛ ji nɔ ni Paulo, ni no mli lɛ atsɛɔ lɛ Saulo lɛ wie beni Nuŋtsɔ Yesu jie ehe kpo yɛ ninaa mli etsɔɔ lɛ koni ekpa Kristofoi lɛ ayi waa lɛ. Enɛ ha Saulo je ehe sɛɛ, ni eha abaptisi lɛ, ni ekpɛlɛ nitsumɔ krɛdɛɛ ni akɛwo edɛŋ akɛ eye Yesu he odase etsɔɔ jeŋmajiaŋbii lɛ nɔ. Kɛjɛ nakai be lɛ nɔ kɛbaa lɛ, Paulo tee nɔ etsɛ Yesu akɛ ‘e-Nuŋtsɔ,’ ni ehi shi yɛ nakai wiemɔ lɛ naa kɛyashi egbo. (Bɔf. 22:6-16; 2 Kor. 4:5; 2 Tim. 4:8) Paulo efeee enii tamɔ mɛi ni Yesu bi amɛ akɛ: “Shi mɛni hewɔ nyɛtsɛɔ mi akɛ: Nuŋtsɔ, Nuŋtsɔ! ni nyɛfeee nii ni mikɛɔ lɛ?” (Luka 6:46) Hɛɛ, Yesu miikpa mɛi fɛɛ ni kpɛlɛɔ enɔ akɛ amɛ-Nuŋtsɔ lɛ gbɛ akɛ amɛye amɛwiemɔ nɔ taakɛ Paulo fee lɛ.\n6, 7. (a) Mɛni hewɔ Paulo ha esɛɛ gbala shi kɛ Korinto asafo lɛ saramɔ lɛ, ni mɛni hewɔ mɛi ni wie amɛshi lɛ akɛ ewieee anɔkwale lɛ asane ejaaa? (b) Mɛɛ su esa akɛ wɔjie lɛ kpo wɔtsɔɔ wɔnɔkwɛlɔi lɛ?\n6 Paulo kɛ ekãa jaje Maŋtsɛyeli lɛ he sane lɛ yɛ Asia Bibioo lɛ kɛ Yuropa fɛɛ, eto asafoi babaoo, ni eku esɛɛ eyasara asafoi nɛɛ. Bei komɛi lɛ, ekãa kita kɛmaa sane ko ni eŋma lɛ nɔ mi akɛ eji anɔkwale. (Gal. 1:20) Beni mɛi komɛi folɔ Paulo naa yɛ Korinto akɛ nɔ ni ewieɔ jeee anɔkwale lɛ, eŋma kɛfã ehe akɛ: “Anɔkwafo ji Nyɔŋmɔ, akɛ wɔwiemɔ ni wɔkɛ nyɛ wie lɛ ejeee hɛɛ kɛ dabi shi kome.” (2 Kor. 1:18) Beni Paulo ŋma sane nɛɛ, no mli lɛ eshi Efeso, ni eetsɔ Makedonia kɛya Korinto. Kulɛ, eto ni ebaaya Korinto dani eya Makedonia. (2 Kor. 1:15, 16) Shi taakɛ bei komɛi lɛ ebaalɛ yɛ nɔkwɛlɔi gbɛfalɔi ni yɔɔ ŋmɛnɛ lɛ agbɛfaŋ lɛ, ehe bahia ni etsake egbɛfãa lɛ mli. Jeee amɛ diɛŋtsɛ amɛhilɛkɛhamɔ loo nɔ ko ni he ehiaaa hewɔ amɛfeɔ nakai tsakemɔi lɛ, shi moŋ lɛ shihilɛ ko ni haa ebaalɛ nakai. Korinto asafo lɛ hilɛkɛhamɔ hewɔ Paulo ha esɛɛ gbala shi fioo kɛ amɛsaramɔ lɛ. Mɛni hewɔ?\n7 Beni Paulo to gbɛjianɔ kɛha amɛsaramɔ lɛ, enu akɛ mligbalamɔ yɛ Korinto asafo lɛ mli, ni amɛŋmɛ mɔ ko ni kɛ ehe miiwo jeŋba sha mli lɛ gbɛ ni ehi asafo lɛ mli. (1 Kor. 1:11; 5:1) Yɛ klɛŋklɛŋ wolo ni Paulo ŋma Korinto asafo lɛ mli lɛ, ekɛ hiɛdɔɔ bɔ amɛ kɔkɔ koni amɛtsu saji nɛɛ ahe nii. No sɛɛ lɛ, yɛ nɔ najiaŋ ni ebaafo lɛlɛ kɛjɛ Efeso kɛya Korinto tɛ̃ɛ lɛ, ekpɛ eyiŋ akɛ ebaaha enyɛmimɛi lɛ bei fioo ni amɛkɛtsu sane lɛ he nii koni kɛ́ etee lɛ, esaramɔ lɛ awo amɛ hewalɛ. Yɛ wolo ni ji enyɔ ni Paulo ŋma amɛ lɛ mli lɛ, eha amɛle akɛ enɛ hewɔ ni esɛɛ gbala shi lɛ beni ekɛɛ akɛ: “Miitsɛ́ Nyɔŋmɔ ni ebaye misusuma odase, akɛ nyɛyibaamɔ hewɔ ni mináko maba Korinto lɛ.” (2 Kor. 1:23) Esaaa akɛ wɔfeɔ wɔnii tamɔ mɛi ni wie amɛshi Paulo lɛ, shi moŋ nyɛhaa wɔjiea bulɛ ni mli kwɔ kpo wɔtsɔa wɔnɔkwɛlɔi lɛ. Anɔkwa sane ji akɛ, esa akɛ wɔbɔ mɔdɛŋ wɔkase Paulo, taakɛ ekase Kristo lɛ.—1 Kor. 11:1; Heb. 13:7.\nMƐI KROKOMƐI NI HA AMƐWIEMƆ FEE HƐƐ, HƐƐ\n8. Mɛɛ nɔkwɛmɔnɔ Rebeka fee eha wɔ?\n8 “Matee.” (1 Mose 24:58) Enɛ ji nɔ ni Rebeka wie beni enyɛ kɛ enyɛmi nuu lɛ bi lɛ kɛji ebaasumɔ ni eshi shĩa nakai gbi lɛ nɔŋŋ, ni efã gbɛ kilomitai 800 ni ekɛ Abraham bi Isak ni eleee lɛ lɛ ayahi shi akɛ ewu lɛ. (1 Mose 24:50-58) Rebeka ha ewiemɔ fee hɛɛ, hɛɛ, ni ekɛ Isak yahi shi, ni ehi shi akɛ ŋa kpakpa, ni ekɛ anɔkwayeli sɔmɔ Nyɔŋmɔ. Enɛ babi ni ehi shi yɛ bui amli akɛ mɔkpɔŋ yɛ Shiwoo Shikpɔŋ lɛ nɔ ewala gbii abɔ fɛɛ. Akɛni eye ewiemɔ nɔ hewɔ lɛ, Nyɔŋmɔ jɔɔ lɛ ni eha ebatsɔ Yesu Kristo, ni ji shiwoo Seshi lɛ blemanyɛ.—Heb. 11:9, 13.\n9. Mɛɛ gbɛ nɔ Rut ha ewiemɔ fee dabi, dabi?\n9 “Dabi, shi wɔkɛo aaatee omaŋbii lɛ aŋɔɔ!” (Rut 1:10) Moab yei okulafoi enyɔ, Rut kɛ Orpa tee nɔ amɛwie nɛkɛ amɛtsɔɔ amɛshaayoo Naomi, ni lɛ hu eji okulafo lɛ. No mli lɛ, eeku esɛɛ kɛmiijɛ Moab kɛmiiya Betlehem. Naomi tee nɔ ekpa amɛfai aahu ni amɛku amɛsɛɛ, ni sɛɛ mli lɛ, Orpa ku esɛɛ etee emaŋ. Shi Rut ha ewiemɔ fee dabi, dabi. (Nyɛkanea Rut 1:16, 17.) Ekɛ ehe kpɛtɛ Naomi he, ni eshi ewekumɛi kɛ apasa nyɔŋmɔi ni Moabbii lɛ jáa lɛ kwraa. Etee nɔ ekɛ anɔkwayeli já Yehowa, ni Yehowa hu jɔɔ lɛ. Efata yei enumɔ pɛ ni Mateo tsi amɛtã akɛ Kristo blemanyɛmɛi lɛ ahe.—Mat. 1:1, 3, 5, 6, 16.\n10. Mɛni hewɔ Yesaia ji nɔkwɛmɔnɔ kpakpa kɛha wɔ lɛ?\n10 “Naa mi, tsũ mi!” (Yes. 6:8) Dani Yesaia baawie enɛ lɛ, no mli lɛ ena Yehowa yɛ ninaa ko ni yɔɔ nyam mli ni eta E-maŋtsɛsɛi nɔ yɛ Israel sɔlemɔtsu lɛ yiteŋ. Yɛ ninaa lɛ mli lɛ, Yesaia nu ni Yehowa bi akɛ: “Namɔ matsũ? ni namɔ aaatee aha wɔ?” No mli lɛ, Yehowa miibi mɔ ni baaya ni ekɛ ewiemɔ lɛ ayaha E-webii ni toi egbo lɛ. Yesaia ha ewiemɔ fee hɛɛ, hɛɛ. Ekɛ anɔkwayeli sɔmɔ akɛ gbalɔ nɔ ni fa fe afii 46, ni ejaje fɔbuu wiemɔi ni naa wala kɛ shiwoi ni yɔɔ miishɛɛ ni kɔɔ bɔ ni abaasaa ato anɔkwa jamɔ shishi ekoŋŋ lɛ he.\n11. (a) Mɛni hewɔ ehe hiaa waa ni wɔha wɔwiemɔ afee hɛɛ, hɛɛ lɛ? (b) Namɛi awie amɛhe akɛ amɛhaaa amɛwiemɔ afee hɛɛ, hɛɛ?\n11 Mɛni hewɔ Yehowa ha aŋmala saji nɛɛ aha wɔ yɛ e-Wiemɔ lɛ mli lɛ? Ni mɛni hewɔ ehe hiaa ni wɔha wɔwiemɔ afee hɛɛ, hɛɛ lɛ? Biblia lɛ bɔɔ kɔkɔ akɛ “kpaŋmɔ mlikulɔi” fata mɛi ni “sa gbele” lɛ ahe. (Rom. 1:31, 32) Mizraim Maŋtsɛ Farao, Yuda Maŋtsɛ Zedekia, kɛ Anania kɛ Safira haaa amɛwiemɔ afee hɛɛ, hɛɛ. Amɛ fɛɛ amɛnaagbee eyahiii, ni amɛnifeemɔ lɛ ji kɔkɔbɔɔ kɛha wɔ.—2 Mose 9:27, 28, 34, 35; Ezek. 17:13-15, 19, 20; Bɔf. 5:1-10.\n12. Mɛni baaye abua wɔ koni wɔwiemɔ afee hɛɛ, hɛɛ?\n12 Akɛni wɔyɛ “naagbee gbii lɛ” amli hewɔ lɛ, ‘mɛi ni yeee anɔkwa,’ kɛ “mɛi ni hiɛ Nyɔŋmɔ jamɔ su, shi amɛkwa emli hewalɛ lɛ” ebɔle wɔ. (2 Tim. 3:1-5) Esaaa akɛ wɔkɛ nanemɛi fɔji ni tamɔ nɛkɛ lɛ bɔɔ yɛ gbɛ ko kwraa nɔ. Yɛ no najiaŋ lɛ, esa akɛ wɔkɛ mɛi ni haa amɛwiemɔ feɔ hɛɛ, hɛɛ lɛ abɔ daa.—Heb. 10:24, 25.\nHƐƐ NI HE HIAA FE FƐƐ NI OKƐƐ\n13. Mɛɛ hɛɛ ni he hiaa fe fɛɛ ni mɔ fɛɛ mɔ ni ebatsɔ Yesu Kristo sɛɛnyiɛlɔ lɛ ekɛɛ yɛ bei srɔtoi etɛ mli?\n13 Shi ni he hiaa fe fɛɛ ni mɔ ko baanyɛ awo lɛ kɔɔ yiŋ ni ebaakpɛ akɛ ebaasɔmɔ Nyɔŋmɔ lɛ he. Abiɔ ni mɛi ni miisumɔ ni amɛkwa amɛhe ni amɛbatsɔmɔ Yesu kaselɔi lɛ akɛɛ hɛɛ yɛ bei srɔtoi etɛ mli kɛtsɔɔ akɛ amɛbaafee nakai lɛɛlɛŋ. (Mat. 16:24) Kɛ́ asafoŋ onukpai enyɔ kɛ mɔ ko ta shi kɛha shiɛmɔyaa lɛ, amɛbiɔ mɔ lɛ akɛ, ‘Ani oosumɔ ni otsɔ Yehowa Odasefoi lɛ ateŋ mɔ kome lɛɛlɛŋ?’ Sɛɛ mli kɛ́ mɔ lɛ tee hiɛ saŋŋ yɛ mumɔŋ ni eesumɔ ni abaptisi lɛ lɛ, asafoŋ onukpai lɛ kɛ lɛ baakpe ni amɛbaabi lɛ akɛ, “Ani bo diɛŋtsɛ lɛ ojɔɔ ohe nɔ oha Yehowa yɛ sɔlemɔ mli?” Naagbee kwraa lɛ, yɛ baptisimɔ gbi lɛ nɔ lɛ, abiɔ mɛi ni abaabaptisi amɛ lɛ akɛ, “Yɛ Yesu Kristo afɔleshaa lɛ hewɔ lɛ, ani oshwa ohe kɛjɛ ohe eshai lɛ amli ni ojɔɔ ohe nɔ oha Yehowa akɛ obaafee esuɔmɔnaa nii?” No hewɔ lɛ, mɛi nɛɛ kɛɔ hɛɛ yɛ mɛi ni eba kpee lɛ fɛɛ hiɛ kɛtsɔɔ akɛ amɛwo Nyɔŋmɔ shi akɛ amɛbaasɔmɔ lɛ kɛya naanɔ.\n14. Mɛɛ saji esa akɛ wɔbi wɔhe yɛ be kɛ beaŋ?\n14 Kɛ́ abaptisi bo etsɛ jio, abaptisi bo etsɛko jio lɛ, esa akɛ yɛ be kɛ beaŋ lɛ obi ohe akɛ: ‘Ani miihi shi yɛ hɛɛ ni he hiaa fe fɛɛ ni mikɛɛ lɛ naa kɛmiikase Yesu Kristo? Ani miiya nɔ miibo Yesu toi kɛtsɔ shiɛmɔ kɛ kaselɔfeemɔ nitsumɔ lɛ ni mikɛfeɔ oti yɛ mishihilɛ mli lɛ nɔ?’—Nyɛkanea 2 Korintobii 13:5.\n15. Mɛɛ shihilɛi komɛi amli ehe hiaa ni oha owiemɔ afee hɛɛ, hɛɛ?\n15 Shi ni wɔɔhi yɛ wɔhenɔjɔɔmɔ lɛ naa lɛ hu biɔ ni wɔye anɔkwa yɛ saji krokomɛi amli. Ákɛ nɔkwɛmɔnɔ lɛ: Ani obote gbalashihilɛ mli? No lɛ yaa nɔ ohi shi yɛ shi krɛdɛɛ ni owo akɛ obaasumɔ ohefatalɔ lɛ ni obu lɛ hu lɛ naa. Ani okɛ onine ewo wolo shishi akɛ obaatsu maŋ nitsumɔ loo asafoŋ nitsumɔ ko? No lɛ yaa nɔ oye shi ni owo akɛ obaatsu nakai nitsumɔ lɛ nɔ. Ani mɔ ko ni bɛ nɔ ko tsɔ efɔ̃ bo nine kɛha niyeli, ni okpɛlɛ nɔ? No lɛ bɔɔ mɔdɛŋ ni oye nɔ, kɛ́ mɔ kroko hu fɔ̃ bo nine ni osusuɔ akɛ no hi fe klɛŋklɛŋ nɔ lɛ po. Ni kɛ́ owo mɔ ko ni okɛkpe yɛ shĩa kɛ shĩa nitsumɔ lɛ mli lɛ shi akɛ obaaku osɛɛ ni okɛ lɛ abatsa nikasemɔ lɛ nɔ lɛ, bɔɔ mɔdɛŋ ni oha owiemɔ afee hɛɛ, hɛɛ. Yehowa baajɔɔ oshiɛmɔ nitsumɔ lɛ nɔ kɛ́ ofee nakai.—Nyɛkanea Luka 16:10.\nWƆSƆFONUKPA KƐ MAŊTSƐ LƐ BAANYƐ AYE ABUA WƆ\n16. Kɛ́ wɔwo shi ko ni wɔnyɛɛɛ wɔye nɔ lɛ, mɛni esa akɛ wɔfee?\n16 Biblia lɛ tsɔɔ akɛ, ákɛ adesai ni yeee emuu lɛ, “wɔ fɛɛ wɔtɔ̃ɔ,” titri lɛ yɛ wɔwiemɔ mli. (Yak. 3:2) Kɛ́ wɔna akɛ wɔyeko wɔwiemɔ nɔ lɛ, mɛni esa akɛ wɔfee? Yɛ Mla ni Nyɔŋmɔ kɛha Israelbii lɛ mli lɛ, eto gbɛjianɔ koni kɛ́ mɔ ko “naa kpa” lɛ, ana lɛ mɔbɔ. (3 Mose 5:4-7, 11) Gbɛjianɔtoo ni tamɔ nakai nɔŋŋ yɛ kɛha Kristofoi, koni kɛ́ amɛtɔ̃ lɛ akɛfa amɛ. Kɛ́ wɔjaje esha pɔtɛɛ ni wɔfee lɛ wɔtsɔɔ Yehowa lɛ, ebaana wɔ mɔbɔ ni ekɛbaafa wɔ kɛtsɔ Yesu Kristo, ni ji wɔ-Osɔfonukpa lɛ nɔ. (1 Yoh. 2:1, 2) Shi bɔni afee ni wɔya nɔ wɔná Nyɔŋmɔ hiɛ duromɔ lɛ, esa akɛ wɔwo yibii ni sa tsuitsakemɔ, kɛtsɔ nakai esha lɛ ni wɔɔtsi wɔhe kɛjɛ he lɛ nɔ, ni wɔfee bɔ fɛɛ bɔ ni wɔɔnyɛ kɛjaje nɔ ni ejɛ wɔwiemɔ nɔ ni wɔyeee lɛ mli kɛba lɛ. (Abɛi 6:2, 3) Shi ehi akɛ wɔbaasusu nii ahe jogbaŋŋ dani wɔwo shi ko ni ekolɛ wɔnyɛŋ wɔye nɔ.—Nyɛkanea Jajelɔ 5:2.\n17, 18. Mɛni mɛi fɛɛ ni haa amɛwiemɔ feɔ hɛɛ, hɛɛ lɛ baaná wɔsɛɛ?\n17 Yehowa jálɔi fɛɛ ni haa amɛwiemɔ feɔ hɛɛ, hɛɛ lɛ baaná wɔsɛɛ be kpakpa! Yɛ mɛi 144,000 ni afɔ amɛ mu lɛ agbɛfaŋ lɛ, amɛbaaná wala ni anyɛŋ akpata hiɛ, ni amɛkɛ Yesu “aaaye maŋtsɛ afii akpe” yɛ e-Maŋtsɛyeli lɛ mli yɛ ŋwɛi. (Kpoj. 20:6) Mɛi akpekpei abɔ hu baahi shikpɔŋ nɔ yɛ paradeiso yɛ Kristo Maŋtsɛyeli lɛ shishi. Nakai beaŋ lɛ, abaaye abua amɛ ni amɛye emuu yɛ gbɔmɔtsoŋ kɛ jwɛŋmɔŋ fɛɛ.—Kpoj. 21:3-5.\n18 Kɛ́ wɔye anɔkwa yɛ naagbee kaa ni akɛbaaba yɛ Kristo Afii Akpe Nɔyeli lɛ naagbee lɛ mli lɛ, wɔ fɛɛ wɔbaahe wɔhe wɔye agbɛnɛ. (Kpoj. 20:7-10) Mɔ fɛɛ mɔ wiemɔ baafee hɛɛ, hɛɛ loo dabi, dabi. Ejaakɛ mɛi fɛɛ ni baahi shi nakai beaŋ lɛ baakase wɔŋwɛi Tsɛ Yehowa, ni ji “Nyɔŋmɔ anɔkwafo” lɛ yɛ gbɛ ni eye emuu nɔ.—Lala 31:6.\nKɛjɛ be ni abaptisi Yesu aahu kɛyashi egbo lɛ, eye shi ni ewo e-Tsɛ lɛ nɔ\nAni oohi shi yɛ hɛɛ ni he hiaa fe fɛɛ ni okɛɛ lɛ naa?


Sɔlemɔ Buu Ni Afee Yɛ Mose Beiaŋ Lɛ | Biblia Mli Nikasemɔi Kɛhã Gbekɛbii\nSɔlemɔ Buu Kɛhã Yehowa Sɔɔmɔ\nBe ni Mose yɔɔ Sinai Gɔŋ lɛ nɔ lɛ, Yehowa kɛɛ lɛ akɛ efee mama tsũ ko ni yɔɔ srɔto kwraa, koni Israelbii lɛ ajá Nyɔŋmɔ yɛ jɛmɛ. Atsɛɔ mama tsũ nɛɛ sɔlemɔ buu. Yehowa hã Israelbii lɛ fee sɔlemɔ buu lɛ bɔ ni amɛbaanyɛ amɛkɛya he fɛɛ he ni amɛbaaya.\nYehowa kɛɛ Mose akɛ: ‘Kɛɛmɔ maŋbii lɛ ni amɛtsu onia koni akɛfee sɔlemɔ buu lɛ.’ Israelbii lɛ kɛ shika tsuru, jwiɛtɛi, akɔɔble, ojarawa tɛi, kɛ jwinei ba koni akɛfee mama tsũ lɛ. Amɛkɛ kooloi ahetsɔi, mama yɛŋ, kooloi ahewoji, kɛ nibii krokomɛi hu ba. Amɛkɛ nibii lɛ ba aahu akɛ, Mose kɛɛ amɛ akɛ: ‘Efa! Nyɛkɛ nibii lɛ eko akabaa dɔŋŋ.’\nHii kɛ yei babaoo ni he esa ye amɛbua kɛfee sɔlemɔ buu lɛ. Yehowa hã amɛ nilee ni amɛkɛtsu nitsumɔ lɛ. Amɛteŋ mɛi komɛi fee kpãa, mɛi komɛi kɛ kpãa lɛ fee mama, ni mɛi komɛi hu kɛ mama lɛ fee mama tsũ lɛ. Mɛi komɛi bua tɛi anaa, mɛi komɛi hu kɛ shika tsuru tsu nii, ni mɛi komɛi hu tsu kapinta.\nIsraelbii lɛ fee sɔlemɔ buu lɛ bɔ ni Yehowa tsɔɔ amɛ lɛ pɛpɛɛpɛ. Amɛfee pateeshɛŋ loo mama agbo fɛfɛo ko ni amɛkɛja sɔlemɔ buu lɛ mli. Atsɛɔ fã kome akɛ He Krɔŋkrɔŋ lɛ, ni atsɛɔ fã kroko lɛ akɛ, He Krɔŋkrɔŋ Fe Fɛɛ lɛ. Kpaŋmɔ adeka lɛ ma He Krɔŋkrɔŋ Fe Fɛɛ lɛ. Akasia tso kɛ shika tsuru akɛfee kpaŋmɔ adeka lɛ. Kanetso ni akɛ shika tsuru fee, okpɔlɔ, kɛ tsofa-kɛ-ŋmashãa latɛ yɛ He Krɔŋkrɔŋ lɛ. Okpolu ni akɛ akɔɔble fee, kɛ afɔleshãa latɛ agbo yɛ sɔlemɔ buu lɛ kpo lɛ nɔ. Kpaŋmɔ adeka lɛ kai Israelbii lɛ akɛ, amɛwo Yehowa shi akɛ amɛbaabo lɛ toi. Ani ole nɔ ni kpaŋmɔ ji? Eji shiwoo krɛdɛɛ ko.\nYehowa hala Aaron kɛ ebihii lɛ ni amɛsɔmɔ akɛ osɔfoi yɛ sɔlemɔ buu lɛ mli. Amɛkwɛ sɔlemɔ buu lɛ nɔ, ni amɛshã afɔlei amɛhã Yehowa yɛ jɛmɛ. Aaron sɔmɔ akɛ osɔfonukpa, ni lɛ pɛ eyaa He Krɔŋkrɔŋ Fe Fɛɛ lɛ. Eyaa jɛmɛ shi kome daa afi. Kɛ́ etee lɛ, eyashãa afɔle yɛ lɛ diɛŋtsɛ ehe eshai, eweku lɛ he eshai, kɛ Israel maŋ muu lɛ fɛɛ he eshai ahewɔ.\nIsraelbii lɛ fee sɔlemɔ buu lɛ amɛgbe naa be ni amɛshi Ejipt lɛ sɛɛ afi. Agbɛnɛ, amɛná he ko ni amɛbaajá Yehowa yɛ.\nYehowa hã enunyam lɛ yi sɔlemɔ buu lɛ obɔ, ni atatu ko bahi sɔlemɔ buu lɛ nɔ. Kɛ́ atatu lɛ wó ehe nɔ yɛ sɔlemɔ buu lɛ nɔ lɛ, Israelbii lɛ toɔ amɛnibii, amɛfamɔɔ sɔlemɔ buu lɛ, ni amɛnyiɛɔ atatu lɛ sɛɛ. Shi kɛ́ atatu lɛ wóoo ehe nɔ yɛ sɔlemɔ buu lɛ nɔ lɛ, amɛhiɔ he ni amɛyɔɔ lɛ nɔŋŋ.\n“Kɛkɛ ni minu gbee ko ni wa jɛ maŋtsɛ sɛi lɛ mli kɛɛ: ‘Naa! Nyɔŋmɔ mama tsũ lɛ yɛ gbɔmɛi ateŋ, ni ekɛ amɛ baahi shi, ni amɛbaatsɔmɔ emaŋ. Ni Nyɔŋmɔ diɛŋtsɛ kɛ amɛ baahi shi.’”—Kpojiemɔ 21:3\nSanebimɔi: Mɛni Yehowa kɛɛ Mose akɛ efee? Mɛɛ nitsumɔi Yehowa kɛwo Aaron kɛ ebihii lɛ adɛŋ?\n2 Mose 25:1-9; 31:1-11; 40:33-38; Hebribii 9:1-7\nKpee Buu Lɛ\nŊɔɔ nifeemɔ nɛɛ koni okɛkase kpee buu ni akɛjá Nyɔŋmɔ yɛ Biblia beaŋ lɛ he nibii krokomɛi hu.\nOsɔfonukpa lɛ Tsitsi Nɔ Nii Lɛ\nOkɛ mfoniri nɛɛ atsu nii kɛfee Biblia mli sane ko he mfoniri yɛ ojwɛŋmɔŋ.\nKɛmaje Mɔ Ko Kɛmaje Mɔ Ko Sɔlemɔ Buu Kɛhã Yehowa Sɔɔmɔ\nlfb nikasemɔ 25 bf. 64-65


Bɔ ni Ooofee Okpee Ohefatalɔ Gbele Naa—Miishɛjemɔ kɛ Hiɛnɔkamɔ | Nikasemɔ\nKANEMƆ YƐ Afrikaans Albania Amharic Arabic Armenia Armenia (West) Aymara Azerbaijani Azerbaijani (Cyrillic) Bicol Bislama Blɔfo Bulgaria Cambodia Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatia Czech Dangme Denmark Dutch Efik Estonia Ewe Finland French Ga Georgia Germany Greenland Guarani Haitian Creole Hela Hiligaynon Hungary Iceland Igbo Iloko Indonesia Isoko Italia Japan Kazakh Kikongo Kikuyu Kinyarwanda Kirghiz Kirundi Kongo Korea Kwangali Kwanyama Latvia Lingala Lithuania Luo Malagasy Malay Malta Maya Myanmar Ndebele Ndonga Nepali Ngabere Norway Nzema Oromo Ossetia Pangasinan Papiamento (Curaçao) Persia Poland Portuguese (Brazil) Punjabi Quechua (Ayacucho) Quechua (Bolivia) Rarotongan Romania Russia Samoa Sepedi Serbia (Roma) Serbian (Cyrillic) Sesotho (Lesotho) Setswana Seychelles Creole Shona Silozi Sinhala Slovak Slovenia Spania Sranantongo Swahili Swati Sweden Tagalog Tahiti Tatar Tetun Dili Thailand Tigrinya Tiv Tsonga Turkey Twi Ukrain Umbundu Urdu Uzbek Venda Vietnam Waray-Waray Wolaita Xhosa Yoruba Zulu\nBIBLIA lɛ feɔ lɛ faŋŋ akɛ, esa akɛ wu “asumɔ lɛ diɛŋtsɛ eŋa . . . tamɔ lɛ diɛŋtsɛ ehe.” Nakai nɔŋŋ esa akɛ ŋa lɛ hu “ashe ewu.” Esa akɛ amɛ fɛɛ amɛtsu amɛsɔ̃i ahe nii akɛ “heloo kome.” (Efe. 5:33; 1 Mose 2:23, 24) Beni be shwieɔ mli lɛ, amɛbɛŋkɛɔ amɛhe kpaakpa ni suɔmɔ ni yɔɔ amɛteŋ lɛ hu mli waa. Obaanyɛ okɛto bɔ ni tsei enyɔ ni bɛŋkɛ lɛ ashishifãi balaa amɛhe lɛ he. Henumɔi ni wu kɛ ŋa ni yɔɔ miishɛɛ yɔɔ kɛha amɛhe lɛ mli waa ni ebalaa tamɔ tsei ni bɛŋkɛ lɛ ashishifãi.\nShi mɛni baa kɛji wu lɛ loo ŋa lɛ gbo? Nɔ ni baa ji akɛ, wekukpaa ni mli wa ni yɔɔ amɛteŋ tamɔ kpaa ni ehiii tsemɔ lɛ tseɔ. Bei pii lɛ, okulafo lɛ tsui kumɔɔ, ehe feɔ shoo, ni ekolɛ emli baafu loo ebaashwa ehe po. Yoo ko ni atsɛɔ lɛ Daniella ni kɛ ewu hi shi afii 58 lɛ le mɛi babaoo ni hefatalɔi egboi. * Shi beni ewu gbo lɛ, ekɛɛ akɛ: “Misusuuu akɛ nɛkɛ eyɔɔ dɔlɛ. Onyɛŋ onu shishi kɔkɔɔkɔ, ja bo hu okɛkpe.”\nDƆLƐ NI FEƆ TAMƆ NƆ NI EBAAA NAAGBEE\nNiiamlitaolɔi komɛi kɛɔ akɛ, nɔ ko bɛ ni yɔɔ dɔlɛ fe mɔ ko hefatalɔ ni esumɔɔ lɛ lɛ gbele. Okulafoi pii hu wieɔ nakai nɔŋŋ. Yoo ko ni atsɛɔ lɛ Millie lɛ wu gbo nɛɛ, afii babaoo nɛ. Beni ewieɔ bɔ ni enuɔ he ehaa akɛ okulafo lɛ he lɛ, ekɛɛ akɛ, “Minuɔ he tamɔ nɔ ni mitsɔ obubuafo.” No mli lɛ, eewie bɔ ni enuɔ he ehaa yɛ ewu ni ekɛ lɛ ehi shi afii 25 lɛ he.\nBe ko ni eho lɛ, yoo ko ni atsɛɔ lɛ Susan lɛ susu akɛ yei okulafoi ni yaa nɔ amɛyeɔ amɛwu ni egbo afii babaoo lɛ he awerɛho lɛ miifee nɔ ko tsɔ. Shi lɛ hu ewu ni ekɛ lɛ ehi shi afii 38 lɛ bagbo. Nɔ ni fe afii 20 eho moŋ, kɛlɛ ekɛɔ akɛ, “Mijwɛŋɔ ehe gbi fɛɛ gbi.” Akɛni eshweɔ lɛ waa hewɔ lɛ, bei pii lɛ efoɔ.\nBiblia lɛ hu tsɔɔ akɛ kɛ́ mɔ ko hefatalɔ gbo lɛ eyɛ dɔlɛ waa, ni dɔlɛ nɛɛ sɛɛ tsɛɔ. Beni Sara gbo lɛ, ewu Abraham “baye Sara he ŋkɔmɔ ni ebafó lɛ.” (1 Mose 23:1, 2) Eyɛ mli akɛ Abraham heɔ eyeɔ akɛ abaatee gbohii ashi moŋ, shi beni esuɔlɔ lɛ gbo lɛ, edɔ lɛ waa. (Heb. 11:17-19) Beni Rahel, ni ji Yakob ŋa ni esumɔɔ waa lɛ gbo lɛ, Yakob hiɛ kpaaa enɔ amrɔ nɔŋŋ. Ewie ehe etsɔɔ ebihii lɛ bɔ ni ha ana akɛ esumɔɔ lɛ.—1 Mose 44:27; 48:7.\nMɛni wɔbaanyɛ wɔkase kɛjɛ Biblia mli nɔkwɛmɔnii nɛɛ amli? Kɛ́ nuu loo yoo ko hefatalɔ gbo lɛ, enuɔ dɔlɛ lɛ he afii babaoo. Esaaa akɛ wɔnaa awerɛho ni amɛyeɔ kɛ fó ni amɛfoɔ lɛ akɛ amɛmiifee nɔ ko tsɔ, shi moŋ akɛ dɔlɛ ni amɛnuɔ he yɛ shihilɛ ni amɛyaje mli lɛ hewɔ. Ehe baahia ni wɔshɛje amɛmii ni wɔye wɔbua amɛ be kpalaŋŋ.\n“GBI FƐƐ GBI NƆ EFƆŊ LƐ FÁ HA LƐ”\nKɛ́ mɔ ko wu loo eŋa gbo lɛ, ebɛ mlɛo akɛ eeeku sɛɛ ehi shi akɛ oshija ekoŋŋ. Kɛ́ nuu kɛ yoo hi shi afii babaoo lɛ, wu lɛ leɔ bɔ ni efeɔ eshɛjeɔ eŋa lɛ mii, ni ewoɔ lɛ hewalɛ kɛ́ ekɛ naagba kpe loo ehao. Kɛ́ nuu lɛ gbo lɛ, mɔ ko bɛ ni baajie suɔmɔ kpo etsɔɔ lɛ ni eshɛje emii. Nakai nɔŋŋ kɛ́ nuu kɛ yoo hi shi afii babaoo lɛ, yoo lɛ leɔ nɔ ni esa akɛ efee ni ewu lɛ aná miishɛɛ ni etsui anyɔ emli. Bɔ ni emɔɔ emli ehaa, bɔ ni ekɛ nuu lɛ wieɔ kɛ naajɔlɛ, bɔ ni efeɔ nɔ ni esumɔɔ ni etsuɔ ehiamɔ nii ahe nii lɛ nɔ bɛ. Kɛ́ yoo lɛ gbo lɛ, ewu lɛ feɔ shwɛm. Enɛ hewɔ lɛ, mɛi komɛi ni amɛhefatalɔi egboi lɛ nuɔ he akɛ amɛgbe amɛjeŋ naa. Mɛɛ Biblia mli shishitoo mla baanyɛ aye abua amɛ ni amɛtsui anyɔ amɛmli ni amɛtoiŋ hu ajɔ amɛ?\nNyɔŋmɔ baanyɛ aye abua bo ni okpee shihilɛ ni okɛkpeɔ gbi fɛɛ gbi lɛ naa\nBiblia lɛ kɛɔ akɛ: “Nyɛkahaoa nyɛhe nyɛtoa wɔ; ejaakɛ wɔ diɛŋtsɛ aaahao yɛ enii ahe. Gbi fɛɛ gbi nɔ efɔŋ lɛ fá ha lɛ.” (Mat. 6:34) Yesu wiemɔi nɛɛ kɔɔ heloonaa hiamɔ nii ahe titri, shi eye ebua mɛi babaoo ni amɛnyɛ amɛkpee dɔlɛ ni suɔlɔ ko gbele haa anuɔ he lɛ naa. Beni nuu ko ni atsɛɔ lɛ Charles lɛ ŋa gbo lɛ, eŋma yɛ nyɔji komɛi asɛɛ akɛ: “Bɔ ni mishweɔ Monique mihaa lɛ mli wa waa lolo, ni bei komɛi lɛ minyɛɛɛ naa makpee. Shi miyɔse akɛ nakai nɔŋŋ manu he, ni akɛ, kɛ́ be shwie mli lɛ, dɔlɛ lɛ naa baaba shi.”\nEhe bahia ni Charles aya nɔ adamɔ dɔlɛ lɛ naa kɛyashi “be” ko. Mɛni ye ebua lɛ? Ekɛɛ akɛ, ‘Yɛ Yehowa yelikɛbuamɔ naa lɛ, mihaooo mihe mitooo wɔ, shi mibɔɔ mɔdɛŋ mikpeɔ shihilɛ ni mikɛkpeɔ gbi fɛɛ gbi lɛ naa.’ Charles haaa awerɛhoyeli aye enɔ. Dɔlɛ lɛ eyaaa gbi kome, shi ehaaa no aŋɔ lɛ nom. Kɛ́ ohefatalɔ egbo lɛ, bɔɔ mɔdɛŋ ni okpee shihilɛ ni okɛkpeɔ yɛ gbi fɛɛ gbi mli lɛ naa, ni okahao ohe oto wɔ. Oleee nɔ kpakpa ni obaaná wɔ, ni nakai nɔŋŋ oleee he ni hewalɛwoo baajɛ aba wɔ.\nKɛjɛ shishijee lɛ, ejeee Yehowa yiŋtoo akɛ adesai agboi. Shi moŋ, gbele fata “abonsam nitsumɔi lɛ” ahe. (1 Yoh. 3:8; Rom. 6:23) Gbele kɛ gbeyei ni asheɔ akɛ abaagbo lɛ hewɔ lɛ, mɛi pii etsɔmɔ nyɔji amɛha Satan, ni eha amɛbɛ hiɛnɔkamɔ ko. (Heb. 2:14, 15) Kɛ́ mɔ ko hiɛnɔkamɔ fɛɛ tã akɛ enaŋ miishɛɛ ni etsui enyɔŋ emli amrɔ nɛɛ kɛ agbɛnɛ lɛ yɛ Nyɔŋmɔ jeŋ hee lɛ mli po lɛ, eŋɔɔ Satan naa waa. Kɛ́ mɔ ko hefatalɔ gbo lɛ, dɔlɛ he ni enuɔ lɛ jɛ esha ni Adam fee kɛ atua ni Satan tse lɛ. (Rom. 5:12) Yehowa baajie gbele kɛ nibii gbohii fɛɛ ni Satan kɛba lɛ kɛya kwraa. Mɛi ni baaye amɛhe kɛjɛ gbele gbeyeishemɔ ni Satan kɛŋɔ mɛi nom lɛ mli lɛ ateŋ mɛi pii baafee mɛi ni amɛhefatalɔi egboi, ni ekolɛ bo hu ofata he lɛ.\nYɛ gbohiiashitee lɛ sɛɛ lɛ, tsakemɔi babaoo baaba yɛ jeŋ hee lɛ mli, ni wekukpaa ni yɔɔ adesai ateŋ lɛ hu baatsake. Akɛ nɔkwɛmɔnɔ lɛ, fɔlɔi, naamɛi kɛ niimɛi, kɛ blematsɛmɛi krokomɛi ni abaatee amɛ shi lɛ kɛ amɛbii kɛ amɛnabii fɛɛ baaye emuu fiofio. Abaajie gbɔlɛ kɛya. Ekolɛ ebaasoro bɔ ni mɛi ni darako lɛ naa mɛi ni egbɔlɔ ŋmɛnɛ lɛ yɛ bɔ ni amɛbaana amɛ yɛ nakai beaŋ lɛ he kwraa. Ani oheee oyeee akɛ tsakemɔi ni tamɔ nɛkɛ lɛ fata tsakemɔi kpakpai ni baaba adesai ashihilɛ mli lɛ ahe?\nEkolɛ oyɛ sanebimɔi pii ni kɔɔ mɛi ni abaatee amɛ shi lɛ ahe. Akɛ nɔkwɛmɔnɔ lɛ, kɛ́ mɔ ko kɛ hefatalɔi ni fa fe ekome hi shi ni amɛ fɛɛ amɛgboi lɛ, te ebaafee tɛŋŋ wɔsɛɛ? Sadukifoi lɛ bi sane yɛ yoo ko ni klɛŋklɛŋ wu gbo, mɔ ni ji enyɔ nɔ gbo, ni nakai nɔŋŋ eba lɛ yɛ hii krokomɛi ni ekɛhi shi lɛ agbɛfaŋ lɛ he. (Luka 20:27-33) Kɛ́ atee mɛi nɛɛ ashi lɛ, mɛɛ wekukpaa baahi amɛteŋ? Wɔleee, ni ehe ehiaaa ni wɔka wɔyiŋ loo wɔhao wɔhe yɛ nibii ni wɔleee lɛ ahe. Amrɔ nɛɛ nɔ pɛ ni wɔbaanyɛ wɔfee ji, ni wɔkɛ wɔhe afɔ̃ Nyɔŋmɔ nɔ. Wɔyɛ nɔmimaa akɛ, nɔ fɛɛ nɔ ni Yehowa baafee eha wɔ wɔsɛɛ lɛ baafee nɔ ko ni hi, jeee nɔ ko ni esa akɛ wɔshe he gbeyei.\nGBOHIIASHITEE HE HIƐNƆKAMƆ LƐ SHƐJEƆ MƆ MII\nBiblia mli tsɔɔmɔi ni mli kã shi faŋŋ lɛ ateŋ ekome ji akɛ abaatee wɔsuɔlɔi ni egboi lɛ ashi lɛ. Biblia mli amaniɛbɔi ni kɔɔ mɛi ni atee amɛ shi lɛ ahe lɛ maa nɔ mi akɛ, “mɛi fɛɛ ni yɔɔ gbohiiabui lɛ amli lɛ aaanu [Yesu gbee], ni amɛaaje kpo.” (Yoh. 5:28, 29) Mɛi ni yɔɔ wala mli nakai beaŋ lɛ baaná miishɛɛ waa kɛ́ amɛna mɛi ni atee amɛ shi lɛ. Wɔjwɛŋmɔ nyɛŋ ashɛ miishɛɛ ni mɛi ni abaatee amɛ shi lɛ baaná lɛ he.\nKɛ́ atee mɛi ni egboi lɛ ashi lɛ, shikpɔŋ lɛ nɔ baayi kɛ miishɛɛ ni wɔnako eko dã. Abaatee mɛi akpekpe toi akpei abɔ shi kɛba wala mli ekoŋŋ. (Mar. 5:39-42; Kpoj. 20:13) Kɛ́ mɛi fɛɛ ni amɛsuɔlɔi egboi lɛ jwɛŋ naakpɛɛ nii ni baaya nɔ wɔsɛɛ nɛɛ nɔ lɛ, ebaashɛje amɛmii waa.\nAni mɔ ko baaye awerɛho ekoŋŋ kɛ́ atee gbohii lɛ ashi? Hetoo ni Biblia lɛ kɛhaa ji, dabi. Yesaia 25:8 lɛ tsɔɔ akɛ, “[Yehowa baami] gbele kɛaatee naanɔ.” Ni nɔ ni fata enɛ he ji akɛ, abaajie dɔlɛ ni gbele kɛbaa lɛ fɛɛ kɛya, ejaakɛ nakai gbalɛ lɛ tsa nɔ akɛ: “Nuŋtsɔ Yehowa aaatsumɔ hiɛaŋ fɛɛ yaafonui.” Kɛ́ amrɔ nɛɛ oyeɔ awerɛho yɛ ohefatalɔ ko gbele hewɔ lɛ, gbohiiashitee lɛ baaha oná miishɛɛ.\nAdesa ko adesa ko leee nibii fɛɛ ni Nyɔŋmɔ baafee yɛ jeŋ hee lɛ mli lɛ. Yehowa wie akɛ: “Bɔ ni ŋwɛi kwɔ fe shikpɔŋ lɛ, nakai migbɛi lɛ kwɔ fe nyɛgbɛi lɛ, ni mijwɛŋmɔi lɛ hu kwɔ fe nyɛjwɛŋmɔi lɛ!” (Yes. 55:9) Kɛ́ wɔhe Yesu shiwoo ni kɔɔ gbohiiashitee lɛ he lɛ wɔye lɛ, no tsɔɔ akɛ wɔyɛ hekɛnɔfɔɔ yɛ Yehowa mli tamɔ Abraham. Amrɔ nɛɛ, nɔ ni esa akɛ Kristofonyo fɛɛ Kristofonyo afee ji, ni efee nɔ ni Nyɔŋmɔ taoɔ yɛ edɛŋ, koni ‘esa jeŋ ni baa lɛ namɔ’ ni ekɛ mɛi ni abaatee amɛ shi lɛ ahi shi.—Luka 20:35.\nNƆ HEWƆ NI WƆYƆƆ HIƐNƆKAMƆ\nKɛ́ ojwɛŋ ohiɛnɔkamɔ lɛ nɔ daa lɛ, ehaŋ ohao yɛ wɔsɛɛ he. Adesai babaoo bɛ hiɛnɔkamɔ ko kɛha wɔsɛɛ. Shi Yehowa ewo wɔ shi akɛ ekɛ nɔ ko kpakpa baaha wɔ. Wɔnyɛŋ wɔle gbɛ ni Yehowa baatsɔ nɔ etsu wɔhiamɔ nii kɛ nibii ni wɔshweɔ lɛ fɛɛ ahe nii eha wɔ, shi wɔbaanyɛ wɔná nɔmimaa akɛ ebaafee. Bɔfo Paulo ŋma akɛ: “Nɔhiɛkamɔ ni anaa lɛ, ejeee nɔhiɛkamɔ: shi namɔ hiɛ kãa nɔ ni enaa lɛ nɔ? Shi kɛ́ nɔ ni wɔnaaa lɛ nɔ wɔhiɛ kã lɛ, belɛ wɔkɛ tsuishiŋmɛɛ kwɛɔ lɛ gbɛ.” (Rom. 8:24, 25) Kɛ́ hiɛnɔkamɔ ni oyɔɔ yɛ Nyɔŋmɔ shiwoi lɛ amli lɛ mli wa lɛ, obaanyɛ okpee ohefatalɔ lɛ gbele lɛ naa. Kɛ́ omia ohiɛ lɛ, obaahi jeŋ ni Yehowa ewo shi akɛ “eeehao nii ni otsui taoɔ” yɛ jɛmɛ lɛ mli. Ebaaha ‘nɔ fɛɛ nɔ ní hiɛ kã atɔ kɛ nii ní etaoɔ.’—Lala 37:4; 145:16; Luka 21:19.\nOkɛ ohe afɔ̃ shi ni Yehowa ewo akɛ obaaná miishɛɛ wɔsɛɛ lɛ nɔ\nBeni eshwɛ fioo ni Yesu baagbo lɛ, ebɔfoi lɛ fee basaa. Yesu kɛ wiemɔi nɛɛ shɛje amɛmii akɛ: “Nyɛkayea nyɛtsuii; nyɛhea Nyɔŋmɔ nɔ nyɛyea, ni mi hu nyɛhea minɔ nyɛyea.” Ekɛɛ amɛ akɛ: “Mishiŋ nyɛ awusai, miiba nyɛŋɔɔ.” (Yoh. 14:1-4, 18, 27) Ewiemɔi lɛ baaha esɛɛnyiɛlɔi ni afɔ amɛ mu lɛ aná hiɛnɔkamɔ ni amɛfi shi yɛ afii ohai abɔ ni baanyiɛ sɛɛ lɛ amli. Nakai nɔŋŋ esaaa akɛ mɛi ni shweɔ akɛ amɛbaana amɛsuɔlɔi ni egboi beni atee amɛ shi lɛ ahiɛnɔkamɔ tãa. Yehowa kɛ e-Bi lɛ kwaŋ amɛ, abaatee amɛsuɔlɔi ni egboi lɛ ashi. Shiwoo nɛɛ baaba mli lɛɛlɛŋ!\nShɛjemɔ Mɛi ni Suɔlɔi Egboi ni Yeɔ Awerɛho lɛ Amii\nKɛ́ Kristofonyo ko ni ebote gbalashihilɛ mli gbo lɛ, ekolɛ mɛi babaoo baaya hefatalɔ ni ashi lɛ shĩa ni amɛyashɛje emii ni amɛye amɛbua lɛ yɛ gbɛi srɔtoi anɔ. Akɛ nɔkwɛmɔnɔ lɛ, ekolɛ okulafo lɛ hiɛ baasɔ yelikɛbuamɔ ni wekumɛi kɛ nanemɛi kɛbaaha lɛ lɛ. Shi ekolɛ dɔlɛ ni gbele lɛ haa enuɔ he lɛ naa baaba shi fiofio, ni no hewɔ lɛ ehe baahia ni ashɛje emii ni aye abua lɛ kɛyashi be ko. Biblia lɛ kɛɔ akɛ: “Naanyo sumɔɔ mɔ bei fɛɛ mli, ni afɔ lɛ akɛ nyɛmi ha haomɔ be.”—Abɛi 17:17.\nTe esa akɛ oŋa mɔ ko ni ehefatalɔ egbo lɛ oha tɛŋŋ? Biblia lɛ kɛɔ akɛ: “Nyɛ fɛɛ nyɛhiɛa jwɛŋmɔ kome, nyɛnanaa nyɛhaa nyɛhe, nyɛdɔa nyɛhe akɛ nyɛmimɛi, nyɛmli ajɔa ahaa nyɛhe.” (1 Pet. 3:8) Kɛ́ Kristofonyo ko hefatalɔ gbo lɛ, ekolɛ ebaafee basaa be kpalaŋŋ. No hewɔ lɛ, eyɛ mli akɛ ekolɛ wɔhiɛɛɛ jwɛŋmɔ gbonyo moŋ, shi wiemɔi tamɔ “Oyɛ jogbaŋŋ?” aloo “Te tɛŋŋ?” lɛ ebafeŋ nɔ ni hi. Ekolɛ mɔ ni yeɔ awerɛho lɛ baawie yɛ eyitsoŋ akɛ, ‘Oleee bɔ ni minuɔ he mihaa,’ aloo ‘Mɛni okpaa gbɛ akɛ makɛɛ?’ No hewɔ lɛ, ebaahi moŋ akɛ wɔbaawie nɔ ko ni woɔ mɔ hewalɛ, tamɔ “Eŋɔɔ minaa waa akɛ mina bo,” aloo “Kɛ́ mina bo yɛ asafoŋ kpeei ashishi lɛ, ewoɔ mi hewalɛ waa.”\nObaanyɛ ofɔ̃ mɔ ko ni agbo yɛ enɔ lɛ nine kɛha niyeli loo okɛ lɛ ayashara shi. Nyɛmi nuu ko ni atsɛɔ lɛ Marcos, ni ŋa egbo lɛ nanemɛi komɛi basara lɛ ni amɛshɛje emii. Mɛɛ sane amɛgba? Ekɛɛ akɛ: “Wɔgbaaa minaagbai lɛ ahe sane tsɔ, shi moŋ amɛkɛ mi gba nɔ fɛɛ nɔ ni baawo mi hewalɛ lɛ he sane.” Yoo okulafo ko ni atsɛɔ lɛ Nina lɛ wie akɛ: “Bei pii lɛ, minanemɛi ni bɛŋkɛ mi kpaakpa lɛ wieɔ wiemɔi ni sa yɛ be ni sa mli. Bei komɛi lɛ, amɛwieee nɔ ko kwraa—amɛhiɔ mimasɛi kɛkɛ.”\nKɛ́ mɔ ni agbo yɛ enɔ lɛ miisumɔ ni ewie gbele lɛ he lɛ, bo lɛ toi jogbaŋŋ ni oto otsui shi oha lɛ. Kaabibii lɛ saji komɛi ni baafee tamɔ ookoli nii amli. Kwɛmɔ ni okashwa mɔ ko. Ehe ehiaaa ni owo lɛ ŋaa yɛ bɔ ni esa akɛ eye awerɛho eha loo bei abɔ ni esa akɛ ekɛye awerɛho lɛ he. Kɛ́ ekɛɛ bo akɛ esumɔɔɔ ni mɔ ko hiɔ emasɛi lɛ, omli akafu. Obaanyɛ oyasara lɛ be kroko. Yaa nɔ ojie suɔmɔ kpo otsɔɔ lɛ.—Yoh. 13:34, 35.\nDAni Oyɛ Sanebimɔi Komɛi ni Kɔɔ Wɔsɛɛ Be He?\nEjeee tɔmɔ akɛ wɔbaasusu bɔ ni baafee ni Yehowa shiwoi lɛ baaba mli lɛ he. Abraham tee nɔ esusu shi ni Nyɔŋmɔ wo lɛ akɛ ebaaha lɛ binuu lɛ he. Yehowa kɛɛ lɛ akɛ ená tsui. Nuu anɔkwafo nɛɛ nine shɛ nɔ ni awo lɛ shi yɛ he lɛ nɔ lɛɛlɛŋ.—1 Mose 15:2-5; Heb. 6:10-15.\nBeni ababɔ Yakob amaniɛ akɛ Yosef egbo lɛ, eshwe lɛ waa. Afii komɛi asɛɛ lɛ, Yakob tee nɔ efó ebi ni esusu akɛ egbo lɛ. Kɛlɛ, Yehowa saa jɔɔmɔ ko ni Yakob kpaaa gbɛ eto lɛ. Sɛɛ mli lɛ, Yakob saa ena Yosef ekoŋŋ, ni nɔ ni fe fɛɛ lɛ, ena Yosef bii, ni ji lɛ Yakob lɛ nabii po. Yakob wie akɛ: “Misusuko akɛ mana ohiɛ ekoŋŋ; ni naa, Nyɔŋmɔ eha mina oseshi hu.”—1 Mose 37:33-35; 48:11.\nMɛni wɔbaanyɛ wɔkase kɛjɛ amaniɛbɔi nɛɛ amli? Klɛŋklɛŋ lɛ, hemɔ oye akɛ nɔ ko nɔ ko nyɛŋ atsĩ Nyɔŋmɔ Ofe lɛ naa koni ekatsu esuɔmɔnaa nii he nii. Nɔ ni ji enyɔ lɛ, kɛ́ wɔsɔle ni wɔfee Yehowa suɔmɔnaa nii lɛ, ebaakwɛ wɔ amrɔ nɛɛ, ni wɔsɛɛ hu ebaaha wɔ nibii fɛɛ ni he hiaa wɔ kɛ nibii fɛɛ ni wɔtsui shweɔ lɛ. Paulo ŋma akɛ: “Mɔ ni nyɛɔ efeɔ kɛteke nɔ babaoo fe nii fɛɛ ni wɔkpaa he fai loo wɔjwɛŋɔ, yɛ ehewalɛ ni tsuɔ nii yɛ wɔmli lɛ naa lɛ, lɛ aŋɔ anunyam aha yɛ asafo ni yɔɔ Kristo Yesu mli yɛ yinɔi fɛɛ nɔ kɛyashi naanɔi anaanɔ! Amen.”—Efe. 3:20, 21.\nKɛmaje Mɔ Ko Kɛmaje Mɔ Ko Bɔ ni Ooofee Okpee Ohefatalɔ Gbele Naa


Mɛi Ni Feɔ Ejurɔ Lɛ Yɛ Miishɛɛ | Nikasemɔ\n“Nɔhãmɔ hãa mɔ náa miishɛɛ.”—BƆF. 20:35.\nLALAI: 76, 110\nMɛni hewɔ wɔbaanyɛ wɔkɛɛ akɛ adesai fɛɛ baanyɛ afee mɛi ejurɔ lɛ?\nKɛ́ wɔfee mɛi ejurɔ kɛtsɔ shiɛmɔ ni wɔbaashiɛ wɔhã amɛ lɛ nɔ lɛ, mɛɛ gbɛ nɔ no baahã wɔná miishɛɛ?\nMɛɛ ŋmalɛi baanyɛ aye abua wɔ ni wɔna nɔ hewɔ ni esa akɛ wɔfee mɛi ejurɔ?\n1. Mɛni tsɔɔ akɛ Yehowa feɔ ejurɔ?\nDANI Yehowa baabɔ ade lɛ, no mli lɛ ekome pɛ eyɔɔ. Shi akɛni eesumɔ ni mɛi krokomɛi hu aná wala hewɔ lɛ, ebɔ ŋwɛibɔfoi yɛ ŋwɛi kɛ adesai hu yɛ shikpɔŋ lɛ nɔ. Yehowa ji “miishɛɛ Nyɔŋmɔ lɛ,” ni eesumɔ ni ehã mɛi nibii kpakpai. (1 Tim. 1:11; Yak. 1:17) Ni akɛni eesumɔ ni wɔ hu wɔná miishɛɛ hewɔ lɛ, ewoɔ wɔ hewalɛ ni wɔfee mɛi ejurɔ.—Rom. 1:20.\n2, 3. (a) Mɛni hewɔ kɛ́ wɔfee mɛi ejurɔ lɛ, wɔnáa miishɛɛ lɛ? (b) Mɛni he wɔbaasusu yɛ nikasemɔ nɛɛ mli?\n2 Nyɔŋmɔ bɔ gbɔmɔ tamɔ bɔ ni eyɔɔ lɛ. (1 Mo. 1:27) Ni tsɔɔ akɛ, Yehowa bɔ wɔ koni wɔnyɛ wɔjie esui lɛ akpo. No hewɔ lɛ, kɛ́ wɔmiisumɔ ni wɔná anɔkwa miishɛɛ ni wɔtsui anyɔ wɔmli lɛ, esa akɛ wɔkase Yehowa. Esa akɛ wɔsusu mɛi krokomɛi ahe ni wɔfee amɛ ejurɔ. (Fip. 2:3, 4; Yak. 1:5) Mɛni hewɔ? Ejaakɛ nakai ji bɔ ni Yehowa bɔ wɔ. Eyɛ mli akɛ wɔyeee emuu moŋ, shi wɔbaanyɛ wɔkase Yehowa ni wɔfee mɛi ejurɔ.\n3 Biblia lɛ tsɔɔ wɔ bɔ ni wɔbaafee wɔfee mɛi ejurɔ. Yɛ nikasemɔ nɛɛ mli lɛ, wɔbaasusu nibii ni Biblia lɛ tsɔɔ wɔ yɛ ejurɔfeemɔ he lɛ ekomɛi ahe. Wɔbaana akɛ, kɛ́ wɔfee mɛi ejurɔ lɛ, Nyɔŋmɔ baaná wɔhe miishɛɛ. Wɔbaana hu akɛ, kɛ́ wɔfee mɛi ejurɔ lɛ, eyeɔ ebuaa wɔ ni wɔnyɛɔ wɔtsuɔ nitsumɔ ni Nyɔŋmɔ kɛwo wɔdɛŋ lɛ. Agbɛnɛ hu, wɔbaana nɔ hewɔ ni kɛ́ wɔfee mɛi ejurɔ lɛ, wɔnáa miishɛɛ lɛ, kɛ bɔ ni wɔbaafee wɔya nɔ wɔjie su kpakpa nɛɛ kpo.\nKƐ́ WƆFEE MƐI EJURƆ LƐ, NYƆŊMƆ BAANÁ WƆHE MIISHƐƐ\n4, 5. Mɛɛ gbɛ nɔ Yehowa kɛ Yesu fɛɛ efee wɔ ejurɔ? Ni mɛni hewɔ esa akɛ wɔkase amɛ?\n4 Yehowa miisumɔ ni wɔkase lɛ, no hewɔ lɛ, kɛ́ wɔfee mɛi ejurɔ lɛ, enáa miishɛɛ. (Efe. 5:1) Kɛ́ wɔkwɛ bɔ ni ebɔ wɔ ehã kɛ nibii fɛfɛji babaoo ni ebɔ ehã wɔ yɛ shikpɔŋ lɛ nɔ lɛ, wɔnaa faŋŋ akɛ eesumɔ ni wɔná miishɛɛ. (Lala 104:24; 139:13-16) No hewɔ lɛ, kɛ́ wɔmia wɔhiɛ wɔfee nibii ni baahã mɛi aná miishɛɛ lɛ, ewoɔ Yehowa hiɛ nyam.\n5 Anɔkwa Kristofoi kaseɔ Yesu, ejaakɛ adesa ko bɛ ni efee mɛi ejurɔ fe Yesu. Yesu diɛŋtsɛ wie akɛ: “Gbɔmɔ Bi lɛ baaa koni asɔmɔ lɛ, shi eba sɔɔmɔ moŋ, koni ekɛ ewala ahã akɛ kpɔmɔnɔ kɛkpɔ̃ mɛi babaoo.” (Mat. 20:28) Bɔfo Paulo kɛɛ Kristofoi akɛ: “Nyɛyaa nɔ nyɛhiɛa jwɛŋmɔ nɛɛ ni Kristo Yesu hu ná eko lɛ, . . . eŋmɛɛ nɔ fɛɛ nɔ he, ni eŋɔ nyɔŋ su, ni ebatsɔ gbɔmɔ.” (Fip. 2:5, 7) No hewɔ lɛ, wɔteŋ mɔ fɛɛ mɔ baanyɛ abi ehe akɛ, ‘Ani manyɛ makase Kristo jogbaŋŋ fe bɔ ni mifeɔ bianɛ lɛ?’—Kanemɔ 1 Petro 2:21.\n6. Mɛni wɔkaseɔ yɛ Samarianyo naanyo kpakpa lɛ he nɔkwɛmɔnɔ ni Yesu gba lɛ mli? (Kwɛmɔ mfoniri ni yɔɔ nikasemɔ lɛ shishijee lɛ.)\n6 Kɛ́ wɔsusu mɛi krokomɛi ahe ni wɔkwɛ nibii ni wɔbaanyɛ wɔfee kɛye wɔbua amɛ lɛ, belɛ wɔmiikase nɔkwɛmɔnɔ ni nɔ bɛ ni Yehowa kɛ Kristo efee amɛhã wɔ lɛ, ni no baahã Yehowa aná wɔhe miishɛɛ. Yesu hã enɛ fee faŋŋ yɛ Samarianyo naanyo kpakpa lɛ he nɔkwɛmɔnɔ ni egba lɛ mli. Yɛ nakai nɔkwɛmɔnɔ lɛ mli lɛ, ehã esɛɛnyiɛlɔi lɛ le akɛ, esa akɛ amɛye amɛbua mɔ fɛɛ mɔ, ekɔɔɔ he eko he ni mɔ lɛ jɛ. (Kanemɔ Luka 10:29-37.) Ani ole nɔ ni hã Yesu gba Samarianyo naanyo kpakpa lɛ he nɔkwɛmɔnɔ lɛ? Yudanyo ko bi lɛ akɛ: “Namɔ tuuntu ji minyɛmi?,” ni Yesu gba nɔkwɛmɔnɔ nɛɛ kɛhã sanebimɔ nɛɛ hetoo. Hetoo ni Yesu hã lɛ lɛ hãa wɔnaa akɛ, kɛ́ wɔmiisumɔ ni wɔsa Yehowa hiɛ lɛ, esa akɛ wɔfee mɛi ejurɔ tamɔ Samarianyo lɛ fee lɛ.\n7. Mɛni wɔbaanyɛ wɔfee kɛtsɔɔ akɛ wɔheɔ wɔyeɔ akɛ, Yehowa gbɛtsɔɔmɔi lɛ anɔ bɛ? Ni mɛni hewɔ?\n7 Yiŋtoo kroko hewɔ ni esa akɛ Kristofoi afee ejurɔ ji akɛ, su nɛɛ kɛ sane ni Satan tee lɛ shi yɛ Eden abɔɔ lɛ mli lɛ yɛ tsakpãa. Yɛ mɛɛ gbɛ nɔ? Satan hã Adam kɛ Hawa nu he akɛ, kɛ́ amɛgbo Yehowa nɔ toi ni amɛsusu amɛ pɛ amɛhe lɛ, amɛbaaná miishɛɛ. Hawa susu lɛ pɛ ehe ni eshwe akɛ etsɔ tamɔ Nyɔŋmɔ. Adam hu shwe akɛ esa Hawa hiɛ ni esusuuu bɔ ni enifeemɔ lɛ baasa Nyɔŋmɔ he ahã lɛ he. (1 Mo. 3:4-6) Ŋmɛnɛ lɛ, wɔ fɛɛ wɔmiina yibii ni amɛyiŋkpɛi gbohii lɛ ewo lɛ faŋŋ. Kɛ́ wɔsusu wɔ pɛ wɔhe lɛ, wɔnáŋ miishɛɛ. Kɛ́ wɔfee mɛi ejurɔ lɛ, no tsɔɔ akɛ wɔheɔ wɔyeɔ akɛ, Yehowa gbɛtsɔɔmɔi lɛ anɔ bɛ.\nTSU NITSUMƆ NI NYƆŊMƆ KƐWO EWEBII LƐ ADƐŊ LƐ\n8. Mɛni hewɔ kulɛ esa akɛ Adam kɛ Hawa asusu mɛi krokomɛi ahe lɛ?\n8 Eyɛ mli akɛ Adam kɛ Hawa kome pɛ hi Eden abɔɔ lɛ mli moŋ, shi Yehowa hã amɛ gbɛtsɔɔmɔi ni baaye abua amɛ ni amɛkasusu amɛ pɛ amɛhe. Ejɔɔ amɛ ni ekɛɛ amɛ akɛ amɛfɔ ni amɛyi afa ni amɛyi shikpɔŋ lɛ nɔ obɔ ni amɛkwɛ nɔ. (1 Mo. 1:28) Bɔ ni Yehowa sumɔɔ ni adesai fɛɛ aná miishɛɛ lɛ, nakai kulɛ esa akɛ Adam kɛ Hawa hu asusu bii ni amɛbaafɔ lɛ ahe ni amɛkpɛ yiŋ ni baahã amɛbii lɛ aná miishɛɛ. Nyɔŋmɔ kpa gbɛ akɛ Adam kɛ Hawa kɛ amɛbii lɛ baafee ekome kɛsaa shikpɔŋ muu lɛ fɛɛ nɔ koni etsɔ Paradeiso. Enɛ jeee nitsumɔ bibioo.\n9. Mɛni hewɔ kulɛ adesai baaná miishɛɛ be ni amɛtsuɔ nii koni shikpɔŋ muu lɛ fɛɛ atsɔ Paradeiso lɛ?\n9 Eji Adam kɛ Hawa susu amɛbii lɛ ahe kulɛ, adesai ni eye emuu baahi shikpɔŋ lɛ nɔ, ni amɛ kɛ Yehowa baafee ekome kɛtsu nii koni shikpɔŋ lɛ atsɔ Paradeiso ni eyiŋtoi aba mli. Ni no baahã amɛbote Yehowa hejɔɔmɔ lɛ mli. (Heb. 4:11) Kwɛ bɔ ni nitsumɔ nɛɛ tsumɔ baaŋɔɔ ahã kɛ bɔ ni ebaahã amɛtsui anyɔ amli waa ahã! Kulɛ Yehowa baajɔɔ amɛ waa, ni amɛtsui hu baanyɔ amɛmli yɛ bɔ ni amɛsusuɔ mɛi krokomɛi ahe lɛ hewɔ.\n10, 11. Mɛni baaye abua wɔ ni wɔnyɛ wɔtsu nitsumɔ ni akɛwo wɔdɛŋ akɛ wɔshiɛ ni wɔfee mɛi kaselɔi lɛ?\n10 Ŋmɛnɛ lɛ, Yehowa ehã wɔ nitsumɔ akɛ wɔshiɛ ni wɔfee mɛi kaselɔi. Bɔ ni afee ni wɔnyɛ wɔtsu nitsumɔ nɛɛ jogbaŋŋ lɛ, esa akɛ wɔjɛ wɔtsuiŋ wɔsusu mɛi krokomɛi ahe. Ja wɔsumɔɔ Nyɔŋmɔ kɛ wɔnyɛmi gbɔmɔ dani wɔbaanyɛ wɔya nɔ wɔshiɛ.\n11 Paulo wie akɛ, lɛ kɛ Kristofoi krokomɛi ji “Nyɔŋmɔ nanemɛi nitsulɔi,” ejaakɛ amɛshiɛ ni amɛtsɔɔ mɛi anɔkwale lɛ. (1 Kor. 3:6, 9) Ŋmɛnɛ lɛ, kɛ́ wɔ hu wɔkɛ wɔbe, wɔnibii, kɛ wɔhewalɛ fɛɛ tsu shiɛmɔ nitsumɔ lɛ, wɔbatsɔmɔɔ “Nyɔŋmɔ nanemɛi nitsulɔi.” Enɛ ji hegbɛ kpele diɛŋtsɛ!\nKɛ́ oye obua mɔ ko ni ebale anɔkwale lɛ, omii baashɛ ohe pam (Kwɛmɔ kuku 12)\n12, 13. Kɛ́ okwɛ lɛ, mɛɛ gbɛ nɔ wɔnáa kaselɔfeemɔ nitsumɔ lɛ he sɛɛ?\n12 Kɛ́ wɔkɛ wɔbe kɛ wɔhewalɛ shã afɔle kɛtsu shiɛmɔ nitsumɔ lɛ, ehãa wɔnáa miishɛɛ waa. Nyɛmimɛi pii ni ená hegbɛ amɛkɛ mɛi ekase Biblia lɛ eye enɛ he odase. Kɛ́ wɔna akɛ mɛi ni wɔkɛkaseɔ nii lɛ miinu Biblia mli anɔkwalei lɛ ashishi, amɛmiiná hemɔkɛyeli ni mli wa, amɛmiifee tsakemɔi yɛ amɛshihilɛ mli, ni amɛmiigba mɛi krokomɛi nibii ni amɛkaseɔ lɛ, ehãa wɔmii shɛɔ wɔhe waa. Be ni mɛi 70 ni Yesu tsu lɛ “ku amɛsɛɛ amɛba kɛ miishɛɛ” yɛ bɔ ni nitsumɔ lɛ tee lɛ jogbaŋŋ lɛ hewɔ lɛ, Yesu hu mii shɛ ehe waa.—Luka 10:17-21.\n13 Nyɛmimɛi ni yɔɔ jeŋ fɛɛ lɛ amii shɛɔ amɛhe waa kɛ́ amɛna bɔ ni Biblia lɛ yeɔ ebuaa mɛi koni amɛfee tsakemɔi yɛ amɛshihilɛ mli lɛ. Susumɔ nyɛmi yoo oshijafo ko ni atsɛɔ lɛ Anna * lɛ niiashikpamɔ lɛ he okwɛ. Efã kɛtee he ko ni shiɛlɔi ahe miihia waa yɛ, yɛ Yuropa bokãgbɛ koni enyɛ elɛɛ esɔɔmɔ lɛ mli. Ewie akɛ: “Ewaaa kwraa akɛ obaaje Biblia mli nikasemɔ shishi yɛ biɛ, ni minyaa enɛ he waa. Shiɛmɔ nitsumɔ lɛ hãa mináa miishɛɛ waa. Kɛ́ miyashɛ shĩa lɛ, mináaa be kɛye mitsui yɛ minaagbai lɛ ahe. Misusuɔ naagbai kɛ haomɔi ni mɛi ni mikɛkaseɔ nii lɛ kɛkpeɔ lɛ ahe, ni mikwɛɔ nɔ ni manyɛ mafee kɛwo amɛ hewalɛ ni mikɛye mabua amɛ. Amrɔ nɛɛ mina faŋŋ akɛ, ‘nɔhãmɔ hãa mɔ náa miishɛɛ fe hemɔ.’”—Bɔf. 20:35.\nKɛ́ wɔtee shĩa fɛɛ shĩa yɛ wɔshikpɔŋkuku lɛ mli lɛ, ehãa mɛi náa hegbɛ amɛboɔ Maŋtsɛyeli sane lɛ toi (Kwɛmɔ kuku 14)\n14. Kɛ́ mɛi fioo ko pɛ bo sane kpakpa lɛ toi po lɛ, mɛni hewɔ esa akɛ wɔná miishɛɛ?\n14 Ekɔɔɔ he eko bɔ ni mɛi baafee amɛnii amɛhã yɛ sane kpakpa lɛ he lɛ, wɔnáa miishɛɛ kɛ́ wɔshiɛ. Yehowa ni kɛ shiɛmɔ nitsumɔ lɛ ewo wɔdɛŋ. Ekɛ nitsumɔ ni tamɔ nakai wo gbalɔ Ezekiel dɛŋ, ekɛɛ lɛ akɛ: “Kɛɛmɔ amɛ miwiemɔi lɛ, amɛbo toi jio, amɛbooo toi jio.” (Eze. 2:7; Yes. 43:10) No hewɔ lɛ, kɛ́ mɛi nyaaa sane kpakpa lɛ ni wɔshiɛɔ lɛ he po lɛ, wɔle akɛ Yehowa hiɛ sɔɔ nitsumɔ kpakpa ni wɔtsuɔ lɛ. (Kanemɔ Hebribii 6:10.) Nyɛmi nuu ko wie yɛ shiɛmɔ nitsumɔ lɛ he akɛ: “Wɔdu, wɔshwie nɔ nu, ni wɔsɔle, ni wɔle akɛ Yehowa baahã eshwere.”—1 Kor. 3:6.\n15. Te mɛi pii feɔ amɛnii amɛhãa tɛŋŋ kɛ́ afee amɛ ejurɔ? Shi mɛni hewɔ esaaa akɛ wɔkpaa ejurɔfeemɔ lɛ?\n15 Yesu miisumɔ ni wɔfee mɛi ejurɔ koni wɔná miishɛɛ. Mɛi pii yɛ ni kɛ́ afee amɛ ejurɔ lɛ, amɛhiɛ sɔɔ. Yesu wie akɛ: “Nyɛyaa nɔ nyɛhãa, ni mɛi baahã nyɛ. Amɛkɛ nii ni asusu jogbaŋŋ ni anyɛmɔ nɔ, ni ahoso, ni eyi obɔ kɛteke nɔ baawo nyɛtadei amli. Ejaakɛ susumɔnɔ ni nyɛkɛsusuɔ nyɛhãa mɛi lɛ, no nɔŋŋ amɛbaaku sɛɛ amɛkɛsusu amɛhã nyɛ.” (Luka 6:38) Jeee mɛi fɛɛ baajie hiɛsɔɔ kpo kɛ́ wɔfee amɛ ejurɔ. Shi wɔle akɛ mɛi ni hiɛ baasɔ lɛ atsui baanyɛ atsirɛ amɛ ni amɛ hu amɛfee mɛi ejurɔ. No hewɔ lɛ, kɛ́ mɛi jie hiɛsɔɔ kpo jio, amɛjieee hiɛsɔɔ kpo jio, yaa nɔ ofee mɛi ejurɔ. Namɔ aaale yibii kpakpai ni ejurɔ kome kɛkɛ ni obaafee mɔ ko lɛ baawo?\n16. Namɛi esa akɛ wɔfee amɛ ejurɔ? Ni mɛni hewɔ?\n16 Mɛi ni jɛɔ amɛtsuiŋ amɛfeɔ ejurɔ lɛ kpaaa gbɛ akɛ mɛi baato amɛ najiaŋ. Yesu wie akɛ: “Kɛ́ oŋmɛ okpɔlɔ lɛ, fɔ̃ɔ ohiafoi kɛ obubuafoi kɛ akpaketsɛmɛi kɛ shwilafoi nine; ni obaaná miishɛɛ, akɛni amɛbɛ nɔ ko ni amɛkɛbaato bo najiaŋ lɛ hewɔ.” (Luka 14:13, 14) Biblia lɛ kɛɔ akɛ: “Mɔ ni hãa mɔ nɔ lɛ, abaajɔɔ lɛ.” Ekɛɔ hu akɛ: “Mɔ fɛɛ mɔ ni naa mɔ ni bɛ yelikɛbualɔ mɔbɔ lɛ yɛ miishɛɛ.” (Abɛi 22:9; Lala 41:1) No hewɔ lɛ, esa akɛ miishɛɛ ni wɔnáa kɛ́ wɔye wɔbua mɛi lɛ atsirɛ wɔ ni wɔfee mɛi ejurɔ.\n17. Mɛɛ gbɛi komɛi anɔ wɔbaanyɛ wɔtsɔ wɔfee mɛi ejurɔ koni no ahã wɔná miishɛɛ?\n17 Be ni Paulo tsɛ Yesu wiemɔi ni ji “nɔhãmɔ hãa mɔ náa miishɛɛ fe hemɔ” lɛ yisɛɛ lɛ, no mli lɛ, jeee heloonaa nibii pɛ he ewieɔ lɛ, shi moŋ eewie nibii tamɔ hewalɛwoo, ŋaawoo, kɛ yelikɛbuamɔ ni wɔkɛbaahã mɛi lɛ hu he. (Bɔf. 20:31-35) Paulo tsɔ ewiemɔ kɛ enifeemɔ nɔ ehã wɔna akɛ, esa akɛ wɔkɛ wɔbe kɛ wɔhewalɛ ashã afɔle kɛye wɔbua mɛi krokomɛi, ni agbɛnɛ hu wɔná amɛhe dekã ni wɔjie suɔmɔ kpo wɔtsɔɔ amɛ.\n18. Mɛni niiamlitaolɔi pii ewie yɛ sɛɛnamɔi ni yɔɔ ejurɔfeemɔ he lɛ he?\n18 Mɛi ni kaseɔ bɔ ni adesai hiɔ shi amɛhãa lɛ he nii lɛ ena akɛ, mɛi ni hãa mɔ nɔ lɛ yɛ miishɛɛ. Amaniɛbɔɔ ko tsɔɔ akɛ, “kɛ́ mɛi fee nibii kpakpai amɛhã mɛi krokomɛi lɛ, amɛmii shɛɔ amɛhe waa fe tsutsu lɛ.” Niiamlitaolɔi kɛɔ akɛ, kɛ́ wɔye wɔbua mɛi krokomɛi lɛ, wɔtsui nyɔɔ wɔmli ni wɔnuɔ he akɛ wɔhe yɛ sɛɛnamɔ, ejaakɛ nakai abɔ wɔ. Enɛ hewɔ bei komɛi lɛ, akɛɔ mɛi akɛ kɛ́ amɛmiitao amɛná gbɔmɔtsoŋ hewalɛ kpakpa ni amɛná miishɛɛ lɛ, amɛkɛ amɛhe ashã afɔle kɛye amɛbua mɛi lɛ. Shi enɛ jeee nɔ ko hee kɛhã wɔ, ejaakɛ wɔle akɛ Yehowa, mɔ ni bɔ adesai lɛ, ewie jeeŋmɔ yɛ Biblia lɛ mli akɛ, nɔhãmɔ hãa mɔ náa miishɛɛ.—2 Tim. 3:16, 17.\nFEEMƆ MƐI EJURƆ DAA\n19, 20. Mɛni hewɔ osumɔɔ ni ofee mɛi ejurɔ lɛ?\n19 Kɛ́ mɛi ni bɔle wɔ lɛ susuɔ amɛ pɛ amɛhe lɛ, ebaanyɛ ewa kɛhã wɔ akɛ wɔbaaya nɔ wɔsusu mɛi krokomɛi ahe ni wɔfee amɛ ejurɔ. Shi Yesu wie akɛ kitãi enyɔ ni he hiaa fe fɛɛ lɛ ji, suɔmɔ Yehowa kɛ otsui muu fɛɛ kɛ osusuma muu fɛɛ kɛ ojwɛŋmɔ muu fɛɛ kɛ onyɛmɔ fɛɛ, kɛ suɔmɔ onyɛmi gbɔmɔ tamɔ bo diɛŋtsɛ ohe. (Mar. 12:28-31) Nikasemɔ nɛɛ ehã wɔna akɛ, mɛi ni sumɔɔ Yehowa lɛ kaseɔ lɛ. Yehowa kɛ Yesu fɛɛ feɔ ejurɔ, ni amɛmiisumɔ ni wɔkase amɛ, ejaakɛ no baahã wɔná anɔkwa miishɛɛ. Kɛ́ wɔkɛ wɔbe, wɔhewalɛ, kɛ wɔnibii shã afɔle kɛsɔmɔ Yehowa, ni wɔfee mɛi ejurɔ lɛ, wɔbaawo Nyɔŋmɔ hiɛ nyam ni wɔ kɛ mɛi krokomɛi baaná he sɛɛ.\n20 Ekã shi faŋŋ akɛ, okɛ ohe shãa afɔle kɛyeɔ obuaa mɛi krokomɛi yɛ gbɛ fɛɛ gbɛ ni obaanyɛ nɔ, titri lɛ onyɛmimɛi Kristofoi lɛ. (Gal. 6:10) Kɛ́ otee nɔ ofee nakai lɛ, amɛhiɛ baasɔ nɔ ni ofeɔ lɛ waa ni amɛbaasumɔ osane, ni no baahã oná miishɛɛ. Abɛi 11:25 lɛ kɛɔ akɛ: “Mɔ ni hãa mɔ nɔ lɛ, ebaashwere, ni mɔ ni hãa mɛi ahe jɔɔ amɛ lɛ, lɛ diɛŋtsɛ hu ehe baajɔ lɛ.” Gbɛi pii yɛ ni wɔbaanyɛ wɔtsɔ nɔ wɔjie mlihilɛ kpo wɔtsɔɔ mɛi ni wɔfee amɛ ejurɔ yɛ wɔshihilɛ kɛ wɔshiɛmɔ nitsumɔ lɛ mli. Wɔbaasusu ekomɛi ahe yɛ nikasemɔ ni nyiɛ sɛɛ lɛ mli.\n^ kk. 13 Atsake gbɛ́i lɛ.


2 Samuel 12 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nKANEMƆ YƐ Afrikaans Albania Amerika Mumuii Awiemɔ Amharic Arabic Argentina Mumuii Awiemɔ Armenia Armenia (West) Australia Mumuii Awiemɔ Austria Mumuii Awiemɔ Aymara Azerbaijani Azerbaijani (Cyrillic) Batak (Karo) Batak (Toba) Belgium French Mumuii Awiemɔ Bicol Bislama Blɔfo Bolivia Mumuii Awiemɔ Brazil Mumuii Awiemɔ Britian Mumuii Awiemɔ Bulgaria Cambodia Cebuano Chichewa Chile Mumuii Awiemɔ China Mumuii Awiemɔ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Colombia Mumuii Awiemɔ Costa Rica Mumuii Awiemɔ Croatia Croatia Mumuii Awiemɔ Cuban Sign Language Czech Czech Mumuii Awiemɔ Denmark Dutch Dutch Mumuii Awiemɔ Ecuador Mumuii Awiemɔ Efik Estonia Ewe Fiji Filipi Mumuii Awiemɔ Finland French French Mumuii Awiemɔ Ga Galician Georgia Germany Germany Mumuii Awiemɔ Ghana Mumuii Awiemɔ Guarani Guatemala Mumuii Awiemɔ Gujarat Gun Haitian Creole Hebri Hela Hela Mumuii Awiemɔ Hiligaynon Hindi Hindi (Roman) Hiri Motu Hondura Mumuii Awiemɔ Hungary Hungary Mumuii Awiemɔ Igbo Iloko India Mumuii Awiemɔ Indonesia Indonesia Mumuii Awiemɔ Ireland Mumuii Awiemɔ Isoko Israel Mumuii Awiemɔ Italia Italia Mumuii Awiemɔ Jamaica Mumuii Awiemɔ Japan Japan Mumuii Awiemɔ Javanese Kannada Kazakh Kenya Mumuii Awiemɔ Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Korea Mumuii Awiemɔ Kosrae Latvia Lingala Lithuania Luganda Lunda Luo Luvale Macedonia Madagascar Mumuii Awiemɔ Malagasy Malawi Mumuii Awiemɔ Malay Malayalam Malaysia Mumuii Awiemɔ Malta Marathi Maya Mexico Mumuii Awiemɔ Motu Mozambique Mumuii Awiemɔ Myanmar Navajo Nepali New Zealand Mumuii Awiemɔ Nias Nicaragua Mumuii Awiemɔ Nigeria Mumuii Awiemɔ Norway Nzema Oromo Ossetia Otetela Panaman Mumuii Awiemɔ Pangasinan Papiamento (Curaçao) Paraguay Mumuii Awiemɔ Pennsylvania German Persia Peru Mumuii Awiemɔ Poland Poland Mumuii Awiemɔ Portugal (Portugal) Portugal Mumuii Awiemɔ Portuguese (Brazil) Punjabi Punjabi (Roman) Quebec Mumuii Awiemɔ Quechua (Ancash) Quechua (Ayacucho) Quechua (Bolivia) Quechua (Huallaga Huánuco) Romania Russia Russia Mumuii Awiemɔ Salvador Mumuii Awiemɔ Samoa Sango Sepedi Serbia (Roma) Serbian (Cyrillic) Sesotho (Lesotho) Setswana Shona Silozi Singapore Mumuii Awiemɔ Sinhala Slovak Slovak Mumuii Awiemɔ Slovenia Slovenia Mumuii Awiemɔ South Africa Mumuii Awiemɔ Spania Spania Mumuii Awiemɔ Sranantongo Swahili Swahili (Congo) Swati Sweden Swedish Mumuii Awiemɔ Swiss German Mumuii Awiemɔ Tagalog Tahiti Taiwan Mumuii Awiemɔ Tajiki Tamil Tatar Telugu Tetun Dili Thailand Thailand Mumuii Awiemɔ Ticuna Tigrinya Tok Pisin Tonga Tshiluba Tsonga Turkey Turkmen Tuvalu Twi Tzotzil Uighur (Cyrillic) Ukrain Umbundu Uruguay Mumuii Awiemɔ Uzbek Uzbek (Roman) Venda Venezuela Mumuii Awiemɔ Vietnam Wallis Waray-Waray Xavante Xhosa Yoruba Zambia Mumuii Awiemɔ Zimbabwe Mumuii Awiemɔ Zulu\nNatan jaje David (1-15a)\nBat-sheba binuu gbo (15b-23)\nBat-sheba fɔ Solomon (24, 25)\nAŋɔ Amonbii amaŋ Raba (26-31)\n12 No hewɔ lɛ, Yehowa tsu Natan+ kɛtee David ŋɔɔ. Eba eŋɔɔ+ ni ebakɛɛ lɛ akɛ: “Hii enyɔ komɛi hi maŋ kome mli, mɔ kome lɛ niiatsɛ ni, ni mɔ kroko lɛ ohiafo ni. 2 Niiatsɛ lɛ yɛ gwantɛŋi kɛ tsinai babaoo diɛŋtsɛ;+ 3 shi ohiafo lɛ bɛ nɔ ko nɔ ko fe gwantɛŋbi yoo bibioo kome ni ehé.+ Ekwɛ lɛ, ni ekɛ ohiafo lɛ kɛ ebihii lɛ fɛɛ da yɛ he kome. Eyeɔ nii fioo ni eyɔɔ lɛ eko, ni enuɔ nu yɛ ekɔɔpoo naa ni ewɔɔ yɛ ekpɔkɔiaŋ. Ebatsɔ tamɔ ebiyoo. 4 Sɛɛ mli lɛ, mɔ ko bato niiatsɛ lɛ gbɔ, shi emɔɔɔ lɛ diɛŋtsɛ egwantɛŋi kɛ etsinai lɛ eko ni ekɛhoo niyenii ehã mɔ ni ebato lɛ gbɔ lɛ. Shi eyamɔ ohiafo lɛ gwantɛŋbi lɛ ni ekɛhoo niyenii ehã egbɔ lɛ.”+ 5 Kɛkɛ ni David mli wo la waa ewo nuu lɛ, ni ekɛɛ Natan akɛ: “Gbii abɔ ni Yehowa hiɛ kã nɛɛ,+ nuu ni fee nakai lɛ sa gbele! 6 Ni esa akɛ eto gwantɛŋbi lɛ najiaŋ toi ejwɛ,+ ejaakɛ efee enɛ ni emusuŋ etsɔɔɔ lɛ.” 7 Kɛkɛ ni Natan kɛɛ David akɛ: “Bo ji nakai nuu lɛ! Nɔ ni Yehowa, Israel Nyɔŋmɔ lɛ kɛɛ nɛ: ‘Mi mifɔ bo mu ni miwó bo Israel nɔ maŋtsɛ,+ ni mihere bo kɛje Saul dɛŋ.+ 8 Ni mijɛ misuɔmɔ mli mikɛ onuŋtsɔ shĩa lɛ hã bo,+ ni mikɛ onuŋtsɔ ŋamɛi+ lɛ wo odɛŋ, ni mikɛ Israel kɛ Yuda shĩa lɛ hã bo.+ Ni kɛ́ enɛɛmɛi faaa po lɛ, kulɛ, majɛ misuɔmɔ mli mafee nibii krokomɛi mafata he mahã bo.+ 9 Mɛni hewɔ ni ogbe Yehowa wiemɔ lɛ he guɔ ni ofee efɔŋ yɛ ehiɛ nɛɛ? Okɛ klante gbe Uria, Hitnyo lɛ!+ Kɛkɛ ni be ni okɛ Amonbii lɛ aklante lɛ egbe lɛ sɛɛ+ lɛ, oŋɔ eŋa lɛ akɛ oŋa.+ 10 No hewɔ lɛ, klante kpaŋ yɛ oshĩa lɛ kɔkɔɔkɔ,+ ejaakɛ oŋɔ Uria, Hitnyo lɛ ŋa lɛ akɛ oŋa ni okɛgbe mihe guɔ.’ 11 Nɔ ni Yehowa kɛɛ nɛ: ‘Naa, mibatee haomɔ shi yɛ bo diɛŋtsɛ oshĩa lɛ mli mawo bo;+ ni maŋɔ oŋamɛi lɛ yɛ bo diɛŋtsɛ ohiɛ ni mikɛ amɛ baahã nuu kroko,*+ ni ekɛ oŋamɛi lɛ baaná bɔlɛ shwane ketekete.*+ 12 Bo lɛ ofee yɛ teemɔŋ,+ shi mi lɛ, mibafee enɛ yɛ Israel fɛɛ hiɛ ni mafee lɛ shwane ketekete.’”* 13 Kɛkɛ ni David kɛɛ Natan akɛ: “Mifee esha mishi Yehowa.”+ Natan to he ehã David akɛ: “Yehowa hu kɛ ohe esha lɛ eke bo.*+ Ogboŋ.+ 14 Shi akɛni ojieee bulɛ kpo otsɔɔɔ Yehowa yɛ sane nɛɛ mli hewɔ lɛ, bɔ fɛɛ bɔ ni fee lɛ, binuu ni afɔ ahã bo lɛ baagbo.” 15 Kɛkɛ ni Natan tee eshĩa. Ni Yehowa tswa gbekɛ ni Uria ŋa lɛ efɔ ehã David lɛ nɔ, ni hela mɔ lɛ. 16 David kpa anɔkwa Nyɔŋmɔ lɛ fai yɛ gbekɛ lɛ hewɔ. David hiɔ ŋmaa ni eyeee nɔ ko nɔ ko kwraa ni eyakãa shi yɛ shikpɔŋ yɛ etsũ lɛ mli nyɔɔŋ muu fɛɛ.+ 17 No hewɔ lɛ, eshĩa onukpai lɛ badamɔɔ emasɛi ni amɛkaa akɛ amɛbaawó enɔ kɛjɛ shikpɔŋ lɛ, shi ekpɛlɛɛɛ, ni ekɛ amɛ yeee nii hu. 18 Yɛ gbi ni ji kpawo lɛ nɔ lɛ, gbekɛ lɛ gbo, shi David tsuji lɛ miishe gbeyei akɛ amɛbaakɛɛ lɛ akɛ gbekɛ lɛ egbo. Amɛkɛɛ akɛ: “Be ni gbekɛ lɛ hiɛ kã po lɛ, kɛ́ wɔkɛ lɛ wie lɛ, ebooo wɔ toi. No hewɔ lɛ, te wɔɔfee tɛŋŋ wɔkɛɛ lɛ akɛ gbekɛ lɛ egbo lɛ? Kɛ́ wɔkwɛɛɛ ni ahi lɛ, no baahã efee nɔ ko ni ehiii kwraa.” 19 Be ni David na akɛ etsuji lɛ miiwie ablɛbi lɛ, ekɔ sɛɛ akɛ gbekɛ lɛ egbo. David bi etsuji lɛ akɛ: “Gbekɛ lɛ egbo lo?” Amɛkɛɛ akɛ: “Egbo.” 20 Kɛkɛ ni David te shi yɛ shikpɔŋ lɛ. Eju ehe, ekpa mu,+ etsake etadei lɛ, ni etee Yehowa shĩa+ lɛ ni eyakoto shi. No sɛɛ lɛ, etee eshĩa* lɛ ni ebi ni abahã lɛ niyenii, ni eye. 21 Etsuji lɛ bi lɛ akɛ: “Mɛni hewɔ ofee onii nakai? Be ni gbekɛ lɛ yɔɔ wala mli lɛ, ohi ŋmaa, ni ofó aahu; shi be ni gbekɛ lɛ gbo nɔŋŋ lɛ, ote shi ni oye nii.” 22 Eto he akɛ: “Be ni gbekɛ lɛ yɔɔ wala mli lɛ, mihi ŋmaa+ ni mifó aahu, ejaakɛ mikɛɛ mihe akɛ, ‘Ekolɛ Yehowa aaana mi mɔbɔ ni ehã gbekɛ lɛ ahi shi.’+ 23 Amrɔ nɛɛ ni egbo lɛ, mɛni hewɔ esa akɛ mahi ŋmaa? Ani manyɛ mahã eba ekoŋŋ?+ Mi moŋ maya eŋɔɔ,+ shi jeee lɛ ebaaku esɛɛ kɛba miŋɔɔ.”+ 24 Kɛkɛ ni David shɛje eŋa Bat-sheba+ mii. Etee eŋɔɔ ni ekɛ lɛ yawɔ. Sɛɛ mli lɛ, efɔ binuu ni ewo lɛ Solomon.*+ Ni Yehowa sumɔ lɛ,+ 25 ni ekɛ wiemɔ tsu gbalɔ Natan+ koni eyawo lɛ Yedidia,* yɛ Yehowa hewɔ. 26 Yoab tee nɔ ewu eshi Raba,+ ni ji Amonbii+ lɛ amaŋ lɛ, ni eŋɔ maŋtiase lɛ.*+ 27 No hewɔ lɛ, Yoab tsu mɛi kɛtee David ŋɔɔ ayakɛɛ lɛ akɛ: “Miwu mishi Raba,+ ni miŋɔ nui amaŋ* lɛ. 28 No hewɔ lɛ, buamɔ asraafoi ni eshwɛ lɛ anaa, ni obɔ nsara owo maŋ lɛ he ni okɛ maŋ lɛ awu ni oŋɔ. Kɛjeee nakai lɛ, mi mayaŋɔ maŋ lɛ, ni mi, migbɛ́i baakã nɔ.” 29 No hewɔ lɛ, David bua asraafoi lɛ fɛɛ anaa ni etee ekɛ Raba yawu, ni eŋɔ maŋ lɛ. 30 Kɛkɛ ni ejie Malkam akekere lɛ yɛ eyitso. Ekɛ ehe ojarawatɛi lɛ fɛɛ tsiimɔ ji shika tsuru talɛnta kome,* ni akɛwo David yitso. Eloo ta mli nii+ babaoo hu kɛjɛ maŋ lɛ mli.+ 31 Ni eloo mɛi ni yɔɔ maŋ lɛ mli lɛ kɛtee ni ehã amɛkɛ saalai folɔ tɛi, ni amɛkɛ dadei ni naa bala kɛ dade lemai tsu nii, ni amɛfee brikii* hu. Nakai ji bɔ ni efee Amonbii lɛ amaji lɛ fɛɛ. Naagbee lɛ, David kɛ asraafoi lɛ fɛɛ ku amɛsɛɛ kɛtee Yerusalem.\n^ Loo “onaanyo gbɔmɔ.”\n^ Hebri sht. ŋm., “yɛ hulu nɛɛ hiŋmɛiiaŋ.”\n^ Hebri sht. ŋm., “yɛ hulu lɛ hiɛ.”\n^ Loo “ehã ohe esha lɛ eho.”\n^ Loo “emaŋtsɛ shĩa.”\n^ Ejɛ Hebri wiemɔ ko ni shishi ji “Toiŋjɔlɛ” mli.\n^ Eshishi ji, “Mɔ Ni Yah Sumɔɔ.”\n^ Loo “eŋɔ maŋtsɛyeli maŋ lɛ.”\n^ Eeenyɛ efee akɛ, ekɔɔ he ni maŋ lɛ náa nu kɛjɛɔ lɛ he.


Nɔ Hewɔ ni Anɔkwa Kristofoi Kɛ Krɔɔs Tsuuu Nii yɛ Jamɔ Mli Lɛ | Biblia lɛ Tsɔɔ\nGBƆMƐI akpekpei abɔ kɛ woo haa krɔɔs lɛ ni amɛbuɔ lɛ waa. The Encyclopædia Britannica lɛ tsɛɔ krɔɔs lɛ akɛ “Kristofoi ajamɔ lɛ kadimɔnii titri.” Shi kɛlɛ, anɔkwa Kristofoi kɛ krɔɔs lɛ tsuuu nii yɛ jamɔ mli. Mɛni hewɔ?\nYiŋtoo titri hewɔ ji akɛ Yesu Kristo gbooo yɛ krɔɔs nɔ. Hela wiemɔ ni afɔɔ shishitsɔɔmɔ akɛ “krɔɔs” lɛ ji stau·rosʹ. Eshishinumɔ diɛŋtsɛ ji “tso loo sɛŋmɔtso ni ma shi jaŋŋ.” The Companion Bible lɛ tsɔɔ mli akɛ: “[Stau·rosʹ] etsɔɔɔ tsei mplaŋi bibii enyɔ ni akɛ ekome ebele ekroko lɛ mli . . . Aŋmako nɔ ko yɛ Hela wiemɔ ni akɛŋma [Kpaŋmɔ Hee] lɛ po mli ni wieɔ tsei mplaŋi enyɔ ahe.”\nBiblia ŋmalɔi lɛ kɛ wiemɔ kroko tsu nii amɛha nɔ ni asɛŋ Yesu yɛ nɔ lɛ yɛ ŋmalɛi babaoo amli. No ji Hela wiemɔ ni ji xyʹlon. (Bɔfoi lɛ Asaji 5:30; 10:39; 13:29; Galatabii 3:13; 1 Petro 2:24) Wiemɔ nɛɛ shishinumɔ kɛkɛ ji “mplaŋ” loo “tso.”\nBeni wolo ni ji Das Kreuz und die Kreuzigung (Krɔɔs lɛ kɛ Sɛŋmɔ Lɛ) ni Hermann Fulda ŋma lɛ tsɔɔ nɔ hewɔ ni akɛ tso ni ma shi jaŋŋ fɔɔ mɛi asɛŋmɔ lɛ mli lɛ, ekɛɛ akɛ: “Afɔɔɔ tsei anámɔ yɛ hei ni ahala ni asɛŋɔ mɛi yɛ lɛ. No hewɔ lɛ akɛ tso kakadaŋŋ ko kɛkɛ maa shi. Akɛ awuiyelɔi lɛ tsotsoroɔ enɛ nɔ, ni amɛholeɔ amɛniji anɔ ni bei pii hu lɛ afimɔɔ amɛnaji loo akɛ plɛkoo kalaa mli.”\nShi kɛlɛ, odaseyeli ni kɔneɔ mɔ yiŋ fe fɛɛ lɛ jeɔ kpo yɛ Nyɔŋmɔ Wiemɔ lɛ mli. Bɔfo Paulo kɛɛ akɛ: “Kristo kpɔ wɔ kɛjɛ mla lɛ loomɔ lɛ mli, akɛni etsɔ loomɔ eha wɔ lɛ, ejaakɛ aŋma akɛ: ‘Alomɔ mɔ fɛɛ mɔ ni tsotsoro tso nɔ’ lɛ.” (Galatabii 3:13) Paulo tsɛ́ 5 Mose 21:22, 23 lɛ yisɛɛ yɛ biɛ, ni ewieɔ tso he shi jeee krɔɔs he. Akɛni gbɛ ni tamɔ nɛkɛ ni atsɔɔ nɔ agbeɔ mɔ lɛ haa mɔ batsɔɔ mɔ ni “alomɔ” lɛ hewɔ lɛ, ebafeŋ nɔ ni sa kɛha Kristofoi akɛ amɛkɛ Kristo ni asɛŋ lɛ yɛ tso nɔ lɛ he okadii aaawula amɛshiai amli.\nOdaseyeli ko bɛ ni tsɔɔ akɛ mɛi ni tsɛɔ amɛhe akɛ Kristofoi lɛ kɛ krɔɔs tsu nii yɛ jamɔ mli yɛ Kristo gbele sɛɛ yɛ klɛŋklɛŋ afii 300 lɛ mli. Shi kɛlɛ, yɛ klɛŋklɛŋ afii 400 lɛ mli lɛ, Maŋtsɛ Constantine ni ji wɔŋjalɔ lɛ tsake kɛbatsɔ Kristojamɔ ní ekwa hemɔkɛyeli lɛ mlinyo, ni eha krɔɔs lɛ batsɔ nakai jamɔ lɛ he okadi. Krɔɔs lɛ kɛ Yesu Kristo bɛ tsakpaa ko, ekɔɔɔ he eko jwɛŋmɔ ni Constantine hiɛ. Yɛ anɔkwale mli lɛ, krɔɔs lɛ jɛ wɔŋjamɔ mli. New Catholic Encyclopedia lɛ kpɛlɛɔ nɔ akɛ: “Anaa krɔɔs lɛ yɛ kusum nifeemɔi ni tsɔ Kristofoi abe lɛ hiɛ kɛ mɛi ni jeee Kristofoi lɛ akusum nifeemɔi amli.” Niiamlitaomɔ woji srɔtoi babaoo tsɔɔ akɛ krɔɔs lɛ kɛ adebɔɔ nibii ni ajáa amɛ lɛ kɛ wɔŋjamɔ kusumii ni anáa bɔlɛ yɛ mli lɛ yɛ tsakpaa.\nBelɛ, mɛni hewɔ mɔ awo wɔŋjamɔ he okadi nɛɛ kɛ nitsumɔ he hewalɛ lɛ? Eyɛ faŋŋ akɛ, afee nakai bɔni afee ni efee mlɛo eha wɔŋjalɔi akɛ amɛaakpɛlɛ “Kristojamɔ” nɔ. Ni kɛlɛ, eka shi faŋŋ akɛ Biblia lɛ buɔ he ni atuɔ ahaa wɔŋjamɔ mli okadi ko lɛ fɔ́. (2 Korintobii 6:14-18) Ŋmalɛi lɛ guɔ wɔŋjamɔ henɔi fɛɛ hu. (2 Mose 20:4, 5; 1 Korintobii 10:14) No hewɔ lɛ, yiŋtoo kpakpa hewɔ ni anɔkwa Kristofoi kɛ krɔɔs tsuuu nii yɛ jamɔ mli lɛ. *\n^ kk. 5 Kɛha krɔɔs lɛ he saji amlitsɔɔmɔ ni yɔɔ fitsofitso lɛ, kwɛmɔ Reasoning From the Scriptures, ni Yehowa Odasefoi fee lɛ baafa 89-93 lɛ.


Nyɛkɛ Nyɛbii Lɛ Agbaa Dãa He Sane | Yelikɛbuamɔ Kɛhã Weku Lɛ\nKANEMƆ YƐ Afrikaans Albania Amerika Mumuii Awiemɔ Amharic Arabic Armenia Azerbaijani Bashkir Belize Kriol Bislama Blɔfo Bulgaria Catalan Cebuano Chichewa Chin (Hakha) Chinese Mandarin (Simplified) Chinese Mandarin (Traditional) Croatia Czech Denmark Dutch Estonia Ewe Faroese Fiji Finland Fon French Ga Georgia Germany Gun Haitian Creole Hebri Hela Hiligaynon Hungary Iban Igbo Iloko Indonesia Isoko Italia Japan Kannada Kikaonde Kiluba Kinyarwanda Kirghiz Kirundi Korea Lingala Lithuania Macedonia Malagasy Malay Malayalam Malta Mam Moore Myanmar Ndebele (Zimbabwe) Norway Nzema Oromo Ossetia Pangasinan Persia Poland Portugal Portugal (Portugal) Punjabi Rarotongan Romania Romany (Macedonia) Cyrillic Russia Sango Serbia (Roma) Serbian (Cyrillic) Setswana Seychelles Creole Shona Sinhala Slovak Slovenia Solomon Islands Pidgin Spania Sunda Swahili Sweden Tagalog Tatar Telugu Tetun Dili Thailand Tigrinya Tsonga Turkey Twi Ukrain Umbundu Urdu Uzbek Vietnam Welsh Yoruba Zulu\nNyɛkɛ Nyɛbii Lɛ Agbaa Dãa He Sane\n“Be klɛŋklɛŋ ni wɔkɛ wɔbiyoo lɛ gba dãa he sane lɛ, no mli lɛ, eye afii ekpaa. Wɔnaa kpɛ wɔhe waa, ejaakɛ asomoaŋ, ele nibii babaoo yɛ dãa he fe bɔ ni wɔsusu.”—Alexander.\nNɔ ni Biblia lɛ wieɔ yɛ dãa he\nEhi waa akɛ fɔlɔi kɛ amɛbii baagba dãa he sane. Kaamɛ ni obi lɛ ná afii 13 kɛyaa dani okɛ lɛ agba dãa he sane. Nuu ko ni atsɛɔ lɛ Khamit, ni yɔɔ Russia lɛ wie akɛ: “Eji wɔkɛ wɔbinuu lɛ gba bɔ ni esa akɛ ena dãa ehã lɛ he sane kɛjɛ egbekɛbiiashi kulɛ, ebaaŋɔɔ wɔnaa waa. Enɛ ni miyafeee lɛ kɛ naagba wulu diɛŋtsɛ ba. Be ni eye afii 13 lɛ, mina akɛ ebɔi dãa numɔ waa.”\nMɛni hewɔ esa akɛ osusu enɛ he?\nMɛi ni obi lɛ kɛyɔɔ klass, adafitswaa nibii, kɛ TV baanyɛ ahã obi lɛ aná jwɛŋmɔ ni ejaaa yɛ dãa he.\nUnited States nitsumɔhe ko (Centers for Disease Control and Prevention) wie akɛ, mɛi ni nuɔ dãa yɛ United States lɛ, kɛ́ aja mli lɛ, 100 mlijaa 11 ji gbekɛbii.\nEnɛ hewɔ lɛ, ebɛ naakpɛɛ akɛ datrɛfoi kɛ nɛɛsifoi woɔ fɔlɔi ŋaa akɛ amɛkɛ amɛbii agba naagbai ni yɔɔ dãa he lɛ he sane kɛjɛ amɛgbekɛbiiashi tɔ̃ɔ. Akɛ fɔlɔ lɛ, te obaafee tɛŋŋ ofee nakai lɛ?\nTsɔ hiɛ osusu saji ni obi lɛ baanyɛ abi bo lɛ ahe. Gbekɛbii sumɔɔ ni amɛle nibii, ni kɛ́ amɛdara fioo lɛ amɛsumɔɔ ni amɛle nibii waa po fe nakai. No hewɔ lɛ, esa akɛ otsɔ hiɛ osaa ohe oto koni onyɛ ohã saji ni amɛbaabi lɛ ahetoo. Akɛ nɔkwɛmɔnɔ lɛ:\nKɛ́ obi lɛ miitao ele bɔ ni dãa feɔ yɛ mɔ daaŋ lɛ, obaanyɛ okɛɛ lɛ akɛ efeɔ tamɔ bɔ ni aduawa ni esako feɔ yɛ mɔ daaŋ lɛ, ni biɛr hu joɔ po fe nakai.\nKɛ́ obi lɛ miitao enu dãa lɛ, obaanyɛ okɛɛ lɛ akɛ dãa ehiii hãaa gbekɛbii agbɔmɔtsei. Hã ele akɛ: Dãa hãa mɔ tsui nyɔɔ emli, shi kɛ́ onu fe nine lɛ ohiɛ baadi bo, obaafee buuluianii, ni obaawie nibii ni sɛɛ mli lɛ obaashwa ohe.—Abɛi 23:29-35.\nKasemɔ nii. Biblia lɛ kɛɛ: “Mɔ ni hiɛ tɛ̃ lɛ, ekɛ nilee tsuɔ nii.” (Abɛi 13:16) Le nibii ni jɛɔ dãanumɔ mli kɛbaa, kɛ mlai ni awo yɛ nyɛmaŋ lɛ mli yɛ dãa kɛnitsumɔ he. Enɛɛmɛi ni obaale lɛ baawa bo koni onyɛ oye obua obi lɛ jogbaŋŋ.\nBo klɛŋklɛŋ okɛ obi lɛ agba he sane. Papa ko ni atsɛɔ lɛ Mark ni yɔɔ Britain lɛ wie akɛ: “Gbekɛbii ayiŋ baanyɛ afee amɛ enyɔnyɔɔnyɔ yɛ dãanumɔ he. Mibi mibinuu ni eye afii 8 lɛ kɛji esa akɛ anu dãa loo esaaa akɛ anuɔ. Mikɛ lɛ gba sane tamɔ mɔ ko kɛ enaanyo, no hewɔ lɛ esheee gbeyei akɛ ebaatsɔɔ esusumɔ.”\nKɛ́ okɛ obi lɛ fɔɔ dãanumɔ he sanegbaa lɛ, ebaaye ebua lɛ waa. Kwɛmɔ afii abɔ ni obi lɛ eye koni yɛ okɛ lɛ sanegbaa mli lɛ, okɛ lɛ awie nibii tamɔ dãanumɔ, kɛ shihilɛ mli saji krokomɛi tamɔ bɔ ni esa akɛ ekwɛ ehe nɔ jogbaŋŋ kɛ enyiɛ lɔle gbɛ he, kɛ bɔlɛnamɔ he saji.\nFeemɔ nɔkwɛmɔnɔ. Gbekɛbii tamɔ kotsa loo foom—bɔ ni kɛ́ akɛtsɔ nu mli ni emɔɔ nu lɛ, nakai nɔŋŋ gbekɛbii hu kaseɔ nibii ni ebɔle amɛ lɛ, ni niiamlitaomɔ etsɔɔ akɛ, gbekɛbii kaseɔ amɛfɔlɔi waa. Enɛ tsɔɔ akɛ, kɛ́ onuɔ dãa koni ojwɛŋmɔ aje ohaomɔi lɛ anɔ loo koni ohe ajɔ bo lɛ, obi lɛ hu baanu he akɛ, dãa ji shihilɛ mli naagbai anaa tsabaa. No hewɔ lɛ, feemɔ nɔkwɛmɔnɔ kpakpa ohã obi lɛ. Kwɛmɔ koni okanu dãa kɛkɛ.\nObii lɛ baakase nɔkwɛmɔnɔ ni ofeɔ yɛ bɔ ni ofeɔ onii yɛ dãa he lɛ he\n“[Yehowa hãa] . . . wain hu ni hãa gbɔmɔ tsui náa miishɛɛ.” (Lala 104:14, 15) Dãa jeee nɔ fɔŋ; eji nikeenii ni jɛ Nyɔŋmɔ ŋɔɔ.\n“Wain lɛ, hefɛoyelɔ ni, ni dãa ni wa lɛ, basabasafeelɔ ni; mɔ fɛɛ mɔ ni enɛɛmɛi hãa eduɔ gbɛ lɛ, ehiɛ kãaa shi.” (Abɛi 20:1) Esa akɛ akɛ hiɛshikamɔ anu dãa.\n“Dãatɔlɔi . . . anine shɛŋ Nyɔŋmɔ Maŋtsɛyeli lɛ nɔ.” (1 Korintobii 6:10) Nyɔŋmɔ nyɛɔ dãatɔɔ, shi jeee enumɔ.\nBii Atsɔsemɔ Oblahii Kɛ Oblayei Atsɔsemɔ Gbalashihilɛ Kɛ Weku\nBiblia lɛ tsĩɔ nibii kpakpai srɔtoi ni akɛ wain kɛ dãa krokomɛi feɔ lɛ atã.\nDãanumɔ—Esɛɛ Sane Lɛ!


Tsɔɔmɔ Gbekɛbii—Mɛni Baaba Kɛ́ Wɔgboi?\nKANEMƆ YƐ Acholi Afrikaans Albania Amerika Mumuii Awiemɔ Amharic Arabic Azerbaijani Azerbaijani (Cyrillic) Bashkir Blɔfo Brazil Mumuii Awiemɔ Bulgaria Catalan Cebuano Chichewa Chile Mumuii Awiemɔ Chinese Mandarin (Simplified) Chinese Mandarin (Traditional) Croatia Czech Denmark Dutch Estonia Fiji Finland French Ga Georgia Germany Greenland Guarani Haitian Creole Hausa Hela Hiligaynon Hindi Hungary Iloko Indonesia Italia Japan Kinyarwanda Korea Krio Kwanyama Latvia Lhukonzo Lithuania Luganda Macedonia Malagasy Maya Mexico Mumuii Awiemɔ Norway Ossetia Pangasinan Papiamento (Curaçao) Peru Mumuii Awiemɔ Poland Portugal Quechua (Ayacucho) Quechua (Bolivia) Quechua (Cuzco) Romania Russia Russia Mumuii Awiemɔ Setswana Seychelles Creole Shona Sinhala Slovak Slovenia Spania Swahili Sweden Tagalog Tajiki Tatar Thailand Tiv Tonga Tsonga Turkmen Tzotzil Ukrain Urdu Uzbek Vietnam Xhosa Yoruba Zulu\nTAAKƐ ekolɛ ole jogbaŋŋ lɛ, ŋmɛnɛ, gbɔmɛi gbɔlɔɔ, amɛhe yeɔ, ni amɛgboiɔ. Gbekɛbii komɛi po gboiɔ. Ani esa akɛ oshe gbele gbeyei aloo mɔ ko ni egbo lɛ gbeyei?— Ani ole nɔ ni baa kɛ́ wɔgboi?—\nOjogbaŋŋ, mɔ ko mɔ ko bɛ ni yɔɔ wala mli ŋmɛnɛ, ni egbo, ni eku esɛɛ eba ebabɔ wɔ amaniɛ. Shi, beni Yesu, Tsɔɔlɔ Kpele lɛ yɔɔ shikpɔŋ nɔ lɛ, no mli lɛ nuu ko ni tamɔ nakai yɛ. Wɔbaanyɛ wɔkase nɔ ni baa mɛi ni gboɔ lɛ anɔ lɛ kɛtsɔ ehe sane ni wɔɔkane lɛ nɔ. Nuu lɛ ji Yesu naanyo, ni ehi Betania, maŋ bibioo ko ni ekɛ Yerusalem teŋ jɛkɛɛɛ lɛ mli. Egbɛi ji Lazaro, ni eyɛ nyɛmimɛi yei enyɔ, ni atsɛɔ amɛ Marta kɛ Maria. Ha wɔkwɛ nɔ ni Biblia lɛ kɛɔ akɛ eba.\nGbi ko lɛ Lazaro he baye waa. No mli lɛ Yesu yɛ he ko shɔŋŋ. No hewɔ lɛ, Marta kɛ Maria tsu mɔ ko koni ayakɛɛ Yesu akɛ amɛnyɛmi nuu Lazaro he miiye. Amɛfee nakai ejaakɛ amɛle akɛ Yesu baanyɛ aba koni eha amɛnyɛmi nuu lɛ he awa lɛ. Yesu jeee datrɛfonyo, shi eyɛ hewalɛ ni jɛ Nyɔŋmɔ ŋɔɔ ni baaha enyɛ etsá hela fɛɛ hela.—Mateo 15:30, 31.\nShi kɛlɛ, dani Yesu baaya ni eyana Lazaro lɛ, Lazaro hela lɛ mli bawa waa ni egbo. Shi Yesu kɛɛ ekaselɔi lɛ akɛ Lazaro miiwɔ ni E-baaya ni eyatsĩɛ lɛ. Kaselɔi lɛ nuuu nɔ ni Yesu tsɔɔ lɛ shishi. No hewɔ lɛ, Yesu wie faŋŋ akɛ: “Lazaro egbo.” Mɛni enɛ tsɔɔ yɛ gbele he?— Hɛɛ, ákɛ etamɔ wɔ̀ ni tsii waa. Etamɔ wɔ̀ ni tsii aahu ákɛ mɔ lɛ elaaa po.\nYesu miiba abasara Marta kɛ Maria agbɛnɛ. Amɛweku lɛ nanemɛi pii hu eba jɛmɛ momo. Amɛba koni amɛbashɛje nyɛmimɛi yei lɛ amii ejaakɛ amɛnyɛmi nuu egbo. Beni Marta nu akɛ Yesu miiba lɛ, etee eyakpee lɛ. Etsɛɛɛ ni Maria hu je kpo koni ebana Yesu. Eeye awerɛho waa ni eefó, kɛkɛ ni eho egbée enajiashi. Nanemɛi krokomɛi ni nyiɛ Maria sɛɛ lɛ hu miifó.\nTsɔɔlɔ Kpele lɛ bi he ni akɛ Lazaro eyafɔ̃. Kɛkɛ ni gbɔmɛi lɛ nyiɛ Yesu hiɛ kɛtee tɛkplo ni afũ Lazaro yɛ mli lɛ naa. Beni Yesu na ni mɛi lɛ fɛɛ miifó lɛ, lɛ hu ebɔi yaafó. Ele bɔ ni edɔɔ mɔ waa akɛ mɔ ko suɔlɔ ko aaagbo.\nAkɛ tɛ etsĩ tɛkplo lɛ naa, no hewɔ lɛ Yesu kɛɛ akɛ: “Nyɛjiea tɛ lɛ.” Ani esa akɛ amɛfee nakai?— Marta susuuu akɛ esa akɛ afee nakai. Ekɛɛ akɛ: “Nuŋtsɔ, be nɛɛ mli lɛ esha, ejaakɛ eye gbii ejwɛ.”\nShi Yesu kɛɛ lɛ akɛ: “Ani mikɛɛɛo akɛ, kɛ ohe oye lɛ, ooona Nyɔŋmɔ anunyam lɛ?” Yesu miitsɔɔ akɛ Marta baana nɔ ko ni baawo Nyɔŋmɔ hiɛ nyam. Mɛni Yesu baafee? Beni ajie tɛ lɛ, Yesu sɔle waa eha Yehowa yɛ mɛi lɛ fɛɛ ahiɛ. Kɛkɛ ni Yesu kɛ gbee ni naa wa kɛɛ akɛ: “Lazaro ee, jee kpo!” Ani ebaaje kpo? Ani ebaanyɛ?—\nOjogbaŋŋ, ani obaanyɛ otsĩɛ mɔ ko ni miiwɔ lɛ hiɛ?— Hɛɛ, kɛ́ okɛ gbee ni naa wa tsɛ́ lɛ lɛ, ehiɛ baatsɛ̃. Shi ani obaanyɛ otee mɔ ko ni miiwɔ yɛ gbele mli lɛ shi?— Dabi. Bɔ ni obaabo waa oha lɛ fɛɛ sɛɛ lɛ, mɔ ni egbo lɛ nuŋ. Nɔ ko nɔ ko bɛ ni bo loo mi loo mɔ kroko ni yɔɔ shikpɔŋ nɔ ŋmɛnɛ baanyɛ afee ni ekɛtee mɔ ni egbo lɛ shi.\nMɛni Yesu efee kɛhã Lazaro lɛ?\nShi, Yesu yɛ srɔto. Eyɛ hewalɛ krɛdɛɛ ko ni jɛ Nyɔŋmɔ ŋɔɔ. No hewɔ lɛ, beni Yesu tsɛ́ Lazaro lɛ, nɔ ko ni yɔɔ naakpɛɛ ba. Nuu ni egbo gbii ejwɛ sɔŋŋ lɛ fã kpo kɛjɛ bu lɛ mli! Akɛ lɛ eba wala mli ekoŋŋ! Ebaanyɛ emu kɔɔyɔɔ ni enyiɛ ni ewie ekoŋŋ! Hɛɛ, Yesu tée Lazaro shi kɛjɛ gbohii ateŋ.—Yohane 11:1-44.\nAgbɛnɛ susumɔ he okwɛ: Mɛni ba Lazaro nɔ beni egbo lɛ? Ani egbɔmɔtso lɛ fã ko—susuma loo mumɔ ko—je egbɔmɔtso lɛ mli ni eyahi he kroko? Ani Lazaro susuma tee ŋwɛi? Ani ehiɛ kã yɛ nakai gbii ejwɛ lɛ mli yɛ ŋwɛi, lɛ kɛ Nyɔŋmɔ kɛ ŋwɛibɔfoi krɔŋkrɔŋi lɛ?—\nDabi, ebɛ jɛmɛ. Kaimɔ akɛ Yesu kɛɛ akɛ Lazaro miiwɔ. Kɛ́ owɔ lɛ, te etamɔ ha tɛŋŋ? Kɛji akɛ owɔ vii lɛ, oleee nɔ ni yaa nɔ yɛ ohe, aloo ole?— Ni kɛ́ ohiɛ tsɛ̃ lɛ, oleee bei abɔ ni okɛwɔ ja okwɛ bɔ ni átswa.\nNakai eji yɛ mɛi ni egboi lɛ ahe. Amɛleee nɔ ko nɔ ko. Amɛnuuu nɔ ko nɔ ko he. Ni amɛnyɛɛɛ amɛfee nɔ ko nɔ ko. Nakai eji yɛ Lazaro gbɛfaŋ beni egbo lɛ. Gbele tamɔ wɔ̀ ni tsii waa, nɔ ni mɔ lɛ kaiii nɔ ko nɔ ko. Biblia lɛ kɛɔ akɛ: “Shi gbohii lɛ, amɛleee nɔ ko nɔ ko.”—Jajelɔ 9:5, 10.\nMɛɛ shihilɛ mli Lazaro yɔɔ be ni egbo lɛ?\nSusumɔ enɛ hu he okwɛ: Eji Lazaro yɛ ŋwɛi yɛ nakai gbii ejwɛ lɛ mli kulɛ, ani ewieŋ nɔ ko yɛ he?— Ni eji etee ŋwɛi kulɛ, ani Yesu baaha ejɛ nakai he ni ŋɔɔ waa lɛ ni eku esɛɛ ni eba shikpɔŋ nɔ?— Dabi kwraa!\nNi kɛlɛ, mɛi pii kɛɔ akɛ wɔyɛ susuma, ni amɛkɛɔ akɛ, susuma lɛ yaa nɔ ehiɔ shi beni gbɔmɔtso lɛ egbo. Amɛkɛɛ Lazaro susuma hiɛ kã yɛ he ko. Shi Biblia lɛ ekɛɛɛ nakai. Ekɛɛ akɛ, Nyɔŋmɔ fee klɛŋklɛŋ gbɔmɔ Adam lɛ “wala susuma.” Adam ji susuma. Biblia lɛ kɛɔ hu akɛ, beni Adam fee esha lɛ, egbo. Ebatsɔ ‘susuma ni egbo,’ ni eku esɛɛ kɛtee sũ ni akɛbɔ lɛ lɛ mli. Biblia lɛ kɛɔ hu akɛ, akɛ esha kɛ gbele hu fɔ́ Adam seshibii fɛɛ.—1 Mose 2:7; 3:17-19; 4 Mose 6:6; Romabii 5:12.\nBelɛ eyɛ faŋŋ akɛ, wɔbɛ susuma ní esoro no yɛ wɔgbɔmɔtso lɛ he. Wɔteŋ mɔ fɛɛ mɔ ji susuma. Ni akɛni klɛŋklɛŋ gbɔmɔ Adam kɛ esha fɔ́ gbɔmɛi hewɔ lɛ, Biblia lɛ kɛɔ akɛ: ‘Susuma ni feɔ esha lɛ, lɛ nɔŋŋ ebaagbo.’—Ezekiel 18:4.\nMɛni hewɔ nɔ ko bɛ ni wɔɔdamɔ nɔ wɔshe gbohii lɛ agbeyei lɛ?\nMɛi komɛi sheɔ gbohii lɛ agbeyei. Amɛsumɔɔɔ ni amɛbɛŋkɛ gɔɔ, ejaakɛ amɛsusuɔ akɛ gbohii lɛ yɛ susumai ni esoro no yɛ gbɔmɔtso lɛ he, ní amɛbaanyɛ aye mɛi ni hiɛ kã lɛ awui. Shi ani mɔ ko ni egbo baanyɛ amɛye mɔ ko ni hiɛ kã lɛ awui?— Dabi, enyɛŋ.\nMɛi komɛi heɔ yeɔ po akɛ gbohii lɛ baanyɛ aku amɛsɛɛ amɛba akɛ mumɔi koni amɛbasara mɛi ni yɔɔ wala mli lɛ. No hewɔ lɛ, amɛkɛ niyenii maa shi amɛhaa mɔ ni egbo lɛ. Shi mɛi ni feɔ nakai lɛ heee nɔ ni Nyɔŋmɔ kɛɔ yɛ mɛi ni egboi lɛ ahe lɛ amɛyeee diɛŋtsɛ. Kɛ́ wɔheɔ nɔ ni Nyɔŋmɔ kɛɔ lɛ wɔyeɔ lɛ, wɔsheŋ mɛi ni egboi lɛ agbeyei. Ni kɛ́ wɔyɛ hiɛsɔɔ kɛha Nyɔŋmɔ lɛɛlɛŋ yɛ wala hewɔ lɛ, wɔbaajie enɛ kpo wɔtsɔɔ kɛtsɔ nii ni Nyɔŋmɔ kpɛlɛɔ nɔ lɛ ni wɔɔfee lɛ nɔ.\nShi obaasusu akɛ: ‘Ani Nyɔŋmɔ kɛ gbekɛbii ni egboi lɛ baaba wala mli lo? Ani eesumɔ ni efee nakai diɛŋtsɛ?’ Ha wɔwie enɛ he yɛ enɛ sɛɛ.\nHa wɔkane shihilɛ mli ni gbohii lɛ yɔɔ lɛ kɛ bɔ ni gbɔmɔ ji susuma lɛ he sane lolo yɛ Biblia lɛ mli, yɛ Lala 115:17; 146:3, 4; kɛ Yeremia 2:34.\nMɛni Yesu tsɔɔ be ni ekɛɛ akɛ mɛi ni jieɔ hemɔkɛyeli kpo yɛ emli lɛ “gboŋ kɔkɔɔkɔ” lɛ?


Abɛi 9 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nAnɔkwa hiɛshikamɔ miifɔ̃ mɛi nine (1-12)\n“Minɔ obaatsɔ ni obaaná gbii pii” (11)\nYoo kwashia miifɔ̃ mɛi nine (13-18)\n“Nu ni aju lɛ, enumɔ ŋɔɔ” (17)\n9 Anɔkwa hiɛshikamɔ ema eshĩa;Eko* akulashiŋi kpawo yɛ eshĩa lɛ mli. 2 Esaa kooloo ni egbe lɛ jogbaŋŋ;*Efutu ewain lɛ;Ni eŋmɛ ekpɔlɔ lɛ hu. 3 Etsu etsuji yei lɛ kɛtee agbó lɛ naaKoni amɛyadamɔ maŋ lɛ mli hei ni kwɔlɔ lɛ amɛbolɔ akɛ:+ 4 “Mɔ fɛɛ mɔ ni jwɛŋmɔ esako* lɛ aba biɛ.” Yoo lɛ* kɛɔ mɔ ni bɛ jwɛŋmɔ* lɛ akɛ: 5 “Nyɛbaa nyɛbayea miniyenii lɛ ekoNi nyɛbanua wain ni mifutu lɛ hu eko. 6 Nyɛkpaa kwashiafeemɔ* ni nyɛhi wala mli;+Nyɛnyiɛa niiashishinumɔ gbɛ lɛ nɔ tɛ̃ɛ.”+ 7 Mɔ fɛɛ mɔ ni jajeɔ hefɛoyelɔ lɛ, ebaawo lɛ diɛŋtsɛ ehe hiɛgbele,+Ni mɔ fɛɛ mɔ ni jajeɔ mɔ fɔŋ lɛ, ebaaye lɛ diɛŋtsɛ ehe awui. 8 Kaajaje hefɛoyelɔ, kɛjeee nakai lɛ ebaanyɛ bo.+ Jajemɔ hiɛshikalɔ, ni ebaasumɔ bo.+ 9 Wo hiɛshikalɔ ŋaa, ni ehiɛ baakã shi waa fe tsutsu lɛ.+ Tsɔɔmɔ jalɔ nii, ni ebaakase nii kɛfata enilee lɛ he. 10 Yehowa gbeyeishemɔ* ji nɔ klɛŋklɛŋ ni hãa mɔ náa hiɛshikamɔ,*+Ni Mɔ Krɔŋkrɔŋ Fe Fɛɛ+ lɛ ni aaale lɛ ji niiashishinumɔ. 11 Ejaakɛ minɔ obaatsɔ ni obaaná gbii pii,+Ni akɛ afii pii baafata owala he. 12 Kɛ́ ohiɛ kã shi lɛ, bo diɛŋtsɛ obaaná he sɛɛ,*Shi kɛ́ ofee ohe hefɛoyelɔ lɛ, okome obaatere. 13 Yoo kwashia yɛ hoo.+ Ebɛ jwɛŋmɔ, ni eleee nɔ ko nɔ ko. 14 Etaa shi yɛ eshĩa lɛ shinaa lɛ naaYɛ sɛi nɔ yɛ maŋ lɛ mli hei ni kwɔlɔ lɛ,+ 15 Ni eboɔ etsɛɔ mɛi ni hoɔ lɛ,Mɛi ni nyiɛ amɛgbɛ nɔ tɛ̃ɛ lɛ, akɛ: 16 “Mɔ fɛɛ mɔ ni jwɛŋmɔ esako* lɛ aba biɛ.” Yoo lɛ kɛɔ mɛi ni bɛ jwɛŋmɔ* lɛ akɛ:+ 17 “Nu ni aju lɛ, enumɔ ŋɔɔ,Ni niyenii ni ayeɔ yɛ teemɔŋ lɛ, eŋɔɔ tamɔ nɔ ko.”+ 18 Shi amɛleee akɛ mɛi ni egboi ni bɛ hewalɛ dɔŋŋ lɛ ji mɛi ni yɔɔ jɛmɛ,Ni akɛ, mɛi ni yoo lɛ fɔ̃ amɛ nine lɛ yɛ Gbonyobu* lɛ mli tɔ̃ɔ.+\n^ Loo “Ekpɛ́.”\n^ Hebri sht. ŋm., “Yoo lɛ egbe ekooloo lɛ.”\n^ Loo “Mɔ fɛɛ mɔ ni bɛ niiashikpamɔ.”\n^ Ni ji, hiɛshikamɔ.\n^ Loo “Nyɛkanyiɛa mɛi ni jwɛŋmɔ esako lɛ asɛɛ.”\n^ Hebri sht. ŋm., “Kɛ́ ohiɛ kã shi lɛ, ohiɛ kã shi hã bo diɛŋtsɛ ohe.”


Fai Ni Kɛ Jɔɔmɔi Ni Jɛɔ Yehowa Ŋɔɔ Baa\nSusumɔ Biblia mli ŋmalɛi krokomɛi ni kɛ wiemɔi ni ji “faa” kɛ “nu” tsuɔ nii kɛfeɔ jɔɔmɔi ni jɛɔ Yehowa ŋɔɔ lɛ ahe mfoniri lɛ he okwɛ. Kɛ́ wɔkane ŋmalɛi nɛɛ fɛɛ lɛ, ewoɔ wɔ hewalɛ waa ejaakɛ amɛhãa wɔleɔ bɔ ni Yehowa jɔɔ wɔ. Yɛ mɛɛ gbɛ nɔ?\nYOEL 3:18 Gbalɛ nɛɛ wieɔ nuhiŋmɛi ko ni tue kɛjɛ sɔlemɔ shĩa lɛ he. Ehoɔ kɛyahãa “Akasia Tsei Jɔɔ” lɛ nu. No hewɔ lɛ, Yoel kɛ Ezekiel fɛɛ na faa ko ni hãa shikpɔŋ ni wooo yibii lɛ bɔi yibii woo. Yɛ shihilɛi enyɔ lɛ fɛɛ amli lɛ, faa lɛ hoɔ kɛjɛɔ Yehowa shĩa lɛ loo sɔlemɔ shĩa lɛ.\nZAKARIA 14:8 Gbalɔ Zakaria na “wala nui” miiho kɛmiijɛ Yerusalem maŋ lɛ mli. Nu nɛɛ fã hoɔ kɛyaa bokãgbɛ ŋshɔ lɛ loo Ŋshɔ Ni Egbo lɛ mli, ni fã hu hoɔ kɛyaa anaigbɛ ŋshɔ lɛ loo Mediterenia Ŋshɔ lɛ mli. No mli lɛ, Yerusalem ji Yehowa Nyɔŋmɔ ni ji “Maŋtsɛ kpele lɛ maŋ.” (Mat. 5:35) Maŋ nɛɛ tã ni Zakaria tsĩ lɛ hãa wɔkaiɔ akɛ Yehowa baaye shikpɔŋ muu lɛ fɛɛ nɔ yɛ be ni kã wɔhiɛ lɛ mli. Kɛjɛ jeeŋmɔ lɛ, wɔnuɔ gbalɛ nɛɛ shishi akɛ nu ni atsĩ tã yɛ gbalɛ nɛɛ mli lɛ tsɔɔ akɛ Yehowa baajɔɔ anɔkwafoi akui enyɔ yɛ Paradeiso lɛ mli, ni ji mɛi ni baafo amanehulu kpeteŋkpele lɛ kɛ mɛi ni abaatee amɛ shi yɛ no sɛɛ lɛ.\nKPOJIEMƆ 22:1, 2 Bɔfo Yohane na mfonirifeemɔŋ faa ko ni tamɔ nɔ ni Ezekiel na lɛ nɔŋŋ. Shi jeee sɔlemɔ shĩa lɛ mli faa nɛɛ jɛɔ, moŋ lɛ ejɛɔ Yehowa maŋtsɛ sɛi lɛ mli. No hewɔ lɛ, etamɔ nɔ ni ninaa nɛɛ miima jɔɔmɔi ni Nyɔŋmɔ nɔyeli lɛ kɛbaaba yɛ Afii Akpe lɛ mli lɛ nɔ mi, tamɔ Zakaria nɔ lɛ ji lɛ nɔŋŋ.\nShi srɔto fioo ko pɛ yɔɔ jɔɔmɔi ni jɛɔ Yehowa nɔyeli lɛ mli lɛ kɛ jɔɔmɔi ni jɛɔ faa ni yɔɔ Ezekiel ninaa lɛ mli kɛbaa lɛ teŋ. Jɔɔmɔi nɛɛ fɛɛ jɛɔ Yehowa ŋɔɔ, ni amɛhoɔ tamɔ faa kɛhãa anɔkwafoi fɛɛ.\nLALA 46:4 Etamɔ nɔ ni ŋmalɛ kome nɛɛ kɔɔ jamɔ kɛ nɔyeli fɛɛ he. Ŋmalɛ nɛɛ wie faa ni hãa “Nyɔŋmɔ maŋ lɛ” náa miishɛɛ lɛ he, ni enɛ kɔɔ Maŋtsɛyeli lɛ kɛ nɔyeli he, ni ewie “Mɔ Ni Nɔ Kwɔ Fe Fɛɛ lɛ sɔlemɔ buu kpele krɔŋkrɔŋ lɛ” hu he, ni no kɔɔ jamɔ krɔŋŋ he.\nKɛ́ wɔsusu ŋmalɛi nɛɛ fɛɛ ahe jogbaŋŋ lɛ, amɛhãa wɔnáa nɔmimaa akɛ Yehowa baajɔɔ anɔkwafoi lɛ yɛ gbɛi enyɔ nɔ. Klɛŋklɛŋ lɛ, wɔbaaná enɔyeli lɛ he sɛɛ kɛya naanɔ, nɔ ni ji enyɔ lɛ, wɔbaaná gbɛjianɔ ni eto kɛhã jamɔ krɔŋŋ lɛ hu he sɛɛ kɛya naanɔ. No hewɔ lɛ, amrɔ nɛɛ nyɛhãa wɔtswaa wɔfai shi akɛ wɔbaaya nɔ wɔtao “wala nu” kɛjɛ Yehowa Nyɔŋmɔ kɛ e-Bi lɛ ŋɔɔ; “wala nu” lɛ ji gbɛjianɔ ni amɛjɛ amɛsuɔmɔ mli amɛto koni wɔná naanɔ wala lɛ!—Yer. 2:13; Yoh. 4:10.\nKuu osɛɛ kɛya yitso 19, kuku 4\nKɛmaje Mɔ Ko Kɛmaje Mɔ Ko Fai Ni Kɛ Jɔɔmɔi Ni Jɛɔ Yehowa Ŋɔɔ Baa\nrr bf. 204